Profet Sekaraea

Nogna Buka Mae Profet Sekaraea

Thoutonu kmo’ei eigna buka igne

God vahini Sekaraea mala mae profet ka narane gna la Profet Hagae. Ka narane tuana, naiknodi Israel neke funu figri neke pulo ka nodi glose re funu ka vido aheva maedi Babilonia teke huhurudi mare mala kafe tugha tei au tagna. Nu nakarha ka glose igne ninhigrana, eghuteuna gaoghathodi naiknore theome glealeꞌa. God ne cheke ka Sekaraea mala farerheta gaoghathodi naiknore, mala tangomana mare te rouronu ka gaoghathogna God.

Buka igne au phei vido tagna. Vido ulu lahu na funu ka kaisei philegna tei thoke ka nhana philegna. Ka philegna igre au nhana mifi teke filodi profet Sekaraea, baludi cheke teke cheke God ka mifi na igre. Profet neke theome kaisei fata filodi mifi igre, nu mana filodi funu ka finogha 520 B.K. tei posa ka finogha 518 B.K. Ka mifi igre, te filoni iara na, na theome raugha Jerusalem ginauna nake keli fapulo, eghuteuna mare nake babana fapulo Nogna Sugablahi LORD. Eghuteuna mana jaola filoni God ginauna edi nogna naiknore mala ke klino ka tathagna mana na, eigna God neke chekenihi te Mesia ginauna mei.

Eghuteuna ka fapea vido te funu ka nheva philegna tei thokeni nabotho fati philegna. Ka philegna igre au nogna cheke God eidi glepo nate thoke mei ke leghu. Ka vido igre, cheke eigna Mesia nate mei ginauna, eghuteuna mana cheke eigna puhi God ginauna fatedi naikno te gnafa ka narane huigna nauthoglu igne.

Keha vido ka buka igne

Cheke mala fadoadofradi naiknore, eghuteuna farerheta nagnafadire: 1:1–8:23

God ginauna fatedi kantri te au falithuini Israel: 9:1-8

Naiknore ginauna te au fakeli: 9:9–14:21

1

LORD kilo fapulodi nogna naiknore

1Ka fahana nhigra gna fapea finogha te King Darius te funei fruni kantri Pesia, cheke gna LORD na ne mei ka Profet Sekaraea, thugna Berekaea, gragna Ido.

Mana ne cheke eghu, 2“Iara LORD iara neke diꞌatagu fara ka kuꞌemi ghotilo ra. 3Naugna puhi igne, iagho mala cheke eghu ka naiknore: LORD mae ihei te au nolaghi fateote’o igne, mana ne cheke eghu, Tore! Ghotilo mala ke figri ke pulo ka iara! Jame te eghu ghotilo na, iara ginauna nake pulo mei mala ke au balumi ghotilo. 4Ghotilo ginauna thosei leghudi puhidi kuꞌemi ghotilo tifa ra. Tifa na, mae profet neke chekeni nogu cheke iara na ka mare gnafa mala lilisei puhi te diꞌa re nei nakhibodi re. Nu mare tirodi fanomho ka nogu cheke iara na, eghuteuna mare jaola tirodi te leghu ghau iara na. 5Kuꞌemi ghotilo ra, mare la lehehi. Eghuteuna mae profet igre, gognarona theo kaisei ka mare te karha na. 6Nu gobigna lepo teke cheke lao iara ka nogu mae profet tifa, mala cheke ka kuꞌemi ghotilo tekura, mare neke tirodi fanomho ka nodi cheke mare igre. Eghuteuna ka puhi igne, iara neke paradi mae kuꞌemi ghotilo ra.

“Aonu mare lilisei puhidi mare te diꞌa igre, eghuteuna neke cheke eghu, LORD mae ihei te au nolaghi fateote’o igne, mana doglo kolho te para ghita tahati eidi puhida tahati te diꞌa re. Glepo igre, mana neke ghathodihi mala thoke mei tekuna, eghuteuna glepo igre la thoke meihi ne horoghoto ka unha teke chekeni mana na.”

Mifi ululahu: Hose

7Ka varadaki fati narane ka fabotho kaisei nhigra, igne nhigra Sebat, ka fapea finogha King Darius te funei fruni Pesia, LORD neke cheke mei nogna cheke na ka iara Profet Sekaraea, thugna Berekaea, gragna Ido.

8Ka bongi, iara ne filoni kaisei mifi. Ka mifi igne iara ne filoni kaisei engel nogna LORD ne gnokro ka hose ukru te kegra ke paridi gaju ikoi te kiloni mare matel ka kaisei glogu ikoi. Ke leghugna mana keha mae gnokro ke kligna hose te ukru, nei hose te via, nei hose te vegha.

9Eghuteuna iara ne ghusna eghu ka engel igne, “Mae biꞌo, unha eghu gaoghatho gna glepo igne?”

Nu keha engel na ne cheke eghu ka iara, “Iara ginauna fakakhana gaoghathodi re ka iagho.”

10Aonu engel te kegra fari hoteidi gaju matel igre ne cheke eghu, “LORD neke kuru mei mae igre mala filo tafri ka nauthoglu igne.”

11Eghuteuna mae te gnokro ka hose igre ne cheke eghu ka engel igne, “Ghehati neke tei tafrihi ka nauthoglu igne, eghuteuna ghehati filoni nauthoglu igne au kmu nei naikno au fakeli.”

12Engel nogna LORD igne ne cheke eghu, “LORD, iagho au nolaghi fateote’o. Nabagna fitusalei finogha te diꞌatamu iagho ka naiknodi Jerusalem nei ka keha namono lithui ni Juda. Niha fata diꞌatamu eghu fabrahu ka mare sagho ia? Niha nau nate falalase iagho te kokhonidi mare na?” 13Eghuteuna LORD ne famane cheke tughu ka fapea engel teke cheke balugu iara na, mala pala hagheni gaoghathogna engel.

14Aonu engel igne neke cheke eghu ka iara, “Iagho mala eha fabiꞌo ka LORD mae ihei te au nolaghi fateote’o igne, cheke eghu, ‘Namono Jerusalem te au ke kligna Thogele blahi Saion, nogu namono iara, eghuteuna iara au nogu gaoghatho rheta tagna! 15Nu iara diꞌatagudi fara naiknodi keha kantri te fahaehaghe fara nei ghathoni nakarha na blagna kolho teu igre. Tifa na iara neke theome raꞌe diꞌatagu kolho ka mare, nu gognarona mare paradi nogu naiknore salaꞌuni unha te magnahagheni iara na.’

16“Aonu, LORD ne cheke eghu, ‘Iara ginauna nake pulo mei Jerusalem, mala fakakhana nogu diꞌanagnafa na ka mare. Eghuteuna mare ginauna babana fapulo nogu Sugablahi iara na, eghuteuna jaola ke eni fakeli namono igne.’

17“Iagho jaola cheke eghu, ‘Igne unha te chekeni LORD mae ihei te au nolaghi fateote’o: nogu namono iara igre ginauna nake famane keli. Iara LORD ginauna nake toghodi naiknodi Jerusalem, eghuteuna vahini namono igne mala nogu iara.’ ”

Fapea Mifi: Fati hona nei fati mae mala loku ka aean

18Iara neke filoni keha mifi na, ka mifi igne iara ne filodi fati hona buluka. 19Eghuteuna iara ne ghusna eghu ka engel te cheke balugu iara igne, “Unha eghu gaoghathodire glepo igre?”

Mana ne cheke eghu, “Igre keha kantri te au nodi nolaghi, te ngolhi fajifladi naiknodi Juda, nei naiknodi Israel, nei naiknodi Jerusalem.”

20Aonu LORD ne fakakhana ka iara fati mae mala loku aean te louloku teu fati hama biꞌo. 21Eghuteuna iara ne ghusna eghu ka engel igne, “Mae are mei mala ei unha sarea?”

Mana ne cheke eghu, “Hona are eidi kantri te au nodi nolaghi te roꞌeni Juda eghuteuna famamhaghudi mala theo kaisei te kegra haghe ka mare na nu ngholi fajifladi kolho. Nu mae te mala horo aean are mare mei mala famamhaghudi kantri igre, nei mala thofno goigonidi mare.”

2

Fatilo Mifi: Kaisei mae balugna kaisei glepo mala fafaja

1Kate filo teu iara na, iara ne filoni keha mifi na, ka mifi igne iara ne filoni kaisei mae te louloku teu kaisei glepo mala fafaja. 2Eghuteuna iara ne cheke eghu ka mana, “Iagho tei aheva?”

Mana ne cheke eghu, “Iara tei mala fafaja namono Jerusalem mala laseni brahugna nei krepagna teu na.”

3Aonu iara filoni engel te au balugu iara igne jifla ne tei thafoni keha engel na. 4Eghuteuna keha engel igne ne cheke eghu, “Iagho chari tei mala tei cheke ka mae majaghani te louloku glepo mala fafaja ana eigna LORD neke cheke eghu, ‘Keha narane Jerusalem ginauna fodu ka naikno nei jaola fodu vuragha ka glepo tautagu. Namono igne ginauna biꞌo krepa fara, eghuteuna mare ginauna theome naba na teke ringni thina te lithui. 5Iara thegu ginauna gringni thina te mala reireghini namono igne jateula khaꞌaghi te phae ligoho ra eghu. Eghuteuna nogu nolaghi biꞌo iara na ginauna phae lamna ka namono igne.’ ”

LORD ne kilodi nogna naiknore mala ke pulo ka namono

6LORD ne cheke eghu ka nogna naiknore, “Rikha mei! Jifla jare, naugna iara neke khi ghami ghotilo mala rikha tei Babilonia mala au tafri ka vido te gnafa.

7“Ghotilo naiknomi Jerusalem teke tei sosolo Babilonia ra, rikha mei!” 8Ke leghu na, LORD mae ihei te au nolaghi fateote’o igne neke vahi ghau iara mala tei toutonu eigna nonomho igne ka kantri te goigonidi nogu naikno iara igre. Mana neke cheke eghu, “Iheire te goigoni ghami ghotilo nogu naikno iara igre, mare jateula te goigoni ni thofno famane nogu glepo iara ra eghu. 9Iara kolho nate magra ka mare na, eghuteuna ghotilo iheire teke nodi sneka mare ra tangomana na teke rheta mala goigonidi mare.” Ka puhi igne, ghotilo nogu naikno iara Jerusalem ra ginauna laseni LORD mae ihei te au nolaghi fateote’o igne, neke kuru ghau iara jateula nogna profet neku.

10LORD ne cheke eghu, “Ghotilo naiknomi Jerusalem! Ghotilo eha balu glealeꞌa! Iara ginauna mei au balumi ghotilo. 11Ka narane tuana kmana naikno ka keha kantri are ginauna mei ka iara LORD mala loku fodu balumi ghotilo nogu naikno iara ra, eghuteuna iara ginauna au balumi ghotilo gnafa.”

Ka puhi igne, ghotilo ginauna lase ghau iara LORD mae ihei te au nolaghi fateote’o igne te kuru mei ghau iara ka ghotilo na. 12Nohi Juda igne ginauna mala nogna LORD ka nogna glose blahi mana. Eghuteuna mana ginauna nake vahini Jerusalem kaisei namono mala au mana tagna. 13Eghume tahati gnafa ka nauthoglu igne mala au kmu ke ulugna LORD, naugna gognarona, mana jifla mei ka nogna vido blahi kligna.

3

Fafati mifi: Pris biꞌo Josua

1Iara neke filoni keha mifi te fakakhana LORD ka iara na. Ka mifi igne, iara filoni pris biꞌo Josua kegra ke ulugna nogna engel LORD. Eghuteuna Satan jaola kegra jare, fei nhetagna pris biꞌo, eghuteuna Satan tarabana keha nogna gaoghatho mala cheke faparini Josua. 2Eghuteuna LORD ne cheke faheta eghu ka Satan, “Satan! Iagho au kmu! Iara LORD mae ihei teke vahini Jerusalem mala au iara tagna, iara gognarona cheke ka iagho mala au kmu kolho. Mae Josua gne jateula kaisei gaju te hata fajifla ke lamna khaꞌaghi te theome nhako ra eghu.”

3Pris Josua gne kegra fabrahu neu jare, nu nogna pohe na thofno thona fara. 4Engel igne ne cheke eghu ka mae te kegra faligohoni mana igre, “Ghotilo hata koko nogna pohe thona mana tuana.”

Eghuteuna, mana ne cheke eghu ka Josua, “Filo sagho! Iara la hata kokohi nakhibomu iaghore. Gognaro na, iara ginauna tusu ari famane pohe mala pipichi iagho.”

5Eghuteuna iara jaola ne cheke eghu, “Mare tangomana te nhaꞌa lao kaisei khepi majaghani ka phaꞌugna pris biꞌo na.” Aonu mare ne nhaꞌa lao kaisei khepi ka phaꞌugna mana na, eghuteuna fapichini ka pohe majaghani, eghuteuna engel nogna LORD te kegra teu jare igne ne filoni.

6Engel nogna LORD ne cheke faheta eghu ka Josua, 7“LORD mae ihei te au nolaghi fateote’o igne ne cheke eghu, ‘Jame te leghuni iagho puhigu iara te doglo gne nei faꞌuvedi iagho nogu vetula iara gre teuna, iara ginauna snakre nigho iagho mala reireghini nogu Sugablahi iara gne baludi glalaba blahi te lithuini. Eghuteuna iara ginauna togho nigho iagho mala au nou nolaghi iagho te mei kegra ke ulugu iara, jateula iheire te kegra fabrahu ke ulugu iara igre eghu.

8“ ‘Pris biꞌo Josua, famane fanomho mei ka iara. Eghuteuna ghotilo keha pris te loku ke parigna nogna nolaghi mana ra, ghotilo jaola mala famane fanomho mei ka iara. Ghotilo te gnafa na mala jateula fagaglanadi eghu famane glepo nate thoke mei thogheiro. Nogu mae gloku iara nanghagna Grege igne, iara ginauna falalase ka ghotilo. 9Filo! Iara LORD mae ihei te au nolaghi fateote’o igne la liliseihi kaisei thina ke ulugna Josua. Thina igne au fitu phile tagna, eghuteuna iara ginauna rioriso kaisei cheke tagna. Eghuteuna ka kaisei narane kolho, iara ginauna hata koko nakhibodi naiknogna glose igne.

10“ ‘Kate thoke mei narane tuana, ghotilo te gnafa na ginauna tangomana te eha meidi kherami re mala mei gnokro balumi paridi nomi gaju fig nei gaju grep ghotilo te kafe kelitamidi, te au fakeli.’ ”

4

Falima mifi: Kaisei thaba gol mala lilisei juta nei phei gaju oliv

1Iara neke filoni keha mifi na, eghuteuna ka mifi igne iara ne filoni engel teke cheke balugu iara igne. Mana mei farhani ghau iara, jateula te magnahaghei fadofra ghau iara ra eghu. 2Mana ne ghusna eghu, “Unha te filoni iagho gognarona?”

Iara ne cheke eghu ka mana, “Iara ne filoni kaisei thaba mala lilisei juta teke horo mare ka famane gol. Kligna ka thaba igne au kaisei dis mala lilisei oel. Eghuteuna ke klignadi fitu juta igre kafe au fitu wik mala phaedi fitu juta igre. 3Phei gaju oliv jaola kegra rhedi juta igre, kaisei fei nhetagna, eghuteuna keha na fei maerigna.”

4Aonu iara ne ghusna eghu ka engel igne, “Mae biꞌo, unha eghu gaoghathodi re glepo igre?”

5Mana ne cheke eghu ka iara, “Ba? Iagho theome lasedi gaoghathodi glepo igre?”

Eghuteuna iara ne cheke eghu ka mana, “Theo, iara theome lasedi.”

6Aonu engel igne ne cheke eghu ka iara, “Igne nogna cheke LORD ka mae Serababel: ‘Iagho nei nou naikno re eghu theome edi nogu gloku iara re ka nomi nanheta, nei ka nomi nolaghi ghotilo themi. Nu ka Tharungagu iara kolho.’ Igne nogna cheke LORD mae ihei te au nolaghi fateote’o.

7“Ka Tharunga igne, Serababel tangomana te uludi gobigna lepo te ninhigrana te fanograni mana te theome tangomana mana te loku fagnafani nogna Sugablahi LORD. Uve, mana jateula te eni kaisei thogele biꞌo te mala vido sare ra eghu. Eghuteuna kate lilisei mana thina leghu lahu ka suga igne, naiknore ginauna eha eghu fabiꞌo, ‘Keli fara! Keli fara!’ ”

8Eghuteuna engel igne ne cheke mei ka iara cheke teke mei funu ka LORD, 9-10“Serababel thegna teke lilisei famamhaku gna Sugablahi igne, eghuteuna mana thegna ginauna jaola eni fagnafa gloku ka suga igne. Gognarona keha naiknore ghatho faparidi glepo ikodi te edi mae gloku re igre, naugna gloku igne thoghei kolho. Nu kate filoni mare mae Serababel te eni thina leghu lahugna Sugablahi igne te mala doglo na, naiknore ginauna glealeꞌa fara.”

Aonu iara ne cheke eghu, “Serababel, kate edi te fagnafa glepo igre, iagho ginauna laseni LORD mae ihei te au nolaghi fateote’o igne mana kuru ari ghau iara ka ghotilo.”

Aonu engel igne ne cheke tughuni nogu faghusna iara na ne cheke eghu, “Fitu juta igre jateula fitu tathagna eghu LORD, te filo ka vido te gnafa ka nauthoglu igne.”

11Aonu iara ne ghusna eghu ka mana, “Nu unha gaoghathodi phei gaju oliv te kegra ka phei philegna thaba igne?”

12Iara neke cheke eghui ka mana, “Phei paep te horo mare ka gol igre au ke pari ka phei grege gaju oliv, eghuteuna oliv oel na loloro jifla mei ka phei paep igre. Unha eghu gaoghathodi glepo igre?”

13Mana ne cheke eghu ka iara, “Ba? Iagho theome lasedi gaoghathodi glepo igre?”

Eghuteuna iara ne cheke eghu ka mana, “Theo, iara theome lasedi.”

14Aonu mana ne cheke eghu, “LORD funei frunidi gobigna lepo ka nauthoglu igne, eghuteuna phei glepo igre, eidi phia mae nate vavahi mana te mala edi nogna gloku re.”

5

Fafamno mifi: Pepa brahu flalo ne mei

1Iara neke filoni keha mifi na, eghuteuna ka mifi igne iara ne filoni kaisei pepa brahu flalo ne mei.

2Eghuteuna engel teke cheke balugu iara na ne ghusna eghu ka iara, “Unha te filoni iagho na?”

Iara ne cheke eghu ka mana, “Iara filoni kaisei pepa brahu flalo ne mei. Eghuteuna brahugna na thokeni nheva mita, eghuteuna krepagna na thokeni fati vido gna mita.”

3Mana ne cheke eghu ka iara, “Pepa brahu igne au tagna cheke mala ei puhi biꞌo mala mei thokedi naikno te gnafa ka glose igne. Ka kaisei philegna na chekedi mae te gnafa re mala blau, LORD ginauna ngolhi fajifladi mare. Eghuteuna ka keha phile na cheke ka mae ihei te chaghi kate nhaꞌa cheke na, LORD ginauna ngolhi teidi mare. 4Igne unha te chekeni LORD mae ihei te au nolaghi fateote’o. Mana ne cheke eghu, ‘Iara ginauna fatei cheke ka sugadi mae mala blau, nei ka sugadi mae ihei re te chaichaghi kate nhaꞌa cheke. Eghuteuna puhi biꞌo igne ginauna goigoni thaba te gnafa nei thina ka suga igre, ghilei thono diꞌa fara.’ ”

Fafitu mifi: Gaꞌase te gnokro lamna ka kaisei kharaꞌo

5Iara neke filoni keha mifi na, eghuteuna ka mifi igne iara ne filoni engel teke cheke balugu iara na mana neke mei ka iara, ne cheke eghu, “Ei! Filo haghe! Kaisei glepo na mei hila!”

6Iara ne ghusna eghu ka mana, “Unha nafnata glepo signea?”

Aonu mana ne cheke eghu, “Kaisei kharaꞌo biꞌo mala fafaja glepo. Igne fagaglana ka nakhibodi naikno ka glose igne.”

7Iara filoni kharaꞌo igne fofothogna na tahu te mala tothora na. Kate filo teu iara na, fofothogna kharaꞌo igne ne thora, aonu iara ne jaglo nogu te filoni kaisei gaꞌase te gnokro lamna na. 8Engel igne ne cheke eghu, “Gaꞌase igne fagaglanadi puhi te diꞌa eidi nakhibo.” Eghuteuna mana huju soru gaꞌase tuana lamna kharaꞌo, neke fofotho fapulo.

9Aonu iara filo haghe ne filodi keha phei gaꞌase flalo ne mei. Baghidi repa re rheta fara jateula baghi gaghata eghu. Repa flalo ne soru mei ne atha kharaꞌo igne flalo ne tei baludi.

10Iara ne ghusna eghu ka engel igne, “Aheva teke atha repa kharaꞌo tuana?”

11Mana ne cheke eghu, “Repa atha tei ka kantri Babilonia. Ka vido tuana mare ginauna horo kaisei Sugablahi malagna kharaꞌo tuana, eghuteuna kate gnafahi suga igne, mare ginauna lilisei kharaꞌo tuana lamna ka nogna vido na.”

6

Fahana mifi: Fati chariot te korho ka hose

1Iara neke filoni keha mifi na, eghuteuna ka mifi igne iara ne filodi fati chariot mala magra ne jifla mei fari hoteidi phei thogele te siasigla jateula bras eghu. 2Iara filoni chariot ulu lahu na, hose ukru igre te korho na, eghuteuna fapea chariot, hose pipito igre te korho na. 3Fatilo chariot, hose vegha te korho na, eghuteuna fafati chariot, hose te doadora vegha nei pipito eghu te korho na. Hose te gnafa igre nheta fara. 4Iara ne ghusna eghu ka engel te cheke teu balugu iara na, “Mae biꞌo, unha eghu gaoghathodi re glepo igre?”

5Mana ne cheke eghu, “Gaoghathogna na, igre fati nuridi kligna te jifla mei funu ka LORD mae ihei te mae Funei gna nauthoglu igne. 6Chariot mala magra te korho hose pipito igre ginauna tei ke raru, eghuteuna chariot te korho hose vegha igre ginauna tei fei ke mosu. Eghuteuna chariot te korho hose te doadora vegha nei pipito teu igre, ginauna tei ke mata.”

7Kate korho te mei hose te nheta igre chariot igre, iara filodire reꞌe theome magnahaghei te paipalighi. Reꞌe magnahaghei kolho te faghosei te tei tafri ka nauthoglu igne. Eghuteuna engel igne ne cheke eghu, “Ghotilo tei ka vido te gnafa ka nauthoglu igne!” Aonu mare jifla ne tei.

8Eghuteuna engel igne eha mei ghau iara ne cheke eghu, “Filo! Naugna te tei hose pipito igre ka kantri ke raru, diꞌatagna LORD ne soru pari.”

Khepi nafnakno malagna pris biꞌo Josua

9Eghuteuna chekegna LORD igne neke mei ka iara. Mana ne cheke eghu, 10“Iagho hata namha teke tufa ka iagho mae Heldae, mae Tobaeja, nei mae Jedaea, eghuteuna iagho faghose tei ka sugagna mae Josaea, thugna mae Sefanaea. Thilo mae igre ao ngala ke pulo meinga funu Babilonia, vido aheva mae naoka teke huhurudi thilo mare te mala au tagna. 11Iagho eni kaisei khepi nafnakno ka silva nei gol eghu teke tufa thilo mare ka iagho ra. Eghuteuna iagho lisa lao ka phaꞌugna pris biꞌo Josua, thugna Jehosadak. 12Eghuteuna iagho cheke ka mana eigna LORD mae ihei te au nolaghi fateote’o igne neke cheke eghu, ‘Fanomho mei! Mae ihei te kiloni nanghagna na Grege igne ginauna biꞌo haghe nei nheta eghu. Mae igne ginauna nake babana fapuloi nogu Sugablahi iara na, 13eghuteuna naiknore ginauna ghatho tahuni mana jateula king eghu. Eghuteuna kate funei frunidi nogna naiknore, kaisei pris ginauna kegra fabrahu rhegna mana. Leuleghu fata na phia mare ginauna loku fodu ka kaisei gaoghatho kolho, nei au fakeli.’ 14Eghuteuna khepi nafnakno igne ginauna au fabrahu ka nogna Sugablahi LORD jateula kaisei tuthuana mala ghatho tahudi mae Heldae, mae Tobaeja, mae Jedaea, nei mae Josaea thugna mae Sefanaea. 15Naikno te au ka keha kantri delei ra ginauna mei mala totogho mala ke babana fapulo nogna Sugablahi LORD. Kate eni igne, ghotilo ginauna laseni LORD mae ihei te au nolaghi fateote’o igne kuru mei ghau iara ka ghotilo. Mana noda God tahati, eghuteuna jame te loku heta ghotilo te leghuni mana na, gobigna lepore ginauna keli ranghi ghami ghotilo.”

7

Puhi te doglo te mala fafnaknoni LORD

1Ka fafati narane ka faheva nhigra, nhigra Kislev, fafati finogha gna King Darius te funei fruni kantri Pesia, keha nonomho na ne mei mae Sekaraea funugna ka LORD. 2-3Ka narane tuana, naiknodi namono Betel neke kuru teidi mae Saresa ghe Regem-Melek baludi nodi mae glokure mala tei ka nogna Sugablahi LORD mae ihei te au nolaghi fateote’o. Mare ne ghusna eghu ka hatimare mae pris nei profet teu ka Sugablahi na, “Leuleghu fata funu tifa te mei na, tahati tathaji puhi te mala thosei ghamu nei diꞌanagnafa nei tanhi teu ka falima nhigra leuleghu finogha naugna mae naoka neke goigoni nogna Sugablahi LORD. Ba? Keliu ngala te eni fabrahu glepo igne, ba theo?”

4Aonu LORD ne cheke mei nogna cheke na ka iara. Mana ne cheke eghu, 5“Sekaraea, iagho ghusnadi mae pris nei naiknogna kantri igne: Ka fitu salei finogha te liu ra, ka falima nhigra leuleghu finogha, eghuteuna jaola ka fafitu nhigra na, ghotilo neke theome ghamu nei mala diꞌanagnafa nei tanhi. Ba? Ghotilo eni fabrahu igne mala fafnakno ghau iara? Theo. 6Gognaro na ghotilo eni nafnata puhi igne kate ghamu nei koꞌu teuna mala fafnakno ghami themi kolho mala glealeꞌa. 7Ba, cheke igreu ngala LORD teke cheke ka mae profet tifa ra, ba theo? Uve, cheke turau ngala teke nomhidi kuꞌemi ghotilo tifara, eghuteuna namono biꞌo Jerusalem neke au fakeli nei fodu ka glepo te keli neku. Kmana naikno neke au ka namono tuana, nei ka keha namono te au falithui. Eghuteuna ka narane tura, kmana naikno jaola neke au ka namono nagou ke mata Juda, nei ka thogele ikodi ke mosu.”

8LORD ne cheke mei ka iara nogna nonomho na. Mana ne cheke eghu, 9“Leuleghu fata na iara LORD cheke eghu koba ka nogu naiknore: ‘Ghotilo mala fatedi naiknore ka puhi te doglo, eghuteuna ghotilo mala keli ranghidi nei kokhonidi eghu keha naiknore. 10Ghotilo thosei tapla faparidi naikno biꞌo, nei goro sua glehe kokoi, nei naikno phosa te mei au balumi ghotilo, nei iheire te kuma. Eghuteuna ghotilo thosei ghaoghatho mala goigonidi keha naiknore.’

11“Nu khuꞌemi ghotilo tifa ra neke patu gama fara, eghuteuna mare tirodi fanomho ka nogu cheke iara re. Mare kafe figri tagru ka iara, 12eghuteuna gaoghathodi re maku jateula thina eghu. Igne te diꞌatagu fara iara ka mare, naugna mare ne theome magnahaghei te leghudi vetula nei cheke eghu te chekedi Tharungagu iara na ka mae profet tifa ra.

13“Kate eha iara ka mare na, mare tirodi fanomho. Aonu kate eha mei mare ka iara na, iara jaola tirogu fanomho ka mare. 14Naugna te eni mare igne, iara mei jateula saeklon eghu mala kafe brue teidi delei mala tei au tafri ka keha kantri delei. Eghuteuna famane glose teke kulu au mare tadira, krogha, mala theo kaisei naikno tangomana te au tagna na.”

8

LORD nhaꞌa cheke mala fablahini Jerusalem

1-2Keha fata LORD mae ihei te au nolaghi fateote’o igne, ne cheke eghu ka iara, “Iara au nogu thofno gaoghatho rheta ranghini Jerusalem. Eigna igne iara namhadi fara nogu naiknore, eghuteuna iara diꞌatagu fara ka nogna naoka re.

3“Iara cheke tutuani fara: Iara ginauna nake figri Jerusalem, eghuteuna iara ginauna au ke kligna Thogele Saion. Naiknore ginauna tangomana te cheke eghu na, ‘Namono Jerusalem te ghatho tahuni LORD fabrahuni naiknore igne. Eghuteuna nogna thogele LORD mae ihei te au nolaghi fateote’o igne, ginauna kiloni thogele blahi.’

4“Goro mae biꞌo nei goro naikno biꞌo teu igre ginauna tangomana te gnokro ka glalaba gna namono tuana, aheva te salo fodu naiknore tagna. Neubane mae kuekuꞌe, ba khaekave fara, ginauna mala atha khodo mala nolo tafri ke lamna namono. 5Eghuteuna namono igne ginauna nake fodu ka goro sua te au ka nabrou ba lalahu ke lamna namono.”

6Naikno te karha teure nake pulo mei ka nodi namono re, mare na gaoghatho eghu ka nagnafadire, “Tore! Glepo igre thofno ninhigrana fara!” Nu iara LORD iara au nogu nolaghi fateote’o, eghuteuna theo kaisei glepo te ninhigrana ka iara. Igne nogu cheke iara LORD.

7“Iara cheke ka ghotilo tutuani fara: Ka vido aheva mae naoka teke huhurudi nogu naikno iara gre mala tei au tafri delei, ke maghati nei ke mosu, iara ginauna fakarhidi mare. 8Iara nake atha fapulodi Jerusalem. Mare ginauna nogu naikno iara, eghuteuna iara ginauna nodi God mare. Eghuteuna iara ginauna ghatho tahudi fabrahu, eghuteuna funei frunidi ka puhi te doglo.”

9LORD ne cheke eghu, “Naiknodi Israel! Ghotilo iheire te nomhidi cheke teke cheke mae profet ka narane teke eni mare thina famamhaku gna nogu Sugablahi iara LORD mae ihei te au nolaghi fateote’o. Ghotilo mala famamhaku nagnafami re, mala tangomana ghotilo te loku fagnafa suga igne. 10Tifa ka narane tuare, naiknore theo nodi sileni mala foli naikno nei glepo tautagu eghu mala loku. Theo kaisei naikno tangomana te ei nogna bisnis na naugna mae naoka igre faninhigrana fara nakarha na ranghidi naiknore. Eghuteuna iara na snakredi mare mala goigonidi kheradi re. 11Nu iara cheke tutuani ka ghotilo: Gognarona, iara ginauna theome eni ka ghotilo te karha teura jateula teke eni iara tifa ia eghu. Tutuani, iara ginauna fakeli ka ghotilo.

12“Ghotilo ginauna tangomana te au fakeli, eghuteuna nomi nagare ghotilo are ginauna kotu fakeli. Nomi gaju grep ghotilo are ginauna ure kmana sisi, eghuteuna gano te joꞌu ghotilo re ginauna au kmana gano, naugna famane nakhete ginauna mei. Leuleghu fata iara ginauna fablahidi iheire te karha teu ka glepo te keli igre. 13Ghotilo naiknomi Juda nei Israel teura, tifa na naiknodi keha kantri igre neke tibri ghami ghotilo mala thoke mei puhi biꞌo ka naiknore. Nu iara ginauna fakarhi ghami ghotilo, eghuteuna ghotilo ginauna jateula kaisei fablahi keli eghu ka keha naiknore. Eghume ghotilo thosei mhaghu, ghotilo famamhaku gaoghathomi re.

14“Tifa na, iara neke diꞌatagu ka kuꞌemi ghotilo ra. Iara neke ghaoghaho mala snakreni puhi biꞌo igne mala thokedi mare, eghume iara neke paradi mare. 15Nu gognarona iara ghaoghathohi te mala eni glepo te keli na ranghini Jerusalem nei Juda. Eghume ghotilo thosei mhaghu.

16“Nu igne unha te mala eni ghotilo na:

Ghotilo mala cheke tutuani fabrahu ka keha naiknore.

Kate fatedi ghotilo naiknore ka kot, ghotilo mala fate ka puhi te doglo nei mala au fakeli mare.

17Ghotilo thosei eni kaisei gaoghatho te diꞌa mala goigonidi kherami re.

Eghuteuna kate eni ghotilo nhaꞌa cheke na, ghotilo thosei chaghi.

“Puhi te chaghidi naiknore igne, goigonidi kheradire, eghuteuna fateni naikno na ka puhi te theome doglo, puhi igre iara thofno tirogudi.”

Igne nogna cheke LORD.

18Keha fata, LORD mae ihei te au nolaghi fateote’o igne, mana chekeni nogna cheke na ka iara.

19Mana ne cheke eghu, “Naiknodi Juda. Leuleghu finogha ka fafati nhigra, nei ka falima nhigra, nei ka fafitu nhigra, nei ka fabotho nhigra, ghotilo neke eni narane biꞌo te mala thosei ghamu ghotilo na. Nu gognaro na, nhigra igre, nhigra mala ei gaghamu biꞌo mala gleale’a ghotilo. Ghotilo magnahagheini fara te cheke kate tutuani nei mala au fodu fakeli.”

20Igne unha te chekeni LORD: “Naikno funudi ka namono te kmana ka keha kantri are ginauna mei Jerusalem. 21Ka narane igne, naiknogna kaisei namono na ginauna cheke eghu ka naiknogna keha namono na, ‘Gognarona ghehati tei mala tarai nei kilo fnaknoni eghu LORD mae ihei te au nolaghi fateote’o, mala fablahi ghami mana. Te keli na ghotilo mei balumi ghehati, mala tei fodu tahati.’ 22Kmana naikno funudi ka kantri te nheta tulao ginauna mei Jerusalem mala kilofnakno ghau iara LORD. Eghuteuna mare ginauna mei tore ghau iara mala fablahidi.

23“Ka narane tuana, nabotho mae phosa te nhogri nodi cheke re ka nauthoglu igne ginauna hata nogna pohe kaisei Jiu, na cheke faheta eghu ka mana, ‘Iagho snakre ghami ghehati mala tei balumi ghotilo Jerusalem, naugna ghehati nomhini God na au balumi ghotilo.’ ”

9

LORD ginauna fatedi keha kantri te au falithuini Israel

1Kaisei nogna cheke profet:

Igne nogna cheke LORD ranghini glose Hadrak

nei namono Damaskas.

LORD filodi gobigna lepo vikegna Israel

nei keha mae ka nauthoglu igne eghu te edi mare re.

2Eghuteuna glose Hamat te nohigna na funu Hadrak,

cheke igne faparini glose igne baludi phei namono Taea ghe Saedon,

neuba naiknodi phei namono igre lalase fara.

3Naiknodi Taea neke babana vido rheta mala poru,

eghuteuna tothoghei kmana silva nei gol ka nodi vido re.

Glepo igre kmana fara jateula gaughavu ka nabrou ra eghu.

4Nu mae Funei gna nauthoglu igne ginauna hata koko gobigna lepo igre ka vido tuana.

Mana ginauna goigoni nodi vaka mare re,

eghuteuna nako fahui nodi namono re.

5Kate filoni naiknodi Askelon namono Taea te groꞌe na,

mare ne mhaghu nodi fara.

Eghuteuna naiknodi Gasa igre jaola ne diꞌa nagnafadi fara.

Naiknodi Ekron igre jaola diꞌa nagnafadi, eghuteuna gaoghathodi re ne thofno glaꞌe soru fara.

Gasa ginauna theo nodi funei, eghuteuna Askelon ginauna krogha na theo kaisei naikno nate au tagna na.

6Eghuteuna naikno phosa ginauna mei uluni Asdod mala au tagna.

LORD ne cheke eghu,

“Naiknodi Filistia igre fahaehaghe fara,

nu iara ginauna edi gaoghathodire mala glaꞌe soru.

7Iara ginauna theome snakredi mare mala ghamu nafnahi te au dadara tagna

nei keha gano te blahi langau eghu.

Naiknodi Filistia te karha teura ginauna loku fodu ka nogu naikno gre mala kaisei ngala ka nogu naikno iara re,

eghuteuna mare ginauna jateula te kaisei vikegna Juda eghu.

Naiknodi Ekron ginauna nogu naikno iara,

jateula naiknodi Jebus eghu.

8Iara ginauna reireghidi nogu naiknore,

mala theome tangomana kaisei soldia ka keha kantri igre te mei uludi mare na.

Iara ginauna theome snakredi mae naoka te mala mei goigonidi nogu naikno iara igre,

naugna iara na theome gnafa te reireghidi re.”

King ginauna mei

9LORD ne cheke eghu,

Ghotilo naiknomi Saion!

Ghotilo glealeꞌa!

Ghotilo naiknomi Jerusalem!

Ghotilo mala eha fabiꞌo!

Filo ghotilo!

Nomi King ghotilo la mei gognarona.

Puhigna na doglo fabrahu,

eghuteuna mana la uludihi nogna naokare.

Nu mana nhaꞌa faparini thegna,

eghuteuna mana saghe mei ka kaisei sua dongki.

10“Iara ginauna hata fadelei hose nei chariot teu igre mala theome magra mae soldia di Israel nei Jerusalem.

Iara ginauna goigoni fahui nodi phaloho mala magra mare are.

King igne ginauna au fakeli baludi keha kantri are

nei king di keha kantri te funu ke maghati Thongna Lehe tei posani thongna ke mosu,

eghuteuna funu ke raru Khoꞌu biꞌo Iufretis,

tei posa ka khukrugna nauthoglu.”

LORD reireghidi nogna naiknore

11LORD ne cheke eghu,

“Iara neke nhaꞌa chekehi balumi ghotilo,

eghuteuna dadaradi fafara ra thofa soru mala farerheta gna nhaꞌa cheke igne.

Eghume, iara ginauna togho ghami ghotilo mala snagla tei ghotilo ka vido aheva teke huhuru ghami mala tei au tagna,

aheva jateula seu teu te theome au kaisei khoꞌu tagna.

12Ghotilo jateula te au ka suga sosolo eghu.

Nu ghotilo iheire te au nomi fatutuani ka LORD te mala fakarhi ghami na,

ghotilo gognarona tangomana teke pulo mei ka nomi vido mala poru na!

Eghuteuna naugna ghotilo te papara fara na,

ka narane igne nhaꞌa cheke,

iara ginauna fablahi ghami

nei phei fata nhaꞌa ari glepo te keli ke klignadi puhi biꞌo teke thoke ghami ghotilo tifa ra.

13Ghotilo naiknomi Juda!

Ghotilo mala jateula nogu phaloho eghu iara.

Ghotilo naiknomi Israel!

Ghotilo mala jateula nogu jata eghu iara.

Eghuteuna ghotilo naiknomi Saion,

ghotilo mala jateula nogu naflahi mala magra eghu iara,

mala goigonidi naiknodi Gris.”

14LORD ginauna mei ka nogna naiknore,

eghuteuna jata te fada mana na kafli jateula nakafli eghu.

LORD ginauna ifu nogna trampet biꞌo na,

eghuteuna kate nolo te mei na,

mana ginauna jateula nuri biꞌo te ghaghafa mei ke mata ra eghu.

15LORD mae ihei te au nolaghi fateote’o igne,

mana ginauna reireghi nogna naiknore jateula kaisei greoreo eghu.

Nogu naikno iara re ginauna falehedi nei uludi eghu nodi naoka te piri kuava ka mare re.

Kate uluni magra na, mare ginauna eha fabiꞌo jateula mae te koꞌu waen te thaviru ra eghu

kate ghamu nei koꞌu teu mare na.

Mare ginauna boho fara, jateula dis te fodu ka dadara mala fafara te mala tofa ka olta ra neu.

16Ka narane tuana, LORD ginauna fakarhidi nogna naiknore,

jateula mae te reireghidi nogna sipu ra eghu.

Mare ginauna au fakeli nodi ka nodi glose na.

LORD ginauna keli tagna ka mare jateula king te keli tagna ka thofno famane thina te siasigla ka nogna khepi nafnakno ia eghu.

17Naiknore ginauna keli nei famane fara eghu!

Eghuteuna famane gano nei waen teu ka nodi glose na igre,

ginauna mala ghamu nei koꞌu eghu mae nalhaꞌu majaghani

nei gaꞌase majaghani teu igre mala rheta thinidi re.

10

LORD nhaꞌa cheke mala tei snagla nogna naiknore

1Ghotilo toreni LORD mala kuru mei nakhete ka thofno narane gna na.

Naugna LORD kolho teke eni khoveo na te mala nakhete na.

Eghuteuna mana ginauna snakre mei nakhete biꞌo nei nakhete ikoi mala soru mala karha gano ka nagare naiknore.

2Nu naiknore toreni mumuju god mala toghodi,

eghuteuna mare toreni mae khaekae mala chekeni unha nate thoke mei na.

Nu cheke tughu te eni mana na khogla chaghi kolho.

Mare rurutha gaoghathodi mifi re, nu mare khogla chaghidi kolho mare.

Mare edi igre ka naiknore mala fatutuanidi glepo te theome tangomana nate toghodi naiknore.

Naugna igne, naikno igre tei tafri jateula sipu te snivi mata ra eghu.

Uve, mae igre papara jateula sipu te theo kaisei naikno te reireghidi ra eghu.

3LORD ne cheke eghu,

“Iara diꞌatagu fara ka mae mala baubatu igre naugna mare ne theome reireghidi nogu naikno iara gre,

eghuteuna iara ginauna paradi mae mala baubatu igre.

Naikno igre jateula nogu sipu eghu iara,

eghuteuna iara thegu ginauna reireghidi mare.

Iara LORD mae ihei te au nolaghi fateote’o igne ginauna toghodi mare mala nheta jateula hose mala magra eghu.

4Iara ginauna vavahi keha mae ka vikegna Juda mala baubatu ka nogu naikno iara gre.

Mare ginauna maku jateula thina te togho hagheni suga na,

ba jateula gaju te haru te maku tagna phukrigna suga tapuale ia eghu,

ba jateula phaloho mala magra ra eghu.

5Mae igre ginauna na jateula mae nheta ka magra te tapla sorudi mae naoka re ke lamna chopu ra eghu.

Eghuteuna naugna iara LORD na toghodi mare,

mare ginauna uludi mae naoka re eghuteuna famamajadi iheire te chari ka hose.

6“Iara ginauna thofno farerheta naiknodi Juda,

eghuteuna iara ginauna fakarhidi naiknodi Israel.

Iara ginauna kokhoni nogudi fara mare mala ke kafe hata fapulodi ka nodi thofno vido re.

Mare ginauna au fakeli ka vido igne,

jateula teke theome thododi iara tifa ra eghu, naugna iara nodi LORD God mare,

eghuteuna iara ginauna fanomho ka nodi tharai re.

7Naiknodi Israel gre ginauna jateula mae te nheta ka magra ra eghu,

eghuteuna mare ginauna glealeꞌa fabrahu,

jateula mae te koꞌu waen ra eghu.

Thudi nate karha mei ke leghudi re ginauna ghathodi na glealeꞌa fabrahu,

naugna iara LORD eni igne ka mare.

8Iara ginauna kilo meidi nogu naiknore mala salo fodu mei.

Iara ginauna fakarhidi,

eghuteuna mare te gnafa na mala kmana fara jateula tifa ra eghu.

9Neuba iara ne lisa laodi ne tei au tafri ka keha kantri delei,

nu mare ginauna ghatho ghau iara kolho.

Eghuteuna mare baludi thudi re,

mare ginauna tangomana te karha teu na teke pulo mei ka thofno nodi namono re.

10Iheire te au Ijep nei Asiria,

iara ginauna nake atha fapulo ka nodi glose re.

Iara ginauna kafe atha meidi gnafa mala au ka nohi Gilead nei ka kantri Lebanon.

Eghuteuna vido te gnafa te au mare tagna na ginauna fodu fara ghilei theo vido maladi mare te gnafa na.

11Kate thoke mei puhi biꞌo ka mare na,

iara ginauna fanograni puhi biꞌo tuana jateula iara tangomana te fanograni goighovi biꞌo,

nei te thofno moja Khoꞌu biꞌo Nael ia eghu.

Naikno di Asiria teke fahaehaghedi thedi igre iara ginauna tapla faparidi gnafa.

Eghuteuna nogna nolaghi king gna Ijep ginauna blalho theo nafugna.

12Iara ginauna toghodi nogu naiknore mala rheta ka nogna nolaghi LORD,

mala kilo fnakno ghau iara nei leghu ghau iara fabrahu.

Iara LORD, te chekeni igne!”

11

King te diꞌa re theo nodi nolaghi te mala king na

1Ghotilo naiknomi Lebanon!

Tothora nomi suga re mala tangomana khaꞌaghi te mei gnubra fahui nomi gaju sida ghotilo are.

2Ghotilo gaju paen ra!

Ghotilo mala tanhi fabiꞌo eigna gaju sida ra la grofohi.

Famane gaju igre, khaꞌaghi la kafe nhako fahuihi.

Gaju ok te au ka rijon Basan!

Ghotilo jaola tanhi fabiꞌo,

naugna gaju biꞌo mata ra la mei kato soruhi naikno.

3Mae mala reireghi sipu ra diꞌanagnafa nei tanhi fara,

naugna vido te au famane buburu tadi ra la dofidihi.

Lion ra jaola tanhi,

naugna namhata biꞌo rhegna Khoꞌu biꞌo Jordan aheva te mala au dire la diꞌahi.

Phia mae mala reireghi sipu

4LORD, nogu God iara, ne cheke eghu ka iara, “Iagho mei mala reireghidi naikno te jateula mae ihei te reireghi sipu ra eghu. 5Naikno te foli nei aknu falehe teu sipu igre ginauna theome tangomana te papara na. Eghuteuna mae te sabiri sipu igre, mare cheke eghu, ‘Tegio ka LORD! Gognarona iara kaisei mae dedei!’ Eghuteuna mae mala reireghi sipu igre jaola theome kokhonidi mare. 6Iara magnahaghei nigho iagho te eni glepo igne, naugna iara ginauna theome ke kokhonidi naikno gna vido igne. Iara ginauna tusu lao gaoghatho te diꞌa ka mare mala goigonidi kheradire, eghuteuna iara liliseidi mae igre ke paridi nodi nolaghi nodi mae lida re. Mare ginauna goigoni glose igne, eghuteuna iara ginauna na theome fakarhini kaisei ka mare eigna puhi biꞌo igne.”

7Eghume iara eni unha te chekeni LORD ka iara na. Iheire te foli sipu nei mae te sabiri teu igre, mare foli ghau iara mala reireghidi sipu tela vavahi hila naiknore nate ghamu igre. Aonu iara atha phei khodo mala reireghi sipu. Kaisei na iara kiloni “Namha” eghuteuna keha na “Loku fodu” eghuteuna iara na reireghidi fabrahu. 8Keha thilo mae sipu mala reireghi sipu te loku fodu ghehati igre theome magnahaghei ghau iara, thilo mare theome keli ranghi ghau iara ghilei babaꞌo iara ka thilo mare.

Naugna igne, ke lamnagna kaisei nhigra iara ngholhi fajifladi thilo mare. 9Aonu iara ne cheke eghu ka sipu igre, “Iara ginauna tirogu reireghi ghami ghotilo. Ghotilo mala lehe, lisa ghami mala lehe. Ghotilo te mala snivi ra, lisa ghami mala snivi. Eghuteuna ghotilo te karha teura, snakre ghami mala goigoni ghami themi ghilei kafe lehe ghotilo.”

10Eghuteuna iara atha khodo te kiloni iara “Namha” igne lolhopa igne fagaglana eigna nhaꞌa cheke teke eni iara baludi naiknodi Israel, gognarona gnafahi. 11Eghuteuna ka kaisei narane tuana la, nhaꞌa cheke igne gnafahi. Kate edi iara glepo igre, mae te foli nei sabiri sipu teu igre filoni nei laseni eghu chekegna LORD igne.

12Eghuteuna iara cheke eghu ka mare, “Jame ghotilo magnahaghei te foli nomi taba ka iara, ghotilo foli. Nu jame te theo na, keliu kolho.” Eghuteuna mare skel tolufulu silva ne famei ka iara mala foli ghau iara.

13LORD ne cheke eghu ka iara, “Iagho koko tei sileni igne ka mae te mala horo suspen ka glose ana.” Aonu iara hata tolufulu silva te taba ikoi kolho, eghuteuna koko tei sileni igne ka ihei te loku lamna ka nogna Sugablahi LORD.

14Aonu iara ne atha keha khodo te kiloni “Loku fodu” igne ne lopa pea mala laseni naiknore loku fodu fari hoteidi Juda ghe Israel igne la gnafahi la theome loku fodu gognaro na.

15Aonu LORD ne cheke eghu ka iara, “Gognarona magnahaghei nigho iagho mala jateula te kaisei mae fameomekro te mala reireghi sipu ra eghu. 16Glepo igne kaisei fagaglana eigna iara ginauna lilisei kaisei mae te diꞌa mala reireghi sipu mala funei frunini glose igne. Mae tuana ginauna theome reireghidi kolho sipu te tei ka vido te mala lehe tagna na, ba hirodi sipu te tei tafri. Mana ginauna theome toghodi sipu te thubu, ba tufa gano ka sipu majaghani. Nu mana ginauna aknu falehe sipu te famane mala ghamu, nei jaola atha koko tathabla dire.

17“Kokhoni ni fara mae ihei te tirogna reireghidi sipu re tuana!

Uve, nabagna na mae tuana mei armi mala goigoni ni mana!

Nabagna na mei naflahi mala kusu khamegna na!

Nabagna na bilo koko tathagna fei nheta na mala dofu mana!”

12

LORD ginauna fakarhini Jerusalem

1Kaisei nogna cheke profet:

Cheke igne mei funugna ka LORD eigna Israel. LORD mae ihei teke edi maloa ghe nauthoglu igne, mana neke tusu lao nakarha na ka naikno, neke cheke eghu, 2“Iara ginauna eni namono Jerusalem igne mala jateula kapu te fodu ka waen ra eghu, eghuteuna keha kantri te au faligoho igre ginauna koꞌu tagna. Ke leghu, mare ginauna nolo jateula mae te koꞌu te thaviru ra eghu. Eghuteuna kate mei mare te kegra faligohoni Jerusalem te mala magra na, mare ginauna jaola lithuidi keha namono Juda mala magra ka mare. 3Nu ka narane tuana, kate loku fodu kantri te gnafa ka nauthoglu igne te mala mei magra Jerusalem, iara ginauna eni Jerusalem mala jateula kaisei thina te thofno tahu fara ra eghu. Mare te gnafa na, mare fariuriu tughani thina igne nu mare ginauna ghoreho kolho thedi tagna. 4Ka narane tuana, iara ginauna edi nodi hose te gnafa mare te mala mhaghu bobolo, eghuteuna mae te mala chari ka hose igre, ginauna fagoigoli phaꞌudi re. Nu iara ginauna famane reireghi fakelidi nogu naiknodi Juda, mala theome tangomana mare te goigonidi mare na. Nodi naoka mare igre iara ginauna edi nodi hose te gnafa mare tuare mala dofu. 5Eghuteuna kate filoni vikegna Juda glepo igne, mare ginauna cheke eghu, ‘LORD, nodi God, mae ihei te au nolaghi fateote’o igne mala toghodi naiknodi Jerusalem mala kegra heta!’

6“Ka narane tuana, mae mala baubtudi Juda igre ginauna jateula baket aean te fodu ka khaꞌaghi te au ke lamna bukrei gaju mala kuki, ba jateula gaju khaꞌaghi te ngaja te nhako fahui buburu te thofno moja fara ra eghu. Jateula tuana eghu mare ginauna thofno goigonidi fara kantri te gnafa ka vido te gnafa. Nu Jerusalem ginauna au fakeli kolho ka nodi vido re.

7“Iara LORD iara ginauna toghodi soldia di Juda mala kulu uluni magra na, eghuteuna ke leghu iara ginauna toghoni tharaknagna Devet nei naiknodi Jerusalem mala uluni magra na. Iara ginauna eni igne, mala laseni mae biꞌodi Jerusalem igre te theome tangomana te haghe te salaꞌudi keha naiknodi Juda. 8Ka narane tuana, iara ginauna jateula kaisei greoreo eghu mala reireghi fakelidi naikno te au Jerusalem. Neubane glaꞌe fara keha ka mare, nu iara ginauna kafe tusu lao nanheta ka mare mala nheta mare jateula King Devet tifa ia eghu. Eghuteuna mare ka tharakna gna King Devet, ginauna jateula God eghu ka mare, nei jateula nogu engel iara LORD mae ihei te batudi fabrahu mare. 9Ka narane tuana, naiknodi keha kantri te magnahaghei magra Jerusalem, iara ginauna goigonidi mare gnafa.”

Naiknodi Israel ginauna diꞌanagnafa nei tanhi

10LORD ne cheke eghu, “Iara ginauna edi tharaknagna Devet nei naiknodi Jerusalem mala thofno au gaoghatho te keli, eigna mare tangomana te kokhoni ni keha mae na, eghuteuna mare tangomana te tarai ka iara mala toghodi. Mare ginauna filo mei ka iara, mae ihei mare teke fadini. Eghuteuna mare ginauna diꞌanagnafa nei tanhi eghu ka mana, jateula mae te au kaisei thugna kolho te lehe ra eghu, ba mae te lehe thugna teke kulu karha na. 11Ka narane tuana, naiknodi Jerusalem ginauna tanhi fara, jateula teke tifa ia eghu, naiknore tanhi ka namono Hadad-Rimon ka sare rhegna namono Megido. 12-14Tharakna te gnafa ka kantri tuana, ginauna tanhi fara. Tharakna gna King Devet, nei tharakna ka thugna Natan, nei ka vikegna Livae, nei ka tharakna thugna Simei, nei keha tharakna la ngau, ginauna tanhi fabrahu. Mae nalhaꞌu re ginauna tanhi ka kaisei vido, eghuteuna goro gaꞌase re ka keha vido delei.

13

1“Ka narane tuana, iara ginauna tothora kaisei famane glokha khoꞌu, ranghini tharaknagna Devet nei naiknodi Jerusalem mala tangomana mare apu te klino ka tathagu iara na eidi nakhibodi re nei keha glepo te fathonadi mare.

2“Jaola ka narane tuana, iara ginauna atha fadelei mumuju blahi te gnafa ka glose igne, mala theome tangomana naiknore teke ghathodi nanghadi re. Iara ginauna ngolhi fajifladi profet chaichaghi te kilodi thedi nogna profet God nu theome tutuani, baludi iheire te magnahaghei fara te mala tarai ka mumuju blahi igre. 3Eghuteuna jame kaisei mae chekeni koba nogna cheke na neke mei funu ka God teuna, kmagna nei idogna teu mana igre repa ginauna cheke eghu ka mana, ‘Iagho mala lehe, naugna iagho ne cheke nigho themu ne kaisei mae profet tutuani, nu iagho chaghi kolho.’ Ka narane tuanala mana na cheke eghu, kmagna nei idogna teu mana igre repa ginauna faleheni ka naflahi.

4“Ka narane tuana, mae profet te gnafa igre ginauna mamaja nodi fara eigna mifi teke filoni mana na. Theo kaisei ka mare nate pipichi nogna pohe profet te mala chaghidi naiknore, te mala ghathoni mana kaisei mae profet teuna. 5Mana ginauna cheke eghu, “Iara theome kaisei profet. Iara mae mala loku ka nagare kolho, eghuteuna igne nogu gloku iara funu suagu ghilei mae biꞌo gognaro na.” 6Eghuteuna glahu kaisei mae cheke eghu, “Nu glafidi thubu fei gagaromu iagho are, neke unha sarea?” Jame te eghuna, mana ginauna chaghi eghu, “Glafi igre iara fnera ka nodi suga mae kheragu iara.”

Mae mala reireghi sipu ginauna lehe eghuteuna sipure ginauna tei tafri

7LORD mae ihei te au nolaghi fateote’o igne, mana ne cheke eghu,

“Nogu naflahi mala magra iara! Iagho tarabana mala magra ka kheragu iara mae ihei te reireghi nogu sipu iara gre.

Iagho faleheni mana, eghuteuna sipu igre ginauna tei tafri.

Iara ginauna jaola magra ka nogu sipu ikodi iara gre.

8Heva heva ke lamnagna glose igne,

jame thilo mae, phei ginauna lehe,

eghuteuna kaisei kolho nate karha na.

9Eghuteuna iheire te karha teure, iara ginauna kafe paradi hui, mala tangomana mare te klino ka tathagu iara na.

Ginauna na jateula mae te gahu silva nei gol ka khaꞌaghi te mala koko thona ra eghu.

Aonu mare ginauna tarai mei ka iara,

iara ginauna tangomana te nomhidi mare na.

Eghuteuna iara ginauna cheke eghu, ‘Naikno igre nogu iara.’

Eghuteuna mare ginauna cheke eghu, ‘LORD na nomi God ghehati.’ ”

14

LORD ginauna funei fruni nauthoglu igne

1-2Filou, nogna narane LORD na ginauna mei. Ka narane tuana, mana ginauna kafe atha mei naiknodi keha kantri are mala salo fodu mala magra ka namono biꞌo Jerusalem. Aonu, armi ginauna uluni atha namono igne. Mare ginauna tei lamna suga ka namono igne mala atha fajifla nodi gobigna lepore, eghuteuna tufa glepo igre kate thofno filodi naiknore. Aonu mare goigonidi goro gaꞌase re. Eghuteuna mare ginauna huhurudi keha mae nalhaꞌu nei goro gaꞌase teu igre mala tei baludi, eghuteuna keha re mala lisei faleghu ka namono biꞌo Jerusalem. 3Aonu LORD ginauna jifla tei mala magra ka kantri igre jateula puhi te sughu eni fabrahu mana tifa kate magra na. 4Ka narane tuana, mana ginauna kegra kligna ka Thogele Gaju Olivi ke kosi Jerusalem ke maghati, eghuteuna thogele igne ginauna fnota farihotei. Kaisei vido na ginauna thugha tei ke raru, eghuteuna keha vido na thugha tei ke mata, eghuteuna glogu biꞌo ginauna au farihotei, funu maghati tei posa ke mosu. 5Ghotilo ginau rikha tei salaꞌu ka glogu igne, glogu igne ghilei tei thoke ka namono Asal. Uve, ghotilo ginauna rikha faghose jateula kuꞌemi ghotilo teke rikha ka narane gna King Iusaea, mae ihei teke king gna Juda tifa. Aonu nogu LORD God iara ginauna mei balu nogna engel blahi.

6Kate mei narane tuana, ginauna theo kaisei naphae, eghuteuna ginauna na theome reka fara, eghuteuna ginauna theo aes. 7Ginauna na theo keha narane na jateula narane tuana teuna. Ginauna na theo kaisei naphae fei hamerane nei theo kaisei gromno fei bongi. Nu fei grafi na, naphae ginauna nake pulo mei. Eghuteuna LORD kolho te laseni narane igne na thoke mei na.

8Kate mei narane tuana, khoꞌu te tusu mei karha na ginauna loloro mei funu Jerusalem. Kaisei vido gna na ginauna loloro sukha fei Thongna Lehe, eghuteuna keha vido na loloro tei fei Thongna Mediterenian. Neubane nakhete ba theome nakhete, khoꞌu igne ginauna loloro fabrahu. Ginauna na theome tangomana te krango na.

9LORD ginauna King ka nauthoglu igne. Ka narane tuana, LORD ngala God na, eghuteuna naikno te gnafa heva te heva ka nauthoglu igne ginauna pogho soru ka mana kolho.

10Eghuteuna ka vido te gnafa ka glose igne, funu ke raru Geba tei posa ke mata Rimon, ginauna nake sare. Nu Jerusalem ginauna au thegna ka nogna vido kligna ka thogele. Gringni gna na ginauna funu ka Grengatha gna Benjamin tei ka Grengatha Tifa na tei posa fei Grengatha Sulukhu. Eghuteuna funu ka nogna suga mala toetoe mae Hananel, tei thokeni nogna vido mala ei waen malagna king. 11Naiknodi Jerusalem ginauna au fakeli fabrahu. Theo kaisei glepo tangomana nate mei goigoni ni na.

12LORD ginauna snakreni kaisei fogra te diꞌa mala thokedi naikno te gnafa teke magrini Jerusalem. Thinidi naiknore ginauna megei nga boto, eghuteuna tathadi nei glapidi teu naiknore jaola ginauna megei nga boto. 13Ka narane tuana, naiknore ginauna mhaghu nodi fara balu bobolo biꞌo. Eghuteuna mare ginauna magra fari thedi, eghuteuna fariuriu mala aknu falehe kheradi thedire. 14Naiknodi Juda ginauna jaola magra Jerusalem. Eghuteuna famane glepodi keha kantri te au falithui Jerusalem jateula gol, nei silva, nei pohe te kmana fara teu igre naiknodi Jerusalem ginauna salo gobigna lepo igre ka mare. 15Eghuteuna nafnata fogra te igne la ginauna thokedi hose, mule, kamel, dongki, nei keha nodi glepo tautagu mare te au ka nodi vido mae naoka te lisei haghe mare nodi suga tapuale tagna na.

16Aonu leghu finogha na, naiknodi keha kantri teke mei magra Jerusalem igre karhau, mare ginauna mei Jerusalem mala kilo fnaknoni LORD, King ihei te au nolaghi fateote’o, nei mala eni Narane biꞌo te mala Au ka Grorofe Ikoi. 17Jame naikno gna kaisei kantri tirogna mei Jerusalem mala kilo fafnaknoni LORD, King ihei te au nolaghi fateote’o igne, ginauna theo kaisei nakhete nate soru ka nodi kantri na. 18Eghuteuna jame naiknodi Ijep tirodi mei te mala eni Narane biꞌo te mala Au ka Grorofe Ikoi igne, LORD ginauna theome kuru mei nakhete ka mare. Eghuteuna LORD ginauna kuru mei fogra te diꞌa na mala thokedi mare, jateula teke kuru mei mana ka keha kantri teke tirodi mei ka gaghamu igne ra eghu. 19Tutuani fara, igne papara nate thokedi naiknodi Ijep, nei naiknodi keha kantri te tirodi mei te mala eni Narane biꞌo te mala Au ka Grorofe Ikoi.

20Ka narane tuana, belo te gefe ka nhughadi hose, mare ginauna rioriso eghu cheke igre, “Fablahi malagna LORD.” Eghuteuna suspen te au lamna ka Sugablahi, ginauna blahi, thofno jateula dis blahi te au rhegna olta. 21Eghuteuna nodi suspen te gnafa naiknodi Jerusalem nei nodi keha naiknodi Juda, ginauna blahi malagna LORD. Naiknore ginauna hata suspen mala kuki nafnahi blahi mala fafara. Eghuteuna ka narane tuana, mae bisnis ginauna nake theome tangomana teke eni bisnis lamna ka nogna Sugablahi LORD mae ihei te au nolaghi fateote’o.