Thakle

Buka Thakle

Thoutonu kmo’ei eigna buka igne

Mae Jone teke rioriso buka igne, jame nogna fanomho mae Jisas gne ngala. Te ghathoni mare na mana jame neke rioriso buka igne ka finogha 96. Ka vido igne mae king biꞌogna Rom nei keha mae biꞌo langau eghu, mare neke paradi naikno khiloaure, naugna mare laseni mae Jisas Kraes na thofno nodi Lord mare. Mae Jone magnahagheni fara te toghodi naikno khiloaure mala gleale’a nei heta eghu ka nodi fatutuani na.

Glepo te risodi mae Jone igre neke kulu falalase mae Jisas Kraes ka mana. Mana rioriso ka cheke thotoghale kate fariuriu cheke thakledi unha teke filodi mana re. Mana chekedi vido ninhigrana teke thafodi naikno khiloaure ka narane tuare, eghuteuna jaola chekedi unha nate thoke mei ka narane nate ke pulo mei mae Jisas Kraes. God na au nolaghi te gnafa nei sagheleghudi gobigna lepo te gnafa. Kaisei narane mana ginauna tapla sorudi nogna naoka te gnafare balugna mae Satan. Eghuteuna God ginauna tabadi nogna naiknore eghuteuna mare ginauna au balugna mana fabrahu tifa tifa. Igre gaoghatho biꞌo te au ka buka igne na.

Keha vido ka buka igne

Fitu letas tei ka fitu khiloau: 1:1–3:22

Glepo te edi kligna: 4:1–5:14

Buka baludi fitu fagaglana blahi: 6:1–8:5

Fitu nodi trampet engel: 8:6–11:19

Satan magra ka nogna khiloau God: 12:1–14:20

Fitu dis balu nogna papara God: 15:1–16:21

God neke thofno goigoni ni Babilonia: 17:1–19:21

God au nolaghi fateote’o ka maloa nei ka nauthoglu: 20:1–22:21

1

1Igne buka thoutonu eigna narane God ginauna nate funei frunidi gobigna lepore. Glepo te au ke lamnagna buka igne theo kaisei naikno teke lasedi tifa re, nu gognaro na mae Jisas Kraes la famane fataklehi. Tutuani, God neke fatakleni igne ka mae Jisas mala ke tathakle mana ka nogna mae glokure eigna glepo igre na theome raugha thakle meidire. Kraes neke kuruni nogna engel na mala fatakle glepo igre ka iara nogna mae gloku na. 2Aonu iara mae Jone neke rioriso glepo teke filodi thegu igre. Chekegna God na thofno tutuani fara teke cheke mei mae Jisas Kraes igre. 3Mae ihei nate iu’ijudi chekegna God igre ginauna gleale’a fara. Eghuteuna iheire te nomhini nei leghuni teu chekegna God igre mare na jaola gleale’a fara. Naugna narane te mala thakle meidi glepo igre ranghidi naiknore la namohi.

Mae Jone ne riso tei ka fitu khiloaure

4Iara riso ari ka ghotilo fitu khiloau te au ka provins Esia ra.

Iara toreni God te mala tusu ranghi ghami ghotilo nogna khokofakasai nei pharikeli teuna. Tutuani, God mae ihei teke au tifa, gognaro gne, nei nake pulo mei nathuꞌu nauriha. Khokofakasai nei pharikeli teu igre jaola mei funu ka fitu tharunga te keli te au ke ulugna nogna sape nafnakno mae King na. 5Eghuteuna khokofakasai nei pharikeli teu igre jaola mei funu ka mae Jisas Kraes mae ihei teke toutonuni chekegna God na ka thofno puhi te tutuani fabrahu tifa tifa. Mae ihei teke kulu karha fapulo kau glehe, nei au nolaghi ke klignadi hatimare mae king te gnafa ka nauthoglu igne.

Mana namha ghita fara, nei lehe jateula kaisei fafara mala foli fajifla ghita gnafa ka nakhibo. 6Mana eꞌei ghita mala pris te mala toghodi nogna naiknore nei mala pogho soruni God Kmagna noda King. Tahati ginauna pala hagheni nanghagna na kligna, eghuteuna kilo fnaknoni fabrahu nogna nolaghi biꞌo na tifa tifa. Amen.

7Filo si ghotilo, mae Jisas na ginauna nake pulo mei balu grokho ka maloa na.

Naikno te gnafare ginauna filoni mana, eghuteuna naikno teke jaꞌini mana tifa ra ginauna jaola filoni mana.

Naikno ka namono te gnafa ka nauthoglu igne ginauna diꞌanagnafa balu tanhi fabiꞌo kate filoni mana na naugna mana au nolaghi biꞌo fara.

Uve, ginauna jateula tuana eghu. Amen.

8Noda Lord God neke cheke eghu, “Iara teke au tifa, gognaro gne, nei nake pulo mei nathuꞌu nauriha balu nolaghi fateote’o tifa tifa.” Tutuani, mana kulu au neke vuavuha nga gobigna lepore nei mana na au fabrahu kate ari te gnafadi gobigna lepore.

Mae Jone neke filoni mae Jisas Kraes

9Iara mae Jone, kaisei mae kherami ghotilo ka khiloau eigna tahati te gnafa na kafe fatutuani ni mae Jisas. Kraes na noda King eghuteuna tahati mala kegra heta fodu, neubane para ghita naiknore. Tutuani, mare lilisei ghau iara ka suga sosolo ka moumolu ikoi Patmos, eigna iara ne toutonuni chekegna God na nei cheke ka tutuani eigna mae Jisas. 10Ka kaisei narane Sade, nogna nolaghi Tharunga te Blahi na neke mei ka iara mala batuni gaoghathogu iara na. Ka narane tuana iara neke nomhini naoglagna God te cheke fabiꞌo ke leghugu iara jateula kaisei khufli neu. 11Mana ne cheke eghu ka iara, “Ghema Jone, iagho rioriso soru unha teke filodi iagho re, eghuteuna fatei buka igne ka khiloau te au ka fitu namono igre, Efesus, Smana, Pegamum, Teatira, Sadis, Filadelfia, nei Leodisia.”

12Aonu iara ne figri mala filoni mae ihei te cheke mei ka iara igne. Kate filo lao iara na, iara ne filodi fitu juta teke hohoro ka gol te kegra teu jare. 13Eghuteuna farihoteidi juta igre, iara filoni kaisei mae filogna na jateula “Mae teke mei funu ka God” eghu. Mana pipichi kaisei pohe te brahu posa ka glose na, eghuteuna mana haru kaisei nhugha teke hohoro ka gol ke pari baegna. 14Pha’ugna nei khaklagna teu mana re vegha fara jateula khakla sipu eghu, eghuteuna phei tathagnare jateula deudeplu khaꞌaghi eghu. 15Phei ghahegnare jaola sigla jateula bras te ngire ka khaꞌaghi eghu siasigla fara, eghuteuna naoglagna na oa’ongha jateula galo biꞌo ka thongna eghu. 16Mana louloku fitu nathunu fei khame nheta, nei kaisei naflahi te fnonu piepile ne jifla mei ka foflogna na. Eghuteuna tathagna na siasigla fara jateula naprai farihotei aublatha eghu.

17Kate filo lao iara ka mana na, iara ne mhaghu nogu fara ne uka ke uludi ghahegna mana re jateula kaisei mae tela lehehi neu. Nu mana ne loku ka iara khame nhetagna na, ne cheke eghu, “Thosei mhaghu. Iara kulu au neke vuavuha nga gobigna lepore nei iara na au fabrahu kate ari te gnafadi gobigna lepore.18Iara mae ihei te karha tifa te tifa. Tutuani! Tifa na iara neke lehehi, nu gognaro na iara kela karha fapulo mala au fabrahu tifa tifa. Iara au nolaghi te mala cheke ranghini ihei te mala au ka glehe nei ihei te mala au ka karha na. Iara jaola au nolaghi te mala cheke ranghini ihei nate tei Hades ka namonodi naikno tela lehehira.

19“Eghume, iagho mala rioriso soru glepo te thakle mei ka iagho gognaro gre neu glepo nate thakle mei teu thogheiro. 20Iagho filodi fitu nathunu te louloku iara fei khame nhetagu gre, nu iagho theome laseni gaoghathodi fitu nathunu igre. Uve, fitu nathunu igre gaoghathogna na hatimare mae engel ka fitu khiloau gre. Eghuteuna iagho jaola filodi fitu juta teke hohoro ka gol. Fitu juta igre gaoghathogna na eidi fitu khiloau tuare kolho.”

2

Letas ranghini khiloau Efesus

1Mae igne ne cheke eghu ka iara, “Iagho rioriso kaisei letas ranghini engel gna khiloau Efesus, eghuteuna iagho cheke eghu ka mana:

Igne nogu cheke iara mae te louloku fitu nathunu fei nhetagu, nei nonolo farihoteidi fitu juta teke hohoro ka gol gre teuna.

2Iara lase ghamihi ghotilo thofno loku heta fara ranghi ghau iara nei au heta ka nomi fatutuani na eghu kolho. Iara jaola lase ghami ghotilo te theome magnahaghedi naikno te leghudi puhi te diꞌare. Eghuteuna iara lase ghami ghotilo te lasedihi iheire te chaichaghi te kilodi thedi mae khuru, nei ghotilo la glanidihi te chaichaghi kolho mare re.3Iara jaola lase ghami ghotilo te thofno kegra heta na, nei theome ke blela, neuba naiknore ne para ghami naugna ghotilo ne leghu ghau iara.4Nu kaisei glepo ngala te theome magnahagheni iara ka ghotilo na. Ghotilo la kokohi puhi te keli teke namha ghau iara tifa ia. 5Iara tore ghami mala ke ghatho fapuloni aheva te ari te jafrani ghotilo na. Tughu nagnafa nei ke pulo ka iara eghu mala tangomana ghotilo te namha ghau iara na, jateula teke eni ghotilo tifa ia eghu. Jame te theome tughu ghotilo na, iara ginauna ari hata fadelei nomi juta ghotilo na. 6Nu kaisei glepo te gleale’ani iara ka ghotilo na, ghotilo theome magnahagheni puhidi naikno te leghuni nogna farirhiu mae te diꞌa Nikolas gne. Iara jaola theome magnahaghedi puhidi naikno tuare.7Ihei te magnahaghei te lase fakelini unha te chekeni iara na, mana fanomho fakeli ka unha te chekedi mae Tharunga te Blahi na ka khiloau igre. Iheire te leghu ghau fabrahu te ghilei lehe na, iara ginauna snakredi mala ghamu sisigna gaju te tusu mei karha te kotu kau nagare te khuakhuda te au tagna God na.”

Letas ranghini khiloau Smana

8Mae igne ne cheke eghu ka iara, “Iagho rioriso kaisei letas ranghini engel gna khiloau Smana, eghuteuna iagho cheke eghu ka mana:

Igne nogu cheke iara mae ihei te kulu au neke vuavuha nga gobigna lepore nei au fabrahu kate ari te gnafadi gobigna lepore. Tutuani, tifa na iara neke lehehi, nu gognaro na iara kela karha fapulo.

9Iara lase ghami ghotilo te au ka puhi biꞌo nei ghotilo kuma fara. Nu ghotilo jaola dedei fara, naugna God ne togho ghami ghotilo mala leghuni thegna! Eghuteuna iara jaola laseni nodi cheke naikno te cheke fadiꞌa ghami ghotilo re. Mare te chekeni na mare mae Jiu mala leghuni God fabrahu eghu, nu mare theome thofno mae Jiu tutuani eghu. Mare au ka tothoghei te kilo fnaknoni Satan.10Ghotilo thosei mhaghuni kaisei glepo neubane para ghami mare. Filo si ghotilo! Satan ginauna fariuriu ghami ghotilo mala laseni te thofno leghuni mana kate lilisei ka suga sosolo keha naikno ka tothoghei ghotilo gne. Eghuteuna ghotilo ginauna au papara jare nabagna nabotho narane. Nu ghotilo mala fatutuani ghau iara ngala, neuba mare falelehe ghami ghotilo. Eghuteuna naugna te eni iagho igne, iara ginauna tusu ari nakarha te theo huigna na ka ghotilo, jateula mare te tusu lao taba biꞌo ka mae ihei te uluni fangenghele ia eghu.11Ihei te magnahaghei te lase fakelini unha te chekeni iara na, mana fanomho fakeli ka unha te chekedi mae Tharunga te Blahi na ka khiloau igre. Iheire te leghu ghau iara fabrahu te ghilei lehe na, mare ginauna na theome au papara kate kafe au papara naikno te diꞌare kau khaꞌaghi te theo ka huigna.”

Letas ranghini khiloau Pegamum

12Mae igne ne cheke eghu ka iara, “Iagho rioriso tei kaisei letas ranghini engel gna khiloau Pegamum, eghuteuna iagho cheke eghu ka mana:

Igne nogu cheke iara mae ihei te au naflahi te fnonu piepile na.

13Iara lase ghami ghotilo te au ka vido aheva te funei fruninihi mae Satan. Neuba ngau, ghotilo leghu ghau iara fabrahu. Tutuani fara, iara keli tagu fara ka ghotilo, naugna ghotilo theome khoko nomi fatutuani na ka iara, neuba mare ne faleheni mae Antipas jare. Kani karha teku mana na, mana neke theome gnafa te toutonu eigu iara na.14Nu kaisei glepo langau te theome magnahagheni iara ka ghotilo na. Keha naikno ka ghotilo re leghuni nogna farirhiu mae Belam. Tifa na mana neke farirhiuni mae King Balak mala chaichaghidi naiknodi Israel re, naugna mana magnahaghedi naiknore te tapla jafra ka nakhibo. Mana farirhiudi mala ghamu gano teke fafara ka mumuju na, eghuteuna batudi kau puhi gnognoro.15Keha ka ghotilo jaola neke leghuni nogna farirhiu mae te diꞌa Nikolas na.16Eghume, ghotilo koko puhimi te diꞌare. Nu jame te eni fabrahu ghotilo nakhibo na, iara ginauna theome raugha ari ka ghotilo mala magridi naiknore ka naflahi te fnonu piepile te jifla mei ka foflogu iara na.17Ihei te magnahaghei te lase fakelini unha te chekeni iara na, mana fanomho fakeli ka unha te chekedi mae Tharunga te Blahi na ka khiloau igre. Iheire te leghuni fabrahu mae Kraes te ghilei lehe na, iara ginauna tusu ranghini mana u gano te kiloni ‘manna’ mala ghamu. Naiknore neke pophoru ‘manna’ igne tifa na. Eghuteuna iara ginauna jaola tusu ranghini kaisei thina vegha te rioriso kaisei nangha majaghani tagna. Nangha majaghani igne, theo kaisei naikno te laseni, nu mae ihei te hatini thina igne ngala te laseni u nangha igne na.”

Letas ranghini khiloau Taetira

18Mae igne neke cheke eghu ka iara, “Iagho rioriso tei kaisei letas ranghini engel gna khiloau Taetira, eghuteuna iagho cheke eghu ka mana:

Igne nogu cheke iara mae Thugna God na. Tathagu iara re jateula khaꞌaghi te ngaja ia eghu, eghuteuna ghahegu iara re siasigla jateula bras eghu.

19Iara lase ghamihi ghotilo te namhadi naiknore nei fatutuani ghau la iara. Eghuteuna iara jaola laseni te fari totoghoi ghotilo fari themi na, nei kegra heta fabrahu ka nomi fatutuani na, neuba mare ne para ghami. Famane gloku te edi ghotilo gognaro gre thofno uludi fara gloku teke edi teke mei ghotilo tifa ra.20Nu kaisei glepo ngala te theome magnahagheni iara ka ghotilo na. Eigna ghotilo ne snakreni Jesebel ne eni unha te magnahagheni naꞌa na. Jesebel gne kaisei gaꞌase gnognoro fara nu naꞌa chaichaghi ne cheke eghu, ‘Iara kaisei nogna profet God.’ Tutuani, Jesebel gne ne korho fadeleidi nogu naikno iara re mala leghuni nogna farirhiu thegna te jafra fara na. Naꞌa baubatudi naiknore mala gnognoro nei ghamu gano teke fafara ka mumujure eghu.21Iara neke lilisei ranghini naꞌa narane mala tughu nagnafa na, nu naꞌa ne tirogna kolho.22Naugna igne, iara ginauna parani fara naꞌa eghuteuna naikno teke gnognoro balugna naꞌa re ginauna jaola au papara fara. Iara ginauna eni igne gognaro na jame te theome figri mare ka najafra teke edi balugna naꞌa re.23Iara ginauna jaola falehedi iheire te leghuni naꞌa re. Aonu khiloau te gnafare ginauna lase ghau iara te tangomana te filo glanidi unha te au ke lamnagna nagnafadi naikno te gnafare. Eghuteuna iara ginauna jaola foli fapulo ghami ghotilo hui leghuni ngala unha teke eni ghotilo na, te keli ba te diꞌa.24Iara theome tusu ranghi ghami kaisei glepo te ninhigrana te mala leghuni ghotilo na. Nu iara magnahaghei te chekeni ka ghotilo khiloau te gnafa ka namono Taetira te theome leghuni farirhiu te diꞌa na, nei tiromi te magnahaghei laseni puhi te kiloni mare, ‘Nogna thofno cheke poru mae Satan. 25Uve, te chekeni iara ka ghotilo na, loku famaku ka puhi te keli te au ka ghotilo are ghilei thokeni narane nate ke pulo mei iara na.’ 26Iheire te leghu ghau fabrahu te ghilei lehe, nei edi nogu gloku iara re teu te ghilei hui nauthoglu igne na, iara ginauna tusu ranghidi nolaghi te mala funei frunidi namono te gnafa te au ka nauthoglu igne.27Mare ginauna heta fara kate funei frunidi naiknore, nei mare ginauna thofno roꞌe sorudi nogna naoka God re jateula tahati tangomana te rurhuja kapura eghu kolho.28Naugna nolaghi teke tusu mei mae Mama ka iara igne, iara jaola nake tusu lao ka mare. Eghuteuna iara ginauna jaola tusu lao ka mare u Nathunu Rane igne.29Ihei te magnahaghei te lase fakelini unha te chekeni iara na, mana fanomho fakeli ka unha te chekedi mae Tharunga te Blahi na ka khiloau igre.”

3

Letas ranghini khiloau Sadis

1Mae igne neke cheke eghu, “Iagho rioriso tei kaisei letas ranghini engel ka khiloau Sadis, eghuteuna iagho cheke eghu:

Igne nogu cheke iara mae ihei te au fitu tharunga te keli nogna God, baludi fitu nathunure.

Iara lase ghamihi ghotilo, neuba naiknore ne chekeni ne karha neu ngala ghotilo teuna, iara lase ghami ghotilo gognaro na jateu tela lehehira eghu.2Eghume, ghotilo ghaoghatho fakeli eghu mala funu leghu ghau iara fabrahu! Naugna iara lasedihi nomi gloku ghotilo re theome doglo ka tathagna nogu God iara na.3Eghume thosei ghatho ihodi famane cheke teke farirhiu mare ka ghotilo ra. Ghotilo famane leghu fakelidi, nei lilisei puhimi te diꞌare eghu. Nu jame te theome ghaoghatho fakeli ghotilo na, iara ginauna ari posa ka ghotilo. Ghotilo ginauna theome laseni niha nau na teke mei iara na, naugna iara ginauna mei jateula kaisei mae te mala mei blau ia eghu. 4Nu kehaghu kolho ka ghotilo jare Sadis te au doglo ke ulugna God te theome leghuni u puhi nakhibo na. Mare reireghi fakelidi thedi jateula kaisei mae te reireghi fakelidi nogna pohere te mala theome thona teu ia eghu. Mare ginauna pipichi pohe vegha eghuteuna mare ginauna na au balugu iara. Mare nabadi te eni igne naugna nodi gloku na keli fara ke ulugu iara.5Iheire te leghu ghau iara fabrahu te ghilei lehe na, mare ginauna pipichi pohe vegha. Eghuteuna iara ginauna theome hata koko nanghadi teke rioriso ka nogu buka iara na. Iheire te au nanghadi ka nogu buka iara na igre na au fabrahu tifa tifa. Eghuteuna iara ginauna chekeni ke ulugna mae Mama nei ke uludi nogna engel mana re, ‘Naikno igre thofno nogu iara tutuani.’6Ihei te magnahaghei te lase fakelini unha te chekeni iara igne, mana fanomho fakeli ka unha te chekedi mae Tharunga te Blahi na ka khiloau igre.”

Letas ranghini khiloau Filadelfia

7Mae igne neke cheke eghu ka iara, “Iagho rioriso tei kaisei letas ranghini engel gna khiloau Filadelfia, eghuteuna iagho cheke eghu ka mana:

Igre nogu cheke iara mae ihei te blahi nei taji fabrahuni teu nogu nhaꞌa cheke na. Iara au nolaghi te mala funei frunidi naiknore jateula mae King Devet tifa ia eghu. Tutuani iara au nolaghi te mala chekeni ihei te ruma haghe ka nogna nauthoglu majaghani God na, nei ihei nate theome ruma haghe jare na. Jateula iara te au kaisei ki ka khamegu na te mala tothora grengatha na ranghidi kehare nei bobotho ranghidi kehare teuna.

8Iara lase ghamihi ghotilo te theome kmana ghotilo ka khiloau. Neuba ngau ghotilo ne leghuni fabrahu nogu farirhiu iara na, ghotilo theome mamaja te chekeni te nogu iara na. Eghume, iara la tothorahi kaisei grengatha malami ghotilo te mala ruma haghe ka nogna nauthoglu majaghani God na mala au fabrahu jare. Eghuteuna grengatha igne ginauna theome tangomana kaisei naikno te bobotho na.9Filo si ghotilo! Nogna tothoghei mae Satan te kilodi thedi naiknodi Jiu teu are theome thofno nogu naikno iara. Mare chaichaghi kolho. Uve, iara ginauna huhurudi mare mala mei pogho soru ke ulumi ghotilo, eghuteuna mare na cheke eghu, ‘Tutuani, God thofno namha ghami ghotilo!’10Ghotilo jaola leghuni nogu farirhiu iara te mala kegra heta fabrahu ghotilo ka nomi fatutuani na. Eghume, iara na togho ghami ghotilo mala fatutuani ghau iara fabrahu, neuba nogu mae naoka iara re ne fariuriu goigonidi nodi fatutuani naikno te gnafa ka nauthoglu igne.11Iara ginauna theome raugha nake pulo mei ka ghotilo. Eghume, ghotilo mala loku faheta ka puhi te keli tela auhi ka ghotilo are, na eghunu mei keha naiknore me fanogra ghami te mala hatagna taba nate tusu ari iara tami na.12Iheire te leghu ghau fabrahu te ghilei lehe na, mare ginauna au balugna God fabrahu nei pogho soru ranghini mana tifa tifa. Iara ginauna rioriso ke klignadi nanghagna nogu God Mama, nei nanghagu thegu te majaghani na, nei nanghagna namono biꞌo Jerusalem. God ginauna kuru meini Jerusalem majaghani na funu kligna.13Ihei te magnahaghei te lase fakelini unha te chekeni iara na, mana fanomho fakeli ka unha te chekedi mae Tharunga te Blahi na ka khiloau igre.”

Letas ranghini khiloau Leodisia

14Mae igne neke cheke eghu ka iara, “Iagho rioriso tei kaisei letas ranghini engel gna khiloau Leodisia, eghuteuna iagho cheke eghu ka mana:

Igne nogu cheke iara na mae ihei te mala falalase ari nogna nhaꞌa cheke God gre thofno tutuani fara. Eghuteuna iara kaisei mae mala toutonudi nogna cheke mana re ka thofno puhi te tutuani fabrahu tifa tifa. Eghuteuna gobigna lepo teke vuavuha God igre, neke mei funu ka iara.

15Iara lase ghamihi ghotilo te theome brana nei jaola theome jemnu ka nomi namha ranghi ghau. Jame te thofno brana ba te thofno jemnu ghotilo na, tuana te keli ka iara na.16Nu naugna ghotilo ne theome nanga nomini te leghu ghau iara na, ba brana katha ikoi kolho nomi namha ranghi ghau iara na, iara ginauna lu’a fajifla ghami ghotilo ka foflogu na. Naugna iara tirogu ghami ghotilo.17Uve, ghotilo ne cheke eghu, ‘Ghehati dedei fara, eghuteuna la auhi gobigna lepo te magnahaghedi ghehati re.’ Nu ghotilo theome lasedi kolho eghu! Tutuani, ghotilo nabami te au diꞌanagnafa na, naugna ghotilo ne kmo’e ka nogna thofno gobigna lepo God re. Ghotilo kuma fara ke ulugna God, naugna puhimi ghotilo re thono diꞌa fara. Ghotilo soesole, naugna ghotilo ne theome fatutuani ni God. Tathamire jaola ne dofu, naugna ghotilo ne theome raꞌe laseni mana.18Nu te chekeni iara ka ghotilo na, ghotilo mala foli gol ka iara, mala thofno dedei tutuani nomi. Eghuteuna ghotilo mala foli pohe vegha ka iara, mala pipichi nei mala theome mamajadi thinimi te soesole are. Eghuteuna ghotilo mala jaola foli meresin ka iara mala nhaꞌa lao ka tathami te dofu are, mala tangomana teke fifilo fakeli na.19Naikno te namhadi fara iara gre, iara tangomana te cheke faheta ranghidi mala lilisei nodi puhi te diꞌare, nei jaola tangomana te farirhiudi mala leghuni nabrou te doglo na. Eghume, ghotilo mala hati nhetami na mala koko puhi te diꞌare.20Filo si ghotilo! Iara kegra ka grengathagna nomi khiloau ghotilo na mala kikidi. Jame kaisei naikno te nomhini chekegu iara na, eghuteuna tothora ranghi ghau iara grengatha na teuna, iara ginauna ima fodu balugna mana.21Iheire te leghu ghau fabrahu te ghilei lehe na, iara ginauna snakreni mana mala funei fruni balugu iara. Naugna iara tapla sorudihi nogu naokare, eghuteuna iara gognaro na funei fruni balugna mae Mama.22Ihei te magnahaghei te lase fakelini unha te chekeni iara na, mana fanomho fakeli ka unha te chekedi mae Tharunga te Blahi na ka khiloau igre.”

4

Maedi kligna re kilo fnaknoni God

1Ke leghudi glepo igre, iara ne filoni kaisei grengatha ne thora kligna. Ka vido tuana iara neke nomhila naogla teke cheke meila ka iara ulu lahu ia, biꞌo fara jateula khufli eghu, ne cheke eghu ranghi ghau iara. “Iagho haghe agne, iara ginauna falalase ka iagho glepo na te theome raugha te thakle mei nathuꞌu nauriha na.”2Aonu nogna nolaghi Tharunga te Blahi na ne ghosei ne mei ka iara mala batuni gaoghathogu iara na. Eghuteuna iara ne filoni kaisei nogna sape nafnakno mae King te au kligna te gnokro teu kaisei mae tagna na. 3Eghuteuna mae ihei te gnokro teu ka nogna sape nafnakno mae King na igne, iara filoni thinigna mana na siasigla jateula phei famane thina jaspa nei konilian eghu. Eghuteuna falithuni nogna sape nafnakno mae King igne iara jaola filoni kaisei maja te siasigla jateula kaisei famane thina emaral. 4Eghuteuna falithuni nogna sape nafnakno mae King na, varadaki fati sape nafnakno aula jare. Aonu ka sape nafnakno igre iara filodi varadaki fati mae biꞌo ka khiloaure ne gnokro neu ke klignadi. Eghuteuna mare pipichi pohe vegha, nei fahaghe khepi nafnakno teke hohoro ka gol. 5Iara jaola ne filodi nakafli nei nomhidi naogladi fila biꞌo eghu ne mei funudi ka nogna sape nafnakno mae King na. Ke ulugna nogna sape nafnakno mae King na iara ne filodi fitu juta te deudeplu fabrahu, igre fitu tharunga te keli nogna God. 6Eghuteuna ke ulugna nogna sape nafnakno mae King na au glepo jateula nhorora eghu, nu jateula thiro eghu te tangomana iara te filo laoni.

Aonu fati glepo te karha ne kegra falithui ka fati philegna nogna sape nafnakno mae King na. Glepo te karha igre au kmana tatha ka thinidire, ke ulu nei ke leghu. 7Glepo te karha ulu lahu na jateula kaisei lion eghu. Fapea na jateula kaisei sua buluka. Fatilo na jateula tatha naikno. Fafati na jateula gaghata biꞌo te flalo teu eghu. 8Fati glepo te karha igre sopa au namno baghi. Glepo te karha igre thinidire iko tongana ka tatha, ke lamna nei ke kosi. Bongi narane na mare theome gnafa te kojeni,

“Blahi, blahi, blahi Lord God thofno nolaghi,

teke au tifa,

nei gognaro gne nei nake pulo mei nathuꞌu nauriha.”

9Glepo te karha igre ne koje ranghini mae ihei te gnokro teu ka nogna sape nafnakno mae King na, mae ihei te karha tifa tifa. Mare ne koje eghu, “Ghehati pala hagheni nanghamu na, fafnakno nigho, nei cheke fakeli nigho! Iagho au nolaghi ke klignadi gobigna lepo te gnafa ka nauthoglu igne!” 10Kate kojeni mare khoje igne na, hatimare varadaki fati mae biꞌo ka khiloaure ne pogho soru ke ulugna mae ihei te gnokro teu ka nogna sape nafnakno mae King na. Mare tufru soru ne lilisei nodi khepi nafnaknore ke ulugna nogna sape nafnakno mae King na ne cheke eghu,

11“Nomi Lord God, iagho neke vuavuhadi gobigna lepo ka nauthoglu igne,

eghuteuna tusu lao karha tadi.

Naugna igne unha teke magnahaghei eni iagho na.

Eghume nabami ghehati te koje te mala pala hagheni nanghamu na nei kilo fnakno nigho nei cheke fakeli nigho eigna nou nolaghi te biꞌo.”

5

Pepa brahu au fitu loke tagna

1Aonu iara ne filoni kaisei pepa brahu te louloku fei khame nhetagna mae ihei te gnokro teu ka nogna sape nafnakno mae King na. Pepa brahu igne mare haru phei gaju ikodi ka phei philegnare neke piphiri. Mare te rioriso ka phei philegnare. Eghuteuna, mare famamhaku pepa igne ka fitu loke. 2Eghuteuna iara ne filoni kaisei engel te nolaghi fara, aonu mana ne eha eghu fabiꞌo, “Ihei te nabagna te hata koko loke igre te mala tothora pepa igne?” 3Nu jare na theo kaisei naikno te au kligna ba ka nauthoglu igne ba ka namonodi iheire tela lehehira nabagna te tothora te efra ke lamnagna pepa igne. 4Ka vido tuana iara ne tanhi fabiꞌo, naugna mare ne theome filoni kaisei naikno nabagna te tothora te efra ke lamnagna pepa igne. 5Nu kaisei mae biꞌo ka khiloau na ne cheke eghu ka iara, “Ghema, thosei tanhi. Filo sagho! Igne lion ka vikegna mae Juda. Mana neke karha mei ka vikegna mae King Devet mala baubatudi vikegna mae Juda, eigna mana la tapla sorudihi nogna naokare kau magra na. Eghume, mana nabagna te hata koko fitu loke igre te mala tothora pepa na.”

6Aonu iara ne filoni kaisei Lam kegra teu ke ulugna nogna sape nafnakno mae King na farihoteidi fati glepo te karha igre nei hatimare mae biꞌo ka khiloau te kegra falithuini teu nogna sape nafnakno mae King na. Eghuteuna Lam igne jateula teke falelehehi mare eghu filogna na. Mana au fitu honagna nei fitu tathagna. Igre fitu tharunga keli nogna God teke kurudi mana te tei heva heva ka nauthoglu igne. 7Mae Lam ne mei hata pepa na kau khame nhetagna mae ihei te gnokro teu ka sape nafnakno na. 8Eghuteuna kate hata mae Lam pepa na, fati glepo te karha gre baludi hatimare varadaki fati mae biꞌo ka khiloaure mare ne pogho soru ke ulugna mae Lam ne kilo fnaknoni mana. Mare te gnafa na kafe hata gita biꞌo mala koje nei dis teke hohoro ka gol te fodu ka insens. Dis igre nodi tharai iheire te fatutuani ni God re. 9Mare ne kafe kojeni kaisei khoje te majaghani ranghini mae Lam na, ne cheke eghu,

“Iagho nabamu te hata pepa na te mala hata koko loke are.

Naugna mare neke falehe nigho, eghuteuna dadaragna glehemu iagho na kaisei fafara mala foli fajifladi nogna naikno God re.

Naikno igre mei funudi ka vike te gnafa, ka cheke te gnafa,

ka namono te gnafa nei ka kokholo te gnafa ka nauthoglu igne.

10Iagho eꞌeidi mare mala mae pris te mala toghodi nogna naiknore nei mala pogho soruni God Kmagna noda King.

Mare ginauna funei frunidi naiknogna nauthoglu igne.”

11Kate filo lao iara na, iara ne nomhini khojedi kmana mola mola engel, theome tangomana te kahadi. Mare ne kegra falithuni nogna sape nafnakno mae King na baludi fati glepo te karhare nei hatimare mae biꞌo ka khiloaure. 12Mare ne koje eghu fabiꞌo,

“Mae Lam igne naiknore neke faleheni mana.

Tahati nabada te cheke fakelini mana, naugna mana au nolaghi biꞌo, dedei, gaoghatho te keli, nanheta, nafnakno nei fablahi!”

13Aonu iara ne nomhidi gobigna lepo teke vuavuha God te au kligna ba ka nauthoglu igne ba ka namonodi iheire tekela lehehira ba ke lamna thongna. Mare ne kafe koje eghu,

“Tahati cheke fakelini fabrahu mae ihei te gnokro ka nogna sape nafnakno mae King na nei balugna mae Lam tifa tifa.

Tahati fafnaknodi phiamare nei pala haghe nanghadire,

nei cheke fakelini nodi nolaghi te biꞌo nei nanheta.”

14Aonu ka vido tuana fati glepo te karha igre ne cheke eghu, “Amen!” Eghuteuna hatimare mae biꞌo ka khiloaure turupuku ne pogho soru ka phiamare.

6

Mae Lam ne hata koko loke gna buka na

1Kate filo teu iara na, mae Lam na ne hata koko loke ulu lahu na ka fitu loke igre. Eghuteuna iara ne nomhini kaisei ka fati glepo te karha igre ne eha fabiꞌo jateula fila neu. Mana ne cheke eghu ka kaisei mae, “Mei sagho!” 2Aonu iara ne filoni kaisei mae balugna kaisei phaloho nei kaisei jata, mana saghe ka hose vegha na ne jifla mei. Eghuteuna mare jaola ne nhaꞌa lao kaisei khepi nafnakno ka pha’ugna mana na. Mana saghe ne tei ka hose na jateula kaisei mae teke ulu kau magra eghu, eghuteuna mana saghe ne tei mala ke uluni keha magra na.

3Aonu iara ne filoni mae Lam na ne hata koko fapea loke gna buka na, eghuteuna iara ne nomhini fapea glepo te karha na ne cheke eghu ka kaisei mae, “Mei sagho!” 4Aonu keha hose na ne jifla mei. Hose igne ukru fara. Eghuteuna kaisei mae te saghe ka thagrugna hose igne na, mare ne tusu lao kaisei naflahi biꞌo mala magra. Mana jaola ne hata nolaghi te mala fufunu magra ka nauthoglu igne, mala faghoreho fari thedi naiknore.

5Mae Lam na ne hata koko fatilo loke na. Aonu iara ne nomhini fatilo glepo te karha na ne cheke eghu ka kaisei mae, “Mei sagho!” Iara filo lao ne filoni kaisei hose te pipito ne jifla mei. Eghuteuna mae te saghe ka hose na mana louloku kaisei skel ka khamegna na. 6Aonu iara ne nomhini kaisei naogla farihoteidi fati glepo te karha igre ne cheke eghu, “Naiknore ginauna foli katha gano ikoi ka sileni te biꞌo fara! Thosei goigoni nodi oel nei waen teu mare re!”

7Aonu mae Lam na ne hata koko fafati loke gna buka na, eghuteuna iara ne nomhini fafati glepo te karha na ne cheke eghu ka kaisei mae, “Mei sagho!” 8Iara filo lao ne filoni kaisei hose ne jifla mei, eghuteuna thinigna hose tuana jateula teke lehehi eghu thono diꞌa fara filogna na. Nanghagna mae te gnokro ka hose tuana, “Glehe”. Eghuteuna “Hades”, namonodi naikno te lehehira, ne mei namo fara ke leghugna mana. Eghuteuna God ne tusu ranghidi ka Glehe ghe Hades u nolaghi te mala falelehe kaisei ka fati naikno te gnafa ka nauthoglu igne. Tutuani, Glehe ghe Hades tangomana te falehedi naiknore ka magra biꞌo, ka grofo, ka fogra nei ka bosu mata gna nauthoglu igne.

9Mae Lam na ne hata koko falima loke gna buka na. Aonu iara ne filodi keha tharunga ke parigna olta na. Tharunga igre, tharungadi naikno teke falelehe mare tifa ra, naugna mare neke fatutuani ni fabrahu chekegna God na nei toutonuni eigna u cheke tuana. 10Tharunga igre ne eha eghu fabiꞌo ka God, “Lord, iagho thofno blahi fara nei tajini fabrahu nou nhaꞌa cheke na. Thosei faraugha te mala fate falehedi naiknogna nauthoglu igne. Eigna mare ne jafra fara. Gognaro na iagho mala paradi mare, naugna mare neke falehe ghami ghehati!” 11Aonu mare ne tusu lao pohe vegha ka mae tharunga te gnafare, ne cheke eghu, “Ghotilo mala ofou katha vido kmoꞌei. Naikno khiloau te gnafa teke loku jateula ghotilo teu igre ginauna jaola na lehe jateula nomi mae naoka ghotilo teke falehe ghami ghotilo tifa ra eghu. Eghuteuna God ginauna nake foli fapulo ka mare nakarhami ghotilo te gnafare. Nu ulu lahu na ghotilo ofou ghilei kafe lehe naikno khiloau gre.”

12Aonu kate filo teu iara na, mae Lam na ne hata koko fafamno loke gna buka na. Kaisei nakheu biꞌo ne nghali tongana, eghuteuna naprai na ne theome agha. Heva te heva ka nauthoglu igne na ne kafe romno soru, eghuteuna glaba na ne ukru jateula dadara neu. 13Eghuteuna nathunu ka maloa na re jaola ne khoko soru pari jateula sisi gaju khebu te khoko pari ka nuri biꞌo ia eghu. 14Eghuteuna u maloa na jaola ne pipiri jateula khifra neu ne tei delei. Eghuteuna thogele te gnafa nei moumolu te gnafa teure ne riu fadelei ka mala au dire.

15Aonu naikno te gnafa ka nauthoglu gne ne mhaghu nodi fara ne poru lamna gluma nei ke leghu thina biꞌo ke kligna thogele. Neuba hatimare mae king gna nauthoglu igne, baludi hatimare mae funei biꞌo nei hatimare mae funeidi mae armi, baludi naikno te dedei nei naikno te au nolaghi, baludi naikno te gnafa, neubane mae sneka ba theome sneka, naikno te gnafa ne poru. 16Aonu mare ne eha eghu lao ka thogele nei ka thina teure, “Khoko soru ke klignami mala pophoru ghami ka ihei te gnokro kau nogna sape nafnakno mae King na ana nei ka mae Lam te diꞌatagna ana. 17Naugna gognaro gne, la thokenihi nodi narane biꞌo phiamare te mala para ghami ghehati na! Theo kaisei naikno te tangomana te kegra fanograni glepo igne ginauna!”

7

Fagaglana ka naiknodi Israel

1Ke leghugna igne, iara ne filodi fati engel kegra neu ka fati sulukhugna nauthoglu gne. Mare kegra fanogradi fati nuri ka nauthoglu gne mala thosei ghaghafa mei ka namono ba gaju ba ka nhorora. 2Aonu iara ne filoni kaisei engel ne thakle mei ke maghati. Mana louloku kaisei glepo te mala eni fagaglana ne lilisei ka greredi nogna naikno God re. Engel igne ne eha fabiꞌo ka keha fati engel re. God neke tusu lao nolaghi ka fati engel igre mala goigonidi glose nei nhorora. 3Mana ne cheke eghu ka fati engel re, “Thosei goigonini glose ba gaju ba nhorora. Ghehati na kulu lilisei fagaglana ka greredi iheire te loku fabrahu ranghini noda God.” 4Aonu iara ne nomhidi niha naikno te au nogna fagaglana God tadire, thokeni kaisei gobi phiatutu fati thogha naikno. Mare jifla mei ka vike te gnafa gna Israel. 5-8Igre nanghadi vike te gnafa Israel re: mae Juda, mae Ruben, mae Gad, mae Asa, mae Naftali, mae Manase, mae Simion, mae Livae, mae Isakar, mae Sebulun, mae Josep, mae Benjamin. Ke lamnadi soasopai vike igre mae engel na ne lilisei fagaglana ka greredi nabotho phei thogha naiknore.

Nakhapru biꞌo kligna

9Ke leghugna igne, iara ne filodi kmana naikno fara, te theome tangomana kaisei naikno te kahadire. Naikno igre mei funudi ka tharakna te gnafa nei ka vike te gnafa nei ka namono te gnafa nei ka cheke te gnafa teu ka nauthoglu igne. Mare ne kafe kegra ke ulugna nogna sape nafnakno mae King na nei ke ulugna Lam. Mare pipichi pohe vegha nei louloku grege thubo ka khamedire mala kilo fnaknoni God. 10Aonu mare ne eha eghu fabiꞌo,

“Noda God te gnokro teu ka nogna sape nafnakno mae King na balugna Lam,

phiamare mala fakarha ghita.”

11Aonu hatimare mae engel re ne kegra falithuini nogna sape nafnakno mae King na nei falithuidi hatimare mae biꞌo ka khiloau nei fati glepo te karha igre. Mae engel re ne turupuku ke ulugna nogna sape nafnakno mae King na ne pogho soru ranghini God, 12ne cheke eghu,

“Uve, tutuani!

Nomi God, ghehati cheke fakeli nigho nei pala hagheni nanghamu na nei fafnakno nigho.

Ghehati cheke fakeli nigho eidi nou gaoghatho te keli nei nou nolaghi te biꞌo nei nou nanheta te au fabrahu tifa tifa.

Amen!”

13Aonu kaisei mae ka hatimare mae biꞌodi ka khiloau gre ne ghusna eghu ka iara, “Ghema, iheire si naikno te pipichi pohe vegha igrea? Neke mei funudi aheva?”

14Iara ne cheke eghu ka mana, “Mae biꞌo, iara theome lasedi. Iagho ngala te lasedire.”

Mana ne cheke eghu ka iara,

“Naikno igre neke theome lehe ka papara biꞌo.

God neke hata fadelei nakhibodire naugna Lam na neke thofa dadaragna na neke lehe.

Eghume gognaro na mare klino fara ke ulugna God.

15Naugna igne mare kegra ke ulugna nogna sape nafnakno God na mala fafnaknoni mana.

Mare theome gnafa bongi narane na pogho soru ranghini mana ke lamnagna nogna Sugablahi igne.

Eghuteuna God mae ihei te gnokro ka sape nafnakno na ginauna au baludi mala reireghi fakelidi.

16Mare ginauna theome tangomana te rofo nei theome tangomana te roi koꞌu.

Eghuteuna nabranagna naprai na nei nabranadi keha glepore eghu ginauna theome tangomana nate goigonidi mare na.

17Naugna Lam na te au ka nogna sape nafnakno mae King na, mana ginauna reireghidi jateula kaisei mae te reireghidi nogna sipura eghu.

Mana ginauna baubatudi mala tei koꞌu ka khoꞌu glokha te tusu ranghidiu u karha.

Eghuteuna God ginauna nuju koko kholo te gnafa ka tathadire mala theome tangomana mare te diꞌanagnafa na.”

8

Lam na ne hata koko fafitu loke na

1Kate hata koko Lam fafitu loke gna buka na, kligna na ne muana katha vido.

2Iara ne filodi fitu engel re ne kegra neu ke ulugna God. Hatimare ne tusu lao fitu khufli ka mare.

3Aonu kaisei engel mei ne kegra ka olta na. Eghuteuna mana louloku kaisei tapera teke hohoro ka gol te fodu ka insens. Hatimare ne tusu ranghini mana kmana insens mala salo fodu baludi nodi tharai nogna naikno God re. Eghuteuna mana ne fafara ka olta teke hohoro ka gol te kegra teu ke ulugna nogna sape nafnakno mae King na. 4Gagahugna insens baludi nodi tharai nogna naikno God re haghe ne thoke ka God funu ka tapera ikoi te au ka khamegna engel na. 5Aonu engel na ne hata tapera insens na ne fafodu khaꞌaghi ka olta na ne koko soru ka nauthoglu na. Ka vido tuana nakafli nei fila nei nakheu biꞌo.

Namno engel re ne kufli

6Aonu fitu engel re teke hata fitu khufli, kaikaliti mala ifu.

7Engel ulu lahu na ne ifu nogna khufli na. Aonu nakhete thina nei khaꞌaghi balu dadara ne thofa soru ka nauthoglu na. Eghuteuna ke lamnagna nauthoglu na, kaisei vido biꞌo gna glose baludi buburu te gnafa nei fatilo gaju gna nathua na ne nhako ka khaꞌaghi.

8Aonu fapea engel na ne ifu nogna khufli na. Eghuteuna kaisei glepo jateula kaisei thogele biꞌo te nhako ka khaꞌaghi, ne tei khoko lamna nhorora. Eghuteuna kaisei vido biꞌo gna nhorora na ne vuhai dadara, 9eghuteuna fatilogna sasa ke lamnagna nhorora na ne lehe. Jaola fatilogna vaka ke lamnagna nhorora na ne thono diꞌa fara.

10Fatilo engel na ne ifu nogna khufli na. Eghuteuna kaisei nathunu biꞌo jateula juta jeklo teu filogna na ne soru mei ka maloa na ne khoko soru ke kligna fatilogna khoꞌu biꞌo nei glokha. 11Eghuteuna nanghagna nathunu biꞌo igne mare ne kiloni “Raha”. Fatilodi kho’ure ne raha fara, eghuteuna kmana naikno ne lehe, naugna mare ne koꞌu ka khoꞌu te raha tuana.

12Aonu fafati engel na ne ifu nogna khufli na. Eghuteuna kaisei vido biꞌo ka naprai na nei kaisei vido biꞌo ka glaba na eghu ne kafe blalho. Eghuteuna fatilodi nathunure jaola ne blalho. Eghume kaisei vido biꞌo ka narane na ne theome phae, eghuteuna kaisei vido biꞌo ka bongi na ne jaola.

13Kate filo teu iara na, iara ne nomhini kaisei gaghata ne flalo ka maloa na kligna fara. Gaghata tuana ne eha eghu fabiꞌo fara, “Puhi biꞌo! Puhi biꞌo! Puhi biꞌo ranghidi iheire te au ka nauthoglu! U puhi biꞌo igne ginau fufunu ka naogladi nodi khufli thilo engel kate ifu teu igre!”

9

1Aonu falima engel na ne ifu nogna khufli na. Eghuteuna iara ne filoni kaisei nathunu khoko funu kligna ne soru ka nauthoglu na. Mare ne tusu lao kaisei ki ka nathunu igne mala tothora grengathagna glave te mamhara fara na. Glave igne namonodi naitu te au ka sosolo. 2Kate tothora mana glave te mamhara igne, gagahu biꞌo na ne jifla mei ka glave na jateula gagahu khaꞌaghi te biꞌo fara neu. Eghuteuna gagahu te jifla mei ka glave na igne ne toku tafruni naphaegna naprai na ne romno fara maloa na. 3Chechere ne jifla mei funudi ka gagahu tuana, ne soru mei ka nauthoglu gne. Eghuteuna mare tusu lao nolaghi ka cheche igre mala fakaukathu jateula khafrasege eghu. 4Mare ne cheke eghu ranghidi chechere, “Thosei goigonidi buburu ba gaju ka nathua. Nu goigonidi kolho naikno te theo nogna fagaglana God ka greredire.” 5Eghuteuna mare tangomana te paradi naiknore nabagna glima nhigra, nu mare theome tusu ranghidi nolaghi te mala falehedi naiknore. Eghuteuna khabru te haimini naiknore na jateula khabrugna te kathu khafrasege ia eghu. 6Aonu ke lamnadi glima nhigra igre, naiknore ginauna fariuriu filoni kaisei nabrou te mala lehe nodi na, nu mare ginauna theome tangomana te filo deni na eghu. Tutuani, mare ginauna magnahaghei fara te lehe, nu mare ginauna theome tangomana kolho te lehe na.

7Eghuteuna cheche igre jateula hose te kaikaliti te mala tei ka magra ia eghu. Ka pha’udire mare fahaghe glepo teke hohoro ka gol jateula khepi eghu. Eghuteuna tathadire jateula tatha naikno eghu. 8Khakladire brahu jateula khakla gaꞌase eghu, eghuteuna khe’idire biꞌo jateula khe’i lion eghu. 9Mare fahaghe phoko jateula phoko mala magra teke horo ka aean eghu. Eghuteuna taitanhidi baghidire jateula naogladi kmana hose nei chariot eghu te chari te tei ka magra ra eghu. 10Eghuteuna cheche igre au seko mala faghughumhu jateula khafrasege eghu. Sekodire au nolaghi te mala goigonidi naiknore naba glima nhigra. 11Cheche igre au kaisei nodi mae King te mala funei frunidire. Mae igne kaisei mae engel, mana ngala mae biꞌo gna glave te mamhara fara igne. Eghuteuna ka cheke Hibru na, nanghagna engel igne mare kiloni mana, “Abadon”, nei ka cheke Griki na, “Apolion”. Eghuteuna ka cheke tahati na, “Mae mala goigonidi thua lepore.”

12Igne papara ulu lahu te diꞌa fara tela sala’u arihi na, nu phei papara te diꞌa langau nate mei teu ginauna.

13Fafamno engel na ne ifu nogna khufli na. Aonu iara ne nomhini kaisei cheke te jifla mei ka fati sulukhugna olta teke hohoro ka gol te kegra teu ke ulugna God na. 14Cheke igne ne cheke eghu lao ka fafamno engel na, “Fati engel teke haru mare ka Khoꞌu biꞌo Iufretis ra, iagho mala ke snakre teidi mare!” 15Ka vido tuana, fafamno engel na ne snakre teidi fati engel igre mala aknu falehe fatilo naiknogna nauthoglu igne. Fati engel igre, mare neke kulu kaikalitihi tifa malagna narane gognaro gne ngala. 16Te nomhini iara ka mare na, tothoghei mae soldia te gnokro ka hose na mare kaikaliti mala tei ka magra, mare thokeni phei gobi mola.

17Aonu iara ne filodi hose igre baludi mae iheire te gnokro teu ke klignadi. Mare fahaghe phoko aean te ukru fara, pipito, nei rija eghu. Pha’udi hose igre jateula pha’u lion eghu. Hose igre jifla mei khaꞌaghi, gagahu, nei thina ngaja eghu ka foflodire. 18-19Mare ne falelehe fatilogna naikno na ka thilo papara biꞌo igre ka khaꞌaghi, ka gagahu, nei ka thina ngaja eghu teke mei ka foflodi hose igre. Hose igre jaola falelehe naikno ka sekodire naugna sekodire au pha’u jateula mogo eghu, igre glepo te mala goigonidi naiknore.

20Keha naikno ka nauthoglu igne re ne theome lehe ka papara biꞌo igre. Nu mare tirodi tughu nagnafa nei figri tagrudi eghu mumuju teke horo thedi ka khamedire. Tutuani, mare theome gnafa ka puhi te pogho soru ka naitu nei mumuju eghu teke hohoro ka gol, silva, bras, thina, nei gaju. Glepo igre theome tangomana te fifilo ba nonomho ba nonolo. 21Naikno igre jaola theome tughu nagnafa nei figri tagrudi eghu puhi te faghoreho poru ba eni puhi te diꞌa ba blau ba edi meresin te diꞌa mala falehe naikno.

10

Engel balugna kaisei buka ikoi

1Iara ne filoni kaisei engel te nolaghi fara ne soru mei funu kligna. Mana pipichi ka kaisei grokho balugna kaisei maja ka pha’ugna na. Eghuteuna tathagna na siasigla jateula naprai eghu, eghuteuna phei ghahegnare jateula khegra biꞌo te phae teu ka khaꞌaghira eghu. 2Engel igne ne louloku kaisei buka ikoi tela thorahi ka khamegna na. Aonu mana tapla lao ghahe nhetagna na ke kligna nhorora, eghuteuna ghahe mairigna na ke kligna glose te khapra. 3Eghuteuna mana ne eha fabiꞌo jateula te ku’e lion neu. Kate eha mana na fitu filare ne cheke tughu. 4Kate cheke te gnafa fitu filare, iara ne funu rioriso unha teke chekedi mare re. Nu ka vido tuana iara ne nomhini kaisei cheke ne soru mei funu kligna, ne cheke eghu, “Iagho thosei rioriso unha teke chekedi fitu filara. Nu iagho phophoru fakeli glepo igre.”

5Aonu engel teke filoni iara te tapla ke kligna nhorora nei ke kligna glose te khapra teu igne, mana ne tusu haghe khame nhetagna na kligna. 6-7Ka vido tuana, mana ne eni kaisei nhaꞌa cheke ka nanghagna God mae ihei te karha te tifa tifa. Tutuani, God neke vuavuhani kligna nei pari nei nhorora nei thua lepo te au ke lamnadi. Aonu engel na ne cheke eghu ka nanghagna God, “Ka narane nate ifu fafitu engel nogna khufli na, nogna gaoghatho God teke poru teku igre ginauna horoghoto tutuani. Igne u Nonomho te Keli teke chekeni mana tifa ka nogna mae gloku, hatimare mae profet ra. Narane te mala ofo na la gnafahi!”

8Aonu cheke teke nomhinihi iara teke soru mei funu kligna igne ne jaola ne cheke eghu mei ka iara, “Tei hata buka ikoi tela thorahi te au ka khamegna engel te kegra ke kligna nhorora nei ke kligna glose te khapra teu ana.”

9Iara ne tei ka engel na, eghuteuna iara ne toreni ka mana buka ikoi na mala tusu mei ka iara. Mana ne cheke eghu ka iara, “Hata sagho buka igne mala ima. Iagho laseni, lamna ka foflomu iagho na ginauna mamahe fara jateula jurukuli eghu. Nu kate ima te gnafa iagho na, iagho ginauna haimini ka thi’amu na thono sorho fara.” 10Iara hata ka mana buka ikoi na ne ima. Eghuteuna lamna ka foflogu iara na, ne thofno mamahe tutuani fara. Nu kate tomno soruni iara na, iara ne haimini ka thi’agu na ne thono sorho tutuani fara. 11Ka vido tuana mare ne cheke eghu ka iara, “God magnahaghe nigho iagho te mala ke toutonu eidi kmana naikno ka soasopai namono, kokholo te kmana, cheke te kmana, nei hatimare mae king te kmana.”

11

Phei profet nogna God

1Mare ne tusu mei kaisei gaju brahu ka iara mala fananaba, eghuteuna mare ne cheke eghu ka iara, “Kegra sagho mala fananaba Sugablahi nogna God ana balugna olta na. Iagho jaola na kahadi naikno te pogho soru ke lamnagna Sugablahi tuana. 2Nu iagho thosei fananaba vido ke kosigna Sugablahi ana, naugna vido tuana la snakrenihi mare ka hatimare mae te theome Jiu are. Mare ginauna goigoni ni Jerusalem naba phia tutu phei nhigra. 3Eghuteuna ke lamnadi narane igre, iara ginauna tusu lao nolaghi ka phei nogu mae profet igre mala toutonuni phiamare chekegna God na. Phiamare ginauna pipichi pohe pipito teke hohoro ka khakla nanigot, fagaglana gna nodi diꞌanagnafa na.” 4Phei mae profet igre phei gaju oliv nei phei juta biꞌo. Mare ginauna kegra ke ulugna mae funei gna nauthoglu igne. 5Jame ihei te fariuriu goigonidi phei mae igre na, khaꞌaghi ginau jifla mei ka foflodi phei mae igre mala roꞌedi nei falehedi eghu nodi naokare. 6Phei mae igre au nodi nolaghi te mala fothini maloa gne te mala theome soru mei nakhete kate toutonuni teu phiamare chekegna God na. Eghuteuna phiamare jaola au nodi nolaghi te mala figri khoꞌu na teke vuhai dadara na. Phiamare au nodi nolaghi te mala kuru meidi thua nafnata papara ka nauthoglu igne. Phiamare tangomana te eni igne niha fata phiamare te magnahagheni na.

7Ke leghugna te toutonuni phiamare chekegna God na, bosu te au ka glave te mamhara fara na ginau jifla mei mala magridi phiamare. Bosu igne ginauna tapla sorudi nei falehedi eghu phiamare. 8Eghuteuna thinidi phia mae igre ginauna thuru jare ka nabrou biꞌo gna namono na, eigna tifa na mare neke tupijuruni nei faleheni neku nodi mae funei phiamare na ka gaju fafatha. Nanghagna namono biꞌo igne, Sodom ba Ijep. Igne kaisei cheke naba eigna namono biꞌo Jerusalem. 9Naiknodi namono te gnafa, vike te gnafa, cheke te gnafa, nei kokholo te gnafa teu igre ginauna filo ka thinidi phei mae igre naba thilo narane vidogna. Eghuteuna mare ginauna theome snakredi naiknore mala giugilui thinidi phiamare re. 10Naiknogna nauthoglu igne ginauna gleale’a fara kate nomhini tela lehehi phei mae profet igre na. Aonu naiknore ginauna eꞌei gaghamu nei tufa namha fari thedi. Naugna phei mae profet igre neke paradi fara kmana naikno ka nauthoglu igne.

11Nu ke leghu thilo narane vidogna, God phaphanga lao ke klignadi neke fakarha fapulodi phiamare. Eghuteuna kate filodi phiamare teke nonolo na, naiknore ne mhaghu nodi fara. 12Aonu ka vido tuana phei mae profet igre ne nomhini kaisei cheke ne cheke mei funu kligna, ne eha eghu fabiꞌo, “Mei, haghe agne!” Kate filo leuleghu teu nodi naoka phiamare re, phiamare ne haghe kligna ke lamnagna kaisei grokho.

13Ka vido tuanala ne kaisei nakheu biꞌo. Eghuteuna kaisei vidogna namono biꞌo na ne groꞌe, eghuteuna fitu thogha naikno ne lehe ka nakheu tuana. Eghuteuna naikno teke theome lehere mhaghu nodi fara ne cheke fakelini nanghagna God gna kligna na.

14Igne gnafa gna fapea papara biꞌo na, nu ginauna theome raugha ke meigna fatilo papara te diꞌa na.

Fafitu engel na ne ifu nogna khufli na

15Aonu fafitu engel na ne ifu nogna khufli na. Eghuteuna iara ne nomhidi cheke te mei funu kligna re, ne eha eghu fabiꞌo,

“Nolaghi te mala funei frunidi naiknogna nauthoglu gne gognaro nogna noda Lord nei nogna Kraes.

Mana ginauna funei frunidi fabrahu tifa tifa.”

16Varadaki fati mae biꞌo ka khiloau te gnokro teu ka nodi sape nafnakno ke ulugna God igre turupuku ne pogho soru ka God. 17Mare ne cheke eghu,

“Lord God te thofno nolaghi, ghehati cheke fakeli nigho.

Iagho au fabrahu funu tifa nei jaola gognaro.

Ghehati cheke fakeli nigho naugna iagho la hatahi nou nolaghi te biꞌo na te mala funei frunidi naikno te gnafare!

18Naikno te tirodi fatutuani nigho re ne thofno diꞌatadi fara, nu gognaro la mei nou narane iagho te mala diꞌa tamu na.

Igne narane mala fatedi naikno tela lehehira. Igne narane mala tabadi nou mae gloku hatimare mae profet ra baludi nou naikno te gnafa teke ghatho tahu nigho,

neuba mare ne mae nafnakno ba theome mae nafnakno.

Igne narane te mala paradi naikno teke goigonidi naiknogna nauthoglu igne.”

19Aonu grengathagna nogna Sugablahi God te au kligna na ne thora, eghuteuna iara ne filoni bokis te au nogna nhaꞌa cheke God teke rioriso ranghidi nogna naiknore. Ka vido tuana nakafli, fila, nakheu, nei nakhete thina eghu ne khoko soru mei ka maloa na.

12

Gaꞌase nei kaisei mogo

1Aonu kaisei fagaglana biꞌo te mala fajaglodi naiknore ne thakle ka maloa na. Jare kaisei gaꞌase ne pipichi ka naprai. U glaba na au ke pari ghahegna, nei nabotho phei nathunure faligohoni pha’ugna na jateula kaisei nogna khepi nafnakno neu. 2Gaꞌase igne la buklahi eghuteuna naꞌa ne eha fabiꞌo kate namo karhagna thugna na, naugna ne kabru ghegna fara. 3Eghuteuna keha fagaglana biꞌo na ne thakle ka maloa na. Jare kaisei pholi biꞌo te ukru. Mana au fitu pha’ugna nei nabotho honagna. Ka soasopa pha’u igre mana au kaisei khepi nafnakno. 4Aonu sekogna na ne prosa ka maloa na ne khoko fatilogna nathunu na pari. Eghuteuna pholi na mei ne kegra ke ulugna gaꞌase te namo fakarha teu thugna na. Mana magnahaghei te ghamu thugna gaꞌase na kate karha mei majaghani na. 5Aonu gaꞌase na ne fakakarha kaisei mae sua nalhaꞌu. Mae sua nalhaꞌu igne mala funei frunidi namono te gnafa ka nauthoglu gne balu nolaghi biꞌo. Nu kate karha sua na, mare hatani ne haghe ka God ka nogna sape nafnakno na. 6Gaꞌase na ne rikha ne tei ka namono nagou aheva God teke kulu tarabanahi jare kaisei namono malagna naꞌa. Mare ginauna reireghi fakelini naꞌa ka vido tuana nabagna thilo finogha namno nhigra.

7Aonu kaisei magra biꞌo na ne fufunu kligna. Mae engel biꞌo Maekol baludi nogna engel re ne magra ka pholi biꞌo na. Eghuteuna pholi biꞌo na baludi nogna engel re neke magra fapulo ka mare. 8Nu pholi biꞌo na ne theome heta ka mare. Funu ka narane tuana, pholi biꞌo na baludi nogna engel re God ne theome snakredi te au kligna na. 9Mare ne koko soruni pholi biꞌo na baludi nogna engel re ka nauthoglu gne. Pholi biꞌo tuana ngala mogo gna tifa te kiloni tahati mae Satan, mae funeidi naitu te gnafare. Eigna mana ne baubatudi naikno te gnafa ka nauthoglu gne ka nabrou te jafra.

10Aonu iara ne nomhi kaisei cheke funu kligna, ne eha eghu fabiꞌo,

“Gognaro na noda God la fakarha ghitahi!

Mana ne falalasehi ka tahati nogna nolaghi te mala funei frunidi gobigna lepore,

nei jaola falalasehi nogna Kraes te au nolaghi te mala funei frunidi.

God la koko sorunihi mae Satan ka nauthoglu igne,

mae ihei teke fathoro chaichaghidi naikno khiloaure ke ulugna God bongi narane.

11Hatimare mae kherada ka khiloau gne neke tapla sorunihi mana naugna Lam na neke thofa dadaragna na neke lehe.

Hatimare jaola neke tapla soruni mana naugna mare neke toutonuni ni u cheke te tutuani na.

Mare theome mhaghu mala lehe malagna God nu mare neke snakre lao nakarhadire ranghini mana.

12Naugna igne, kligna nei ghotilo hui te au jare ra mala kafe gleale’a!

Nu nauthoglu nei nhorora teura fiofilo ghami!

Naugna mae Satan, mae funeidi naitu te gnafare neke soruhi ka ghotilo.

Mana thono diꞌatagna fara,

naugna mana lasenihi te kmo’e farahi nogna narane te mala baubatudi naikno te gnafare ka nakhibo.”

13Kate laseni pholi biꞌo te koko soruni mare ka nauthoglu igne, mana ne funu ngolhini gaꞌase teke karha majaghani thugna nalhaꞌu na. 14Nu God ne tusu ranghini naꞌa phei baghi gaghata mala tangomana naꞌa te flalo te tei ka namono nagou te khaba ka pholi biꞌo na. Jare ka vido tuana mare ginauna reireghi fakelini naꞌa thilo finogha namno nhigra. 15Aonu pholi biꞌo na ne lu’a fajifla khoꞌu ka foflogna na, ne britha jateula khoꞌu biꞌo neu ke leghugna gaꞌase na mala elo naꞌa. 16Nu God na ne toghoni naꞌa. Mana neke tothora kaisei khora biꞌo ka glose na ne tomno soruni khoꞌu teke jifla mei ka foflogna pholi biꞌo na. 17Aonu pholi biꞌo na ne diꞌatagna fara ka gaꞌase na ne tei magridi thugna naꞌa re. Thugna naꞌa igre iheire te leghuni fabrahu nogna vetula God nei fatutuanidi cheke te tutuani teke toutonudi mae Jisas re. 18Eghuteuna pholi biꞌo na ne tei ne kegra ka nusu na.

13

Kaisei bosu ne thakle ka nhorora na

1Ke leghu na iara ne fapea fata filoni bosu na ne thakle ka nhorora na. Bosu tuana au fitu pha’ugna nei nabotho honagna. Ka honagnare kafe au khepi nafnakno nei ka pha’ugnare jaola au teke rioriso mare nangha te thofno cheke faparini God. 2Bosu te filoni iara tuana jateula lepad eghu fifilogna na. Eghuteuna ghahegnare jateula ghahe bea eghu. Eghuteuna foflogna na jateula foflo lion eghu. Aonu pholi biꞌo na ne tusu lao ka bosu na nogna nanheta na. Eghume naikno te gnafare ne leghudi phiamare. 3Kaisei pha’ugna bosu tuana ne fnera, jateula teke falelehe hira eghu. Nu nafnera ka pha’ugna na kela mafohi. Eghuteuna naikno te gnafa ka nauthoglu gne thono jaglo nodi fara ka bosu tuana, ne leghuni puhigna bosu na. 4Naiknore ne pogho soru ka pholi biꞌo na naugna mana neke tusu lao nogna nolaghi na ka bosu na. Eghuteuna mare jaola pogho soru ne cheke fakelini bosu na, “Theo kaisei naikno te nheta jateula bosu igne teuna! Jaola theo kaisei naikno te naba te mala magra nei tapla soruni teu bosu tuana!”

5God ne snakreni bosu tuana mala cheke fahaehaghe nei mala cheke faparini eghu thegna naba thilo finogha namno nhigra. God jaola snakreni mana mala eni unha mana te magnahagheni kate funei frunidi naiknore. 6Mana ne tothora foflogna na mala cheke faparini God. Mana cheke faparani nanghagna God na nei cheke faparini vido aheva te au mana na, nei cheke faparidi iheire te au balugna mana kligna re. 7God ne snakreni mana mala magridi nei tapla sorudi eghu nogna naikno God re. God jaola tusu ranghini mana nolaghi te mala funei frunidi naiknore ka vike te gnafa nei ka namono te gnafa nei ka cheke te gnafa nei ka kokholo te gnafa. 8Aonu naikno te gnafa ka nauthoglu gne, mare ginauna pogho soru ranghini bosu te diꞌa tuana. Nu iheire teke rioriso soru nanghadire ka nogna buka God na, mare ngala nate theome pogho soruni bosu na. Igne nogna buka Lam, mae ihei God teke ghaoghaho eigna mana kani theome vuvuha nga teku nauthoglu gne te mala ginauna lehe ranghidi nogna naiknore.

9Mae Jisas ne cheke eghu,

“Ihei te magnahaghei te lase fakelini unha te chekeni iara na,

mana fanomho fakeli ka unha te chekedi mae Tharunga te Blahi na ka khiloau igre.

10Jame ihei teke snakreni God te mala tei ka suga sosolo na, tutuani mana ginauna mala au ka suga sosolo.

Jame ihei teke snakreni God te mala lehe ka naflahi na, tutuani mana ginauna mala lehe ka naflahi.

Eghume, te thoke mei puhi igre ka ghotilo na, ghotilo nogna naikno God ra mala kegra heta, nei mala fatutuani heta eghu ka God.”

Fapea bosu na ne thakle haghe ka glose na

11Aonu iara ne filoni fapea bosu na ne thakle haghe ka glose na. Mana au phei honagna, jateula honagna Lam eghu. Nu chekegna mana na heta fara jateula chekegna pholi biꞌo eghu. 12Aonu fapea bosu na ne mei kegra ke ulugna bosu ulu lahu te diꞌa na. Bosu ulu lahu na ne tusu lao nolaghi ka fapea bosu na mala funei frunidi kmana naiknore. Fapea bosu na ne huhurudi naikno te gnafa ka nauthoglu gne mala pogho soru ka bosu ulu lahu te au nafnera glehe ka pha’ugna na te kela mafo fapulohi na. 13Eghuteuna fapea bosu na ne edi kofubobhoi biꞌo mala filoni naiknore nogna nolaghi na. Tutuani, kate filo teu naiknore, mana tangomana te eꞌei khaꞌaghi te mala soru mei ka nauthoglu igne funu kligna. 14God snakreni fapea bosu na mala edi kofubobhoi igre ke ulugna bosu ulu lahu na. Eghuteuna naugna te edi mana kofubobhoi igre, mana ne chaghidi naikno te gnafa ka nauthoglu igne mala leghuni mana. Mana chekedi naiknore mala fafnaknoni bosu ulu lahu na kate eni mare kaisei mumuju jateula bosu ulu lahu. Bosu gne neke falelehe mare ka naflahi nu kela karha fapulohi teu na eghu. 15Ke leghu na, God ne snakreni fapea bosu na mala phanga lao nuinuri ka mumuju gna bosu ulu lahu na. Ka puhi igne, mumuju gna bosu ulu lahu na neke karha ne hata nolaghi te mala cheke na nei mala falehedi eghu naikno te theome pogho soruni mumuju gna thegna na. 16Fapea bosu na jaola ne huhurudi naikno te gnafare, neubane ikoi ba te biꞌo, te dedei ba te kuma, te snagla ba te sneka mala hata fagaglana fei khame nhetadi ba ka greredire. 17-18Tutuani fara, ihei te theome au tagna u fagaglana igne, mana theome tangomana te foifoli ba sabiri kaisei glepo na. Fagaglana igne u nanghagna bosu, ba figas nabagna u nanghagna bosu na. Uve, igne jaola nogna figas kaisei mae. Nogna figas mana na namno gobi namno salei namnoi. Ihei te lalase na, mana tangomana te filo glanini gaoghathogna u figas igne.

14

Nodi khoje iheire God tela fakarhidihi

1Aonu iara filo tei ne filoni Lam te kegra teu ke kligna gna Thogele Saion, eghuteuna kaisei gobi phiatutu fati thogha naikno kegra neu balugna mana. Nanghadi Lam ghe Kmagna re la kafe auhi ka greredire. 2Eghuteuna iara ne nomhini kaisei naogla gna kligna. U naogla igne jateula te oa’ongha galo ka thongna ba poha fila ka maloa eghu. Naogla te nomhini iara igne jateula naikno kmana te lalahu ka gitara eghu. 3Kaisei gobi phiatutu fati thogha naikno igre mare kegra ke ulugna God mae ihei te gnokro teu ka nogna sape nafnakno nei ke uludi fati glepo te karhare nei hatimare mae biꞌo ka khiloaure. Eghuteuna naikno igre ne kojeni kaisei khoje majaghani. God neke foli fajifladi naikno igre ka naikno te gnafa ka nauthoglu igne. Mare ngala te tangomana te kojeni khoje igne. 4Mae igre neke theome eni kaisei nakhibo jateula iheire te gnognoro. Nu mare au klino nodi fabrahu. Mare leghuni Lam fabrahu ka namono te gnafa aheva te tei mana na. God neke foli fajifladi ka naiknogna nauthoglu gne, mala thofno naikno malagna thegna nei malagna Lam. 5Mae igre neke theo kaisei cheke chaichaghi te jifla mei ka foflodire. Tutuani fara, mare thofno doglo fara ka tathagna God na.

Thilo engel re ne eha

6Iara ne filoni keha engel na ne flalo kligna ka maloa na. Mana hata balugna u Nonomho te Keli te au fabrahu te tifa te tifa na mala toutonu ranghidi naikno te au ka kokholo te gnafa, ka vike te gnafa, ka cheke te gnafa, nei ka namono te gnafa ka nauthoglu gne. 7Engel na ne cheke eghu fabiꞌo, “Ghotilo mala ghatho tahuni God nei mala pala hagheni nanghagna na, naugna nogna narane mana te mala fatedi naiknore la meihi. Eghume ghotilo mala pogho soru ranghini mae ihei teke vuavuhani kligna nei nauthoglu nei nhorora nei glokha kho’ure.”

8Aonu fapea engel na leghuni engel ulu lahu na ne cheke eghu, “Namono biꞌo Babilon te fnakno ia la groꞌehi! Naꞌa la diꞌahi! Puhidi naiknogna namono Babilon te gnognoro fara ra jaola khasidihi naikno ka namono te gnafare la theome doglo ka puhidire.”

9Iara ne filoni fatilo engel na ne mei ke leghudi phei engel ulu lahu ra. Fatilo engel na ne eha eghu fabiꞌo, “Ihei te pogho soru ka bosu nei mumuju gna, nei lilisei nogna fagaglana bosu na ka greregna nei khame nhetagna teuna, 10God ginauna parani naikno tuana. Tutuani, naikno tuana ginauna mala ko’uni kapu waen te fodu ka diꞌatagna God na. Waen tuana thono raha fara eghuteuna God ginauna jaola rahani fara kate paradire. Eghuteuna naikno tuana ginauna au papara ka khaꞌaghi te brana fara nei ka thina te ngaja ke uludi hatimare mae engel nei ke ulugna Lam. 11Eghuteuna gagahugna khaꞌaghi te paradi mare na ginauna haghe fabrahu tifa tifa. Iheire fateo te pogho soru ka bosu nei mumuju gna nei lilisei fagaglana gna nanghagna mana teuna, mare ginauna theome gnafa ka papara bongi narane.” 12Eghume te thokei mei puhi igre, ghotilo nogna naikno God te leghudi nogna vetula mana ra nei fatutuani nila mae Jisas teura, ghotilo mala kegra heta fabrahu.

13Aonu iara ne nomhini kaisei cheke ne cheke eghu funu kligna, “Iagho rioriso soru cheke igre. ‘Funu gognaro, naikno teke falelehe mare eigna nodi fatutuani ka Lord na ginauna gleale’a fara.’ ”

Tharunga te Blahi na ne cheke eghu, “Uve, tuana tutuani fara! Mare ginauna gnafa nodi ka gloku te biꞌora naugna tabagna unha teke eni mare na ginauna au fabrahu baludi.”

Nogna faefate God na thoke ka naiknogna nauthoglu

14Ke leghu na iara ne filoni kaisei grokho vegha, eghuteuna ke kligna gna grokho igne iara filoni kaisei mae jateula mae teke mei funu ka God eghu filogna na. Mana ne gnokro neu ke kligna gna u grokho na. Ka pha’ugna na au kaisei khepi nafnakno teke hohoro ka gol, eghuteuna ka khamegna na louloku kaisei naflahi thagho te fnonu fara. 15Aonu iara ne filoni kaisei engel ne jifla mei ka Sugablahi na. Mana ne eha eghu fabiꞌo ka mae te gnokro teu ka grokho na, “Fatedi naikno te diꞌa te au ka nauthoglu igne! Fate igne jateula kaisei mae te hata naflahi thagho te mala kato gano tela ghanohira eghu. Naugna gognaro thofno narane gna te mala eni igne, naugna naikno te gnafa ka nauthoglu gne la naba mala fatehi.” 16Aonu ka narane tuana mae ihei te gnokro ke kligna gna grokho na ne fatedi naikno te gnafare ka nauthoglu gne.

17Iara ne filoni keha engel na ne jifla mei ka Sugablahi na kligna. Mana jaola au kaisei naflahi thagho te fnonu fara. 18Keha engel na ne jifla mei funugna ka olta na. Engel igne mala reireghi khaꞌaghi ka olta na. Mana tei kokoni olta na, ne eha eghu fabiꞌo ka keha engel te fnonu fara nogna naflahi thagho na, “Tei fatedi naikno te diꞌa ka nauthoglu gne eigna mare kaikaliti mala kegra ke ulugna fate na jateula sisi grep tela ghanohira eghu. U fate te eni iagho igne jateula kaisei mae te hata naflahi thagho te mala kato sisira eghu.” 19Aonu mae engel ne fatedi naikno te gnafare te au ka nauthoglu igne naugna God ne diꞌatagna fara ka mare. 20Mana neke falehedi naikno te kmana te diꞌare ke kosigna namono biꞌo na. Kate lehe mare na, dadaradire ne thofa ne fodu ne haghe thokeni thilo gobi kilomita, sorugna na ne namo thokeni phei mita.

15

Hatimare mae engel ne tarabana eigna papara leghu lahu

1Ke leghu na iara ne filoni kaisei fagaglana biꞌo ka maloa na, ne jaglo nogu fara. Iara ne filodi fitu engel re ne hata ne mei fitu papara biꞌo. Igre papara leghu lahure. Naugna kate gnafa igre ginauna, diꞌatagna God na, na jaola gnafa.

2Aonu iara ne filoni kaisei nhorora jateula thiro balu khaꞌaghi eghu. Eghuteuna iara jaola ne filodi naikno te magra te tapla soruni bosu nei mumuju gna na nei mae te au figas nabagna nanghagna na. Mare ne kegra neu rhegna nhorora te jateula thiro teuna, eghuteuna mare ne hata gita teke tusu ranghidi God re. 3Mare ne kojeni kaisei khoje teke rioriso mae Moses, nogna mae gloku God. Tutuani, mana kilo fnaknoni God naugna God neke toghodi mare ka nogna tothogho mae Lam, ne cheke eghu,

“Nomi Lord God, te nolaghi fara, nou gloku iagho re thono biꞌo fara,

eghuteuna ghehati ne jaglo nomi fara.

Iagho nodi King namono te gnafa ka nauthoglu igne,

eghuteuna puhimu iagho re doglo nei tutuani fara eghu.

4Naikno te gnafare ginauna ghatho tahu nigho,

eghuteuna pala hagheni nanghamu na.

Naugna iagho themu ngala te blahi na.

Naikno te gnafa ka namono te gnafa igre ginauna mei mala pogho soru nigho,

naugna mare laseni nou gloku iagho te doglore.”

5Ke leghudi glepo igre, iara ne filoni suga tapuale te au God tagna na kate thora Sugablahi kligna na. 6Aonu fitu engel te hata te mei fitu papara biꞌo leghu lahu igre, mare ne jifla mei ka Sugablahi na. Mare ne pipichi pohe vegha te siasigla fara. Eghuteuna mare jaola ne haru kaisei nhugha teke hohoro ka gol ke paridi baedire. 7Ka vido tuana kaisei ka fati glepo te karha igre ne tusu lao ka fitu engel igre fitu dis teke hohoro ka gol. Dis igre fodu ka diꞌatagna God mae ihei te karha fabrahu tifa tifa. 8Ke lamnagna Sugablahi na fodu ka gagahu. Gagahu igne ne mei funu ka God, mae ihei te au nolaghi te biꞌo fara nei nafnakno. Eghuteuna theome tangomana kaisei naikno te ruma haghe ka Sugablahi igne ghilei sala’u ari fitu papara teke hata teke mei fitu engel igre.

16

Leghu lahudi fitu papara nogna God

1Aonu iara ne nomhini kaisei cheke ne jifla mei ka Sugablahi na, ne eha eghu fabiꞌo ka fitu engel re, “Tei totofa fitu dis te fodu ka diꞌatagna God are ke kligna nauthoglu.”

2Mae engel ulu lahu na jifla ne tei totofa nogna dis na ke kligna nauthoglu. Eghuteuna thubu te diꞌa fara na ne thokedi naikno te au nogna fagaglana bosu na nei iheire te pogho soru ka mumuju gna bosu na.

3Fapea engel na ne tei ne totofa nogna dis na ke kligna nhorora. Eghuteuna nhorora na ne vuhai dadara, jateula phuki dadaragna naikno te lehe neu. Gobigna lepo teke karha ke lamna nhorora re ne kafe lehe.

4Aonu fatilo engel na ne tei ne totofa nogna dis na ke kligna khoꞌu ba glokha. Eghuteuna khoꞌu nei glokha teure jaola ne kafe dadara. 5Iara ne nomhini engel te reireghidi kho’ure ne cheke eghu,

“God, iagho blahi fara. Iagho au fabrahu funu tifa nei jaola au gognaro.

Naiknore lasenihi iagho doglo fara naugna iagho ne kuru meidi papara biꞌo igre.

6Mae teke falehedi nou mae profet ra nei nou naikno blahi ra, iagho gognaro ke figri khoꞌu ana nei glokha ana eghu ka dadara mala koꞌu mare.

Tuana ngala puhi te doglo te mala ke foli fapulo iagho nabadi unha teke edi mare re.”

7Aonu, iara ne nomhini kaisei cheke ne jifla mei funu ka olta na, ne cheke eghu,

“Uve, tuana tutuani fara!

Nomi Lord God te nolaghi fara, puhimu iagho te mala fatedi naiknore tutuani nei doglo eghu!”

8Fafati engel na ne tei ne totofa nogna dis na ke kligna naprai. Eghuteuna God ne snakreni naprai na mala thunu naiknore naugna brana fara. 9Neubane thunu ngau, naiknore heta ghedi te cheke faparini nanghagna God mae ihei te au nolaghi frunidi papara biꞌo igre. Nu naiknore ne tirodi tughu nagnafa nei tirodi pala hagheni neu nanghagna God na.

10Falima engel na ne tei ne totofa nogna dis na ke kligna gna nogna sape nafnakno bosu na. Eghuteuna namono te gnafa te funei frunidi bosu na ne kafe romno soru. Eghuteuna naiknodi namono igre ne funu kakathu glapidire naugna ne kabru ghedi fara. 11Eghuteuna naiknore ne funu cheke faparini God gna kligna na, naugna khabru nei thubu biꞌo eghu ne au ka thinidire. Nu mare tirodi tughu nagnafa nei figri tagrudi eghu unha glepo te diꞌa teke edi thedire.

12Aonu fafamno engel na ne tei ne totofa nogna dis na ke kligna khoꞌu biꞌo te kiloni Iufretis. Eghuteuna khoꞌu na ne khapra. Eghume te khapra igne kaisei nabrou mala teidi hatimare mae king di ke maghatire. 13Eghuteuna iara jaola ne filodi thilo naiture ne jateula groma neu. Thilo groma igre ne jifla mei, kaisei ka foflogna pholi biꞌo na, nei kaisei ka foflogna bosu na, nei kaisei ka foflogna mae profet te chaichaghi na. 14Thilo naitu igre au nodi nolaghi mala eꞌei kofubobhoi. Aonu thilomare ne tei mala filodi hatimare mae king te gnafa ka nauthoglu gne, mala salo fodudi mare ka narane tuthuana na mala magra balugna God, mae ihei te au nolaghi fateote’o.

15Aonu mae Jisas ne cheke eghu, “Fanomho fakeli! Tutuani, iara ginauna nake pulo mei ka ghotilo ka narane te theome ghathoni ghotilo na jateula kaisei mae te blau te mei ka narane te theome ghathoni naiknore. Mae ihei te tarabana teu teke pulo mei iara na, mana ginauna gleale’a fara kate filo ghau iara na. Mana jateula kaisei mae te ofoni teu ke pulo meigna mae kheragna na. Mana ginauna pipichi, dofrau nei gleale’a eghu kate filoni mana na. Jame te tarabana teu iagho teke pulo mei iara na, iagho na theome mamaja nou kate filo ghau iara na. Tutuani, iagho theome mamaja nou jateula iheire te soesole teu ka glalaba na ia eghu.”

16Aonu, thilo naiture ne salo fodudi hatimare mae king ka kaisei vido te kiloni mare ka cheke Hibru na, “Amagedon.”

17Fafitu engel na ne tei ne totofa nogna dis na ka maloa na. Eghuteuna kaisei cheke ne jifla mei ka mae ihei te gnokro ka nogna sape nafnakno mae king te au ka Sugablahi na, ne eha eghu fabiꞌo, “La gnafahi!” 18Ka vido tuana ne nakafli, fila, nei nakheu biꞌo. Nakheu igne ngala te thofno biꞌo fara na. Funu ka narane teke vuvuhani God naikno na te mala au ka nauthoglu igne, theo kaisei nakheu te biꞌo jateula igne teuna. 19Aonu namono biꞌo Babilon na ne fnota ka thilo vido. God ne ghathodi nakhibo te gnafa teke edi naiknodi Babilon re. Aonu mana ne paradi fara naiknore. Eghuteuna keha namono te gnafare ka nauthoglu igne jaola ne phaꞌe soru pari. 20Eghuteuna moumolu te gnafa nei thogele te gnafa teure ne dofidi. 21Eghuteuna ka vido tuana nakhete thina na ne soru mei ka naiknore funu kligna ka maloa na. Galotodi nakhete thina igre tahudire jame glimafulu kilo. Ka vido tuana naiknore ne cheke faparini God kate kuru meini mana nakhete thina igne, naugna papara igne ne thofno diꞌa fara tulao.

17

Gaꞌase vine ghe bosu

1Kaisei mae ka fitu engel igre ne hata fitu disire ne mei ka iara ne cheke eghu, “Mei sagho, mala falalase nigho iara papara nate eni iara ka namono biꞌo Babilon te au rhedi khoꞌu te kmana igre. Namono igne fodu ka nakhibo jateula kaisei gaꞌase vine eghu. 2Hatimare mae king te gnafa ka nauthoglu igne mare la enihi puhi te diꞌa na ka naꞌa. Tutuani, naiknogna nauthoglu igne ne fodu ka nakhibo naugna mare ne leghuni fabrahu puhigna naꞌa te diꞌa na.”

3Aonu nogna nolaghi Tharunga te Blahi na ne mei ka iara eghuteuna engel na ne baubatu ghau iara ne tei ka kaisei namono nagou. Ka vido tuana iara ne filoni kaisei gaꞌase gnokro neu ke kligna gna kaisei bosu te ukru fara thinigna na. Bosu igne iko tongana nangha lausasaba ka thinigna na. Nangha igre thofno cheke faparini God. Eghuteuna aula fitu pha’u nei fitu honagna. 4Pohe te pipichi gaꞌase na pipito nei ukru jateula nogna pohe gaꞌase te funei frunidi naiknore eghu. Eghuteuna naꞌa jaola fahaghe glepo te gol nei famane thina nei buli te siasigla. Ka khamegna na naꞌa louloku kaisei kapu teke hohoro ka gol te fodu ka glepo te diꞌa te thona fara. Eghuteuna glepo igre, puhi chara teke edi naꞌa ka naiknore. 5Ka greregna na jaola au kaisei nangha te theome laseni nga teu gaoghathogna na, ne cheke eghu,

“Namono biꞌo Babilon,

idodi thau vine te gnafa nei puhi chara te gnafa ka nauthoglu igne.”

6Eghuteuna iara ne filoni gaꞌase igne naꞌa ne dranga, eigna naꞌa ne koꞌu dadaradi nogna naikno God re. Naꞌa neke falehedi naikno khiloaure, naugna mare ne fatutuani ni mae Jisas.

Aonu kate filoni iara te eghu naꞌa igne, iara ne jaglo nogu fara nei diꞌanagnafagu. 7Engel na ne ghusna eghu ka iara, “Ghema, naugna unha site jaglo nou fara iagho gnea? Iara ginauna cheke thakleni gaoghathogna cheke te poru eigna gaꞌase igne. Iara ginauna jaola cheke eigna bosu te au fitu pha’ugna nei nabotho honagna teu te palani te tei gaꞌase ana. 8Bosu te filoni iagho igne tifa na neke karha, nu gognaro kela theome karha eghu. Eghuteuna bosu tuana ginauna theome raugha jifla mei ka glave te mamhara fara ana. Nu ke leghu na, God ginauna roꞌeni mana. Kmana naikno ka nauthoglu igne ginauna filodi kofubobhoi biꞌo nei jaglo nodi fara eghu gaoghathodire kate filoni bosu na. Tutuani, mare jaglo nodi naugna bosu igne tifa na neke karha eghuteuna gognaro na kela theome karha eghu, nu naꞌa ginauna nake pulo mei. Naikno igre theo nanghadi ka nogna buka God na. Kate vuavuhagna nauthoglu igne, God neke rioriso soru nanghadi naikno te mala karha fabrahu tifa tifa ka buka igne.

9“Ka glepo igre, iagho mala lalase nei au gaoghatho te keli eghu mala filo glanidi. Iagho laseni, fitu pha’u are, jateula fitu thogele te gnokro teu naꞌa ke klignadi. Eghuteuna fitu pha’u igre jaola hatimare fitu mae king. 10Glima mae, ka hatimare mae king igre, mare la theohi kaisei nodi nolaghi te mala funei frunidi naiknore, eghuteuna kaisei mae te funei fruni teu gognaro na. Keha na theome kegra ngau, nu kate meigna na, mana ginauna funei fruni katha vido kmoꞌei kolho eghu. 11Bosu igne jaola kaisei mae king baludi fitu mae king igre. Tifa na mana neke karha, nu gognaro na kela theome karhahi. Nu ke leghu na, God ginauna roꞌeni mana.”

12Eghuteuna engel na jaola ne cheke eghu ka iara, “Nabotho hona te filodihi iagho igre, tuare nabotho mae king, nu mare theome funei jateula mae king eghu ngau. Nu ke leghu na, mare ginauna au nodi nolaghi te mala funei fruni jateula mae king teu balugna bosu igne. Eghuteuna mare ginauna funei frunini ka nauthoglu igne katha vido kolho. 13Nabotho king igre kafe loku mala tusu lao nodi nolaghi nei nodi nafnakno na ka bosu igne. 14King igre balugna bosu na ginauna magra ka Lam. Nu Lam baludi nogna naikno teke vavahi nei kilodi teku thegna te mala au heta ka nodi fatutuani, ginauna tapla sorudi kolho. Naugna Lam na funei frunidi Lord te gnafa nei King te gnafa.”

15Aonu engel na ne cheke eghu ka iara, “Iagho laseni, khoꞌu te filodi iagho te gnokro teu thau te vine na rhedi are, tuare ngala naiknodi namono te gnafa, vike te gnafa, kokholo te gnafa nei cheke te gnafa. 16Aonu bosu baludi nabotho hona te filodi iagho igre ginauna tirodini thau te vine igne. Mare ginauna hata ka naꞌa glepo te gnafare nei mare ginauna lisa laoni naꞌa mala au soesole kolho. Mare ginauna jaola ghamu fahui nafnahi ka thinigna naꞌa re, eghuteuna nakoni naꞌa ka khaꞌaghi na mala gnubra fahui naꞌa ka khaꞌaghi. 17Mare na eni igne, naugna God neke lilisei gaoghatho tuana ka nagnafadire, nei mala eni mare unha te magnahagheni mana na. Mare ne kaisei gaoghatho ne mala snakre lao ka bosu na nodi nolaghi te mala funei fruni na. U bosu na ginauna funei frunidi naiknore ghilei thokeni narane God nate roꞌeni namono Babilon jateula teke chekeni mana tifa ia eghu. 18Eghuteuna gaꞌase te filoni iagho igne, tuana ngala namono biꞌo Babilon te funei frunidi hatimare mae king gna nauthoglu igne.”

18

God ne goigoni ni namono Babilon

1Ke leghudi glepo igre, iara ne filoni keha engel na ne soru mei funu kligna. Engel igne au nolaghi biꞌo, eghuteuna siasigla gna nogna nolaghi mana na ne siasigla faligohoni mana, ne tei thoke ka namono te gnafa ka nauthoglu igne. 2Mana ne eha eghu fabiꞌo,

“Namono biꞌo Babilon te nafnakno fara ia, la groꞌehi! La diꞌahi!

La sugadihi naitu te gnafa nei namonodihi nanghaji te diꞌa te gnafa!

3Puhidi naiknogna namono Babilon te gnognoro fara igre la khasidihi naiknodi namono te gnafare la theome doglo langau.

Tutuani, naiknogna nauthoglu igne ne fodu ka nakhibo naugna mare ne leghuni fabrahu puhigna naꞌa te diꞌare.

Eghuteuna hatimare mae king gna nauthoglu igne la enihi puhi te diꞌa na balugna naꞌa,

nei iheire te foifoli ka nauthoglu igne mare la thono dedei fara naugna mare foifoli nei sabiri neu baludi naiknodi namono gna Babilon.”

4Aonu iara ne nomhini keha cheke na ne cheke eghu mei funu kligna,

“Ghotilo nogu naikno iara ra, jifla Babilon!

Naugna iara theome magnahaghei ghami ghotilo te gnognoro jateula te edi naikno igre eghu. Iara theome magnahaghei te para ghami ghotilo jateula naꞌa eghu.

5Naugna nakhibognare pagu fara ghilei posa kligna.

Eghume, God na theome tangomana te ghatho ihodi unha najafra teke edi naꞌa re eghu.

6Ghotilo mala ke foli fapulo unha teke edi naꞌa ranghi ghami re,

nu ghotilo mala foli fapulo phei fata ke tulaodi glepo te diꞌa teke edihi naꞌa ka ghotilo ra.

7Ghotilo parani naꞌa nanaba ka puhigna naꞌa te fafnaknoni kolho thegna nei gleale’a kate snori nogna ka gobigna lepo te magnahaghedi naꞌa re.

Uve, iagho tangomana te mala fakabruni naꞌa,

naugna naꞌa ne cheke eghu koba,

‘Iara gne au jateula nakrupe biꞌo eghu.

Iara theome jateula thau glehe kokoi eghu mala au diꞌanagnafa nei tanhi eghu.’

8Naugna igne kmana papara biꞌo ginauna thokeni naꞌa ke lamnagna kaisei narane kolho.

Tutuani ginauna fograre nei glehe rofo na mei, eghuteuna naꞌa ginauna tanhi fabiꞌo eigna te kabru ghegna na.

Eghuteuna naꞌa ginauna nhako ka khaꞌaghi.

Naugna Lord God mae ihei te fateni namono igne thono nafnakno fara.”

9Kmana mae king neke eni puhi te diꞌa balugna naꞌa nei neke gleale’a fara te hata gobigna lepo te keli fara ka naꞌa. Tutuani mare ginauna tanhi fara nei diꞌanagnafa fara eghu, kate filoni khujogna khaꞌaghi te nhako namono igne. 10Mare ginauna kegra delei kolho, naugna mare mhaghuni fara papara te thokeni namono igne. Eghuteuna mare ginauna cheke eghu,

“Icho idomi, puhi biꞌo na mei ka ghotilo naikno te au Babilon!

Ghotilo te au ka namono biꞌo te nolaghi nei dedei fara,

nu ka katha vido kolho te thoke ghami ghotilo papara na.”

11Eghuteuna hatimare mae te foifoli ka nauthoglu igne mare ginauna jaola tanhi nei diꞌanagnafa fara eghu. Naugna gognaro theo kaisei naikno nate folidi nodi glualuja mare re. 12Tifa na mare foifoli gol, silva, famane thina, buli, famane pohe te vegha, te pipito, nei te ukru. Pohe igre biꞌo fara silenidire. Mare foifoli thua nafnata gaju te famane fara nei thua nafnata glepo teke hohoro ka khe’i elefant nei teke hohoro ka nafnata gaju te ulu fara. Mare fofoli bras, aean, nei famane thina mabol. 13Mare jaola foifoli keha nafnata glepo te sisiri nonghari nei insens nei waen nei oel nei flaoa nei wit nei buluka nei sipu nei hose nei chariot nei naikno sneka. Nu gognaro naikno te foifoli glepo igre theome tangomanadi. 14Mare na cheke eghu ginauna, “Ghotilo naikno te au Babilon, kokhoni ghami fara! Glepo keli te magnahaghedi fara ghotilo ra la tei koko ghami. Glepo teke dedei fara ghotilo tadira nei keli tamidi teku ra, la dofidihi ka ghotilo. Eghuteuna ghotilo ginauna nake theome filodihi glepo igre.”

15-16Mae te dedei fara kate foifoli mare glualuja igre ka namono tuana na, mare ginauna mhaghu nodini fara u papara te thokeni namono tuana. Mare ginauna kegrau delei balu tanhi nei diꞌanagnafa eghu na cheke eghu,

“Icho idomi, ghotilo te au ka namono biꞌo, puhi biꞌo na mei ka ghotilo!

Tifa na ghotilo neke pipichi famane pohe te vegha nei te pipito nei te ukru.

Ghotilo neke fahaehaghe ghami fara ka glepo te keli ka gol nei ka famane thina nei ka famane buli.

17Nu nomi thua glepo te keli ghotilo igre na ghosei dofidi ke lamnagna ka katha vido kolho.”

Eghuteuna hatimare mae kapten baludi mae pasenja nei hatimare mae boskru nei keha mae te loku ka vaka, mare ginauna jaola kegra filou kolho delei. 18Eghuteuna kate filoni mare khujogna khaꞌaghi te nhako teu namono na, mare ginauna eha eghu, “Icho idomi, theo kaisei namono biꞌo te nanaba ka namono biꞌo igne na!” 19Aonu mare na ghiha keha glose ka pha’udire naugna mare ne diꞌanagnafadi fara na cheke eghu balu tanhi,

“Icho idomi, ghotilo te au namono biꞌo, puhi biꞌo na mei ka ghotilo!

Naikno te gnafa te tei tafri ka thongna ka nodi vakare,

mare dedei nodi fara naugna mare neke fofoli ka ghotilo kmana glepo te keli.

Nu namono biꞌo na thono diꞌa fara ke lamnagna ka katha vido kolho.”

20Eghuteuna engel ne cheke eghu,

“Gleale’a ka ghotilo te au kligna baludi nogna naikno God ra!

Gleale’a ka ghotilo hatimare mae khuru nei hatimare mae profet!

Naugna God neke fateni namono igne eidi puhi te diꞌa teke edi naꞌa ka ghotilo ra.”

21Aonu kaisei engel te nolaghi na ne hata kaisei thina biꞌo ne koko soru ka thongna na ne cheke eghu,

“Babilon, iagho namono biꞌo.

Ka puhi jateula igne eghu kolho, mare ginauna koko soru nigho mala luvu fabrahu kolho iagho.

22Tutuani, ginauna theo kaisei naikno nate lalahu gita nei koje nei ifu nei kufli teu ke lamnagna nou namono iagho na.

Ginauna theo kaisei naikno nate loku ke lamnamu iagho na, eghuteuna ginauna theo kaisei naikno te eni flaoa ka bret na.

23Ginauna jaola theo kaisei juta nate phae na, eghuteuna ginauna theo kaisei naikno nate tangomana te jaola te tolaghi ke lamnamu iagho na.

Tifa na, nou mae mala foifoli iagho re neke mae biꞌo fara ka nauthoglu igne.

Eghuteuna iagho neke chaichaghidi naiknodi namono te gnafare te mala leghudi kolho nou cheke themure nei mala ghatho ihoni God.”

24Papara igne thokeni Babilon naugna naiknogna namono tuana neke falehedi hatimare mae profet nei keha nogna naikno God teke au ka namono tuana. Tutuani, mare neke falehedi naikno te gnafa ka nauthoglu igne.

19

Naiknodi klignare ne koje gleale’a

1Ke leghudi glepo igre, iara ne nomhidi kmana naikno te au klignare ne eha eghu fabiꞌo,

“Tahati cheke fakelini God!

Noda God mae ihei teke fakarhi ghita, nanghagna na fnakno fara, nei mana au nolaghi biꞌo!

2Tahati cheke fakelini God!

Naugna puhigna te mala fatedi naiknore tutuani nei doglo fara.

Mana neke fatenihi namono biꞌo Babilon igne, ihei te goigonidi gaoghathodi naiknogna nauthoglu igne balu puhigna te gnognoro igne.

God neke parani gaꞌase igne eigna naꞌa neke falehedi nogna mae gloku God re.”

3Mare ne eha fabiꞌo ne cheke eghu,

“Tahati cheke fakelini God!

Naugna khujogna khaꞌaghi te nhako teu namono biꞌo na ne haghe fabrahu theome tangomana te gnafa na.”

4Aonu varadaki fati mae biꞌo ka khiloaure baludi fati glepo te karha igre, mare turupuku ne pogho soru ka God mae ihei te gnokro teu ka nogna sape nafnakno na. Eghuteuna mare ne cheke eghu,

“Amen! Tahati cheke fakelini God!”

Nogna gaghamu tholaghi mae Lam

5Iara ne nomhini kaisei cheke ne mei funugna ka nogna sape nafnakno mae King na, ne cheke eghu,

“Ghotilo cheke fakelini noda God,

ghotilo te gnafa te au nolaghi ba te theo nolaghi,

iheire te loku ranghini mana nei ghatho tahuni mana teuna.”

6Aonu iara ne nomhidi kmana naikno fara ne eha eghu fabiꞌo. U naogla igne jateula oa’onghadi galo biꞌo ka thongna, nei jateula fila biꞌo neu ne cheke eghu,

“Tahati cheke fakelini God!

Noda Lord God mae ihei te au nolaghi te gnafa, iagho ngala mae King na ke uludi naikno te gnafare.

7Tahati keli tami nei gleale’a fara eghu, nei tahati pala hagheni nanghagna na.

Naugna narane mala gaghamu tholaghi gna Lam na, nei khupi na la tarabanahi mare te mala tolaghi na.

8Mare la tusu laohi ka khupi na pohe keli mala pipichi naꞌa, te vegha nei siasigla fara teuna.”

Gaoghathogna pohe te keli igne, glepo te doglo teke edi nogna naikno God re.

9Mae engel na ne cheke eghu ka iara, “Rioriso soru sagho cheke igre, ‘Naikno teke kilodi God te mala mei ka gaghamu tholaghi gna Lam na, mare tangomana te gleale’a na.’ ” Eghuteuna engel na neke cheke eghu ka iara, “Cheke igne thofno chekegna God.”

10Iara ne tuturupuku soru ke ulugna engel na mala pogho soru ka mana, nu mana ne cheke eghu ka iara, “Thosei pogho soru ka iara! Iagho pogho soruni God kolho! Naugna iara kaisei nogna mae gloku God kolho jateula iagho nei hatimare mae thabusida ka khiloau gne teke fatutuanidi thofno cheke teke toutonudi mae Jisas ra.” Mana ne chekeni igne naugna thofno cheke teke toutonudi mae Jisas igre ngala teke thofno toutonudi la hatimare mae profet ra.

Mae te gnokro ke kligna hose vegha

11Aonu iara ne filoni maloa na ne thora, eghuteuna iara ne filoni kaisei hose vegha. Mae te saghe ka hose na nanghagna na, “Mae ihei te eni fakeli nogna gloku na, nei nogna cheke na doglo fabrahu.” Kate fatedi naiknore nei kate tei ka magra teuna, puhigna mana na jaola doglo fara kolho. 12Tathagnare siasigla jateula khaꞌaghi eghu, eghuteuna mana au kmana khepi nafnakno ka pha’ugna na. Kaisei nangha na mare rioriso ka greregna mana na, nu theo kaisei naikno te laseni na eghu, thegna mana ngala te laseni na nangha tuana. 13Eghuteuna pohe te pipichi mana na bothu ka dadaradi nogna naoka teke tapla sorudi kau magra na. Mare kiloni mae igne nanghagna na, “Chekegna God.” 14Hatimare mae soldia di klignare mare saghe ka hose vegha na tei ke leghugna mana, eghuteuna mare ne pipichi famane pohe te vegha nei siasigla fara eghu. 15Mae igne au kaisei naflahi te fnonu fara te jifla mei ka foflogna na te mala tapla sorudi namono te gnafare. Eghuteuna mana ginauna heta fara kate funei frunidi naiknore. Tutuani mana ginauna fate falehedi nogna naokare te mala thokedi mare diꞌatagna God te biꞌo te au nolaghi na. 16Ka nogna pohe nei boebokegna teure mare rioriso nangha igne,

“Mae King te funei frunidi King te gnafa nei Lord te funei frunidi Lord te gnafa.”

17Ke leghu na iara ne filoni kaisei engel kegra neu ke kligna naprai. Mana ne eha eghu fabiꞌo ka nanghaji te flalo tafri teu ka maloa re, “Khapru mei ka nogna gaghamu biꞌo God igne! 18Khapru mei mala ghamu nafnahidi hatimare mae king nei hatimare mae funeidi armi nei mae biꞌo ka nauthoglu nei nafnahidi hose nei nafnahidi mae iheire te saghe teu ke klignadi. Uve, ghotilo mei mala ghamu nafnahidi naikno te gnafare, mae sneka nei mae te snagla, nei mae te au nolaghi nei mae te theo nolaghi.”

19Aonu iara ne filoni bosu ulu lahu na baludi hatimare mae king gna nauthoglu igne nei hatimare mae soldia ne salofodu kaisei vido mala magra. Mare tarabana mala magra ka mae ihei te saghe ka hose vegha na, baludi hatimare nogna mae soldiare. 20Nu kate magra na, mae ihei te saghe ka hose vegha na igne ne hata bosu na, balugna mae profet chaichaghi na. Mae profet chaichaghi igne mana neke eꞌei kofubobhoi ke ulugna bosu na tifa. Eghuteuna ka puhi igne mana chaichaghidi fara naiknore teke hata mare fagaglana gna bosu na nei pogho soru ka mumuju gna na. Aonu mae profet chaichaghi ghe bosu gre karha neu ne koko lao mare ka kholo khaꞌaghi te ngire ka thina te ngaja na. 21Eghuteuna mae te saghe ka hose na igne ne falehedi hatimare mae soldiare ka naflahi te jifla mei ka foflogna na. Eghuteuna nanghajire ne soru ka thinidire ne ghamu ne boho.

20

Kaisei thogha finogha

1Iara ne filoni kaisei engel ne soru funu kligna. Mana louloku ki grengathagna glave te mamhara fara na. Mana jaola louloku kaisei chen biꞌo. 2-3Aonu, mae engel na ne hata pholi biꞌo na ne haru ka chen biꞌo. Pholi igne, pholi gna tifa, te kiloni tahati mae Satan ba mae funeidi naitu te gnafare. Engel na ne koko soru pholi biꞌo na lamna glave te mamhara fara na ne bibilakhi famaku grengathagna glave na. Pholi biꞌo igne ginauna au fabrahu lamna glave balu chen ghilei thokeni kaisei thogha finogha. Ke lamnadi narane igre mana ginauna theome tangomana te chaichaghidi naikno te gnafa ka nauthoglu igne te mala eni puhi te diꞌa na. Nu ke leghugna te gnafa kaisei thogha finogha na, God ginauna nake snakre fajiflani pholi biꞌo igne katha vido kmoꞌei kolho.

4Iara ne filodi keha nodi sape nafnakno mae King re. Tharungadi naikno teke kusu mare pha’udire tifa ra gnokro neu jare. Nogna naoka God re neke falehedi mare naugna mare neke fatutuani ni fabrahu chekegna God na nei toutonuni eigna u cheke tuana. Mae igre neke theome pogho soru ka bosu ba ka mumuju gna na. Eghuteuna mare jaola neke theome hata nogna fagaglana bosu na ka greredire ba ka khamedire. Nu mare neke karha fapulo mala funei fruni balugna Kraes kaisei thogha finogha. 5Igne narane ulu lahu teke fakarha fapulodi God naikno teke lehehira. Keha naikno teke lehere God na theome fakarha fapulodi ka narane tuana, nu mare na ofou ghilei thokeni kaisei thogha finogha. 6Naikno teke kulu fakarha fapulodi God kau glehe igre mare keli tadi fara naugna mare ginauna na theome papara kate kafe papara naikno te diꞌare kau khaꞌaghi te theo ka gnafagna. Mare nogna naikno blahi God. Mare ginauna jaola mala nogna mae pris God nei nogna Kraes, eghuteuna mare ginauna funei fruni balugna Kraes kaisei thogha finogha.

Magra leghu lahu

7Kate sala’u kaisei thogha finogha igre, mare ginauna nake snakre fajiflani mae Satan ka sosolo. 8Mana ginauna jifla mala ke chaichaghidi naiknore ka namono te gnafa ka nauthoglu igne. Mare kilodi namono igre Gog ghe Magog. Mae Satan ginauna salo fodu naiknodi namono te gnafa igre mala magra ka nogna naikno God re. Naikno te phile ka mae Satan gre ginauna kmana fara jateula nusu ka glilihi na are eghu. 9Aonu mare ginauna tei heva heva ka namono te gnafa ka nauthoglu gne, eghuteuna mare ginauna kegra faligohodi namono aheva te au nogna naikno God re. Tuana namono biꞌo te namhani fara God na. Neuba, khaꞌaghi na ginau soru mei funu kligna mala nako fahuidi nogna naoka God re. 10Aonu mare ginauna koko laoni mae Satan ka kholo khaꞌaghi te ngire ka thina te ngaja fara. Satan, mae ihei te chaichaghidi naiknore, ginauna au baludi bosu ghe mae profet chaichaghi. Thilomare na au jare mala papara bongi narane tifa tifa.

God ginauna fatedi naikno te gnafa ka nauthoglu gne

11Aonu iara ne filoni kaisei nogna sape nafnakno biꞌo mae King te vegha fara na, eghuteuna iara jaola filoni mae te gnokro teu tagna na. Eghuteuna nauthoglu ghe maloa re ne rikha kokoni mana ne dofidi. 12Eghuteuna iara ne filodi naikno te gnafa teke lehe ra, mae teke fnakno ba mae teke theome fnakno tifa na, mare kegra ke ulugna nogna sape nafnakno mae King na. Eghuteuna mare ne tothora bukare mala toutonudi unha teke edi teke mei naikno te gnafare ka nakarhadire. Aonu mare jaola ne tothora nogna buka God na. Mana neke rioriso soru nanghadi naikno te mala karha fabrahu tifa tifa ka buka igne. Mana ne kafe fatedi naiknore leghudi unha teke edi mare re. 13Glehe ghe namono Hades ne snakre haghedi naikno te gnafa teke lehe te au ke lamnadire, eghuteuna nhorora na jaola ne snakre haghedi naikno te gnafa te au ke lamnagna na. Mana ne fatedi naikno igre leghuni unha teke edi teke mei mare ka nakarhadire. 14Aonu mana ne koko laodi glehe ghe namono Hades ke lamnagna kholo te deudeplu khaꞌaghi na. Kholo te deudeplu ka khaꞌaghi igne u fapea glehe na. 15Eghuteuna naikno te theome rioriso soru nanghadire ke lamnagna nogna buka God na, mae igre mala koko lao ke lamnagna kholo te deudeplu ka khaꞌaghi na.

21

Maloa majaghani nei nauthoglu majaghani

1Ke leghu na, iara ne filoni kaisei nauthoglu majaghani balugna kaisei maloa majaghani, nu theo kaisei nhorora te au teu jare na. Eghuteuna nauthoglu balugna maloa teke kulu au ra ne dofidi. 2Eghuteuna iara ne filoni kaisei namono blahi funugna ka God ne soru mei. Namono blahi igne Jerusalem majaghani. Namono igne neke kulu tarabanahi jateula kaisei gaꞌase te mala tolaghi te pipichi famane pohe te tarabana teu te mala tei balugna khetogna na te mala tolaghi ia eghu. 3Aonu iara ne nomhini kaisei cheke ne jifla mei ka nogna sape nafnakno mae King na, ne eha eghu fabiꞌo, “Filo si ghotilo, gognaro na God na au baludi nogna naiknore. Tutuani fara, God thegna ginauna au baludi mala nodi God mare. 4Mana ginauna ghiha koko kholo te gnafa ka tathadire. Jare ginauna theo kaisei naikno tangomana teke lehe na, ba teke diꞌanagnafa na ba teke tanhi na ba teke papara na. Naugna glepo te gnafa tifa re la theohi.”

5Aonu mae ihei te gnokro ka nogna sape nafnakno mae King na ne cheke eghu, “Filo sagho, iara nake hohoro famajaghani thua lepore!” Aonu mana neke cheke eghu ka iara, “Iagho rioriso soru cheke igre, naugna cheke igre thofno tutuani fara eghuteuna iagho tangomana te fatutuanidire.”

6Mana ne cheke eghu ka iara, “Uve, gognaro na iara funei frunidi gobigna lepore naugna iara ne tapla sorudi nogu naoka re. Iara kulu au neke vuavuha nga gobigna lepore nei iara na au fabrahu kate ari te gnafadi gobigna lepore. Jame ihei te magnahaghei karha te tifa na, iara ginauna snakreni mana mala koꞌu kolho ka glokha khoꞌu te tusu mei karha na. 7Tutuani, iheire te leghu ghau fabrahu te ghilei lehe na, iara ginauna tusu ranghini karha te theo ka gnafagna. Eghume iara ginauna nogna God mana, eghuteuna mana thugu iara. 8Nu naikno te diꞌa te gnafare ginauna tei au ka kholo khaꞌaghi. Tutuani, iheire te tirodi leghu ghau iara re naugna mare ne mhaghuni u glehe, nei iheire te theome fatutuani, nei iheire te edi puhi te diꞌa, nei iheire te falehe naikno, nei iheire te gnognoro, nei iheire te au khoraphaꞌu, nei iheire te pogho soru ka mumuju, nei iheire te chaichaghi fara teu igre, ginauna thokedi kholo biꞌo te dudulu ka khaꞌaghi te ngire ka thina ngaja na. Kholo khaꞌaghi igne jaola kiloni fapea glehe na.”

Jerusalem majaghani

9Aonu kaisei engel ne mei ka iara. Igne kaisei mae ka fitu engel teke hata fitu dis te fodu ka fitu papara leghu lahu ra. Mana ne cheke eghu ka iara, “Mei sagho mala falalase nigho iara gaꞌase khetogna Lam na.” 10Nogna nolaghi Tharunga te Blahi na mei ka iara, eghuteuna engel na batu ghau iara ne haghe ka kaisei thogele biꞌo te tei fara kligna. Mana ne falalase ka iara namono blahi, Jerusalem, funugna ka God ne soru mei. 11Eghuteuna siasigla gna nogna nolaghi God na ne siasigla lao ka namono na. Siasigla fara jateula kaisei famane thina jaspa te klino fara jateula thiro eghu. 12Namono biꞌo igne au kaisei gringni thina biꞌo te haghe fara kligna faligohoni na. Gringni thina igne au nabotho phei grengatha, eghuteuna nabotho phei engel te kegra te mala reireghidi nabotho phei grengathare. Eghuteuna nanghadi nabotho phei vikegna Israel re rioriso ka grengatha igre. 13Ke maghati thilo grengatha, ke mata thilo grengatha, ke raru thilo grengatha, ke mosu thilo grengatha. 14Gringnigna namono na mare babana ke klignadi nabotho phei thina. Ka thina igre rioriso soru nanghadi nabotho phei nogna khuru mae Lam na.

15Mae engel te cheke mei ka iara na au kaisei gaju brahu hohoro ka gol mala nanabagna namono biꞌo na balugna gringni thina na, nei nabotho phei grengatha re eghu. 16Namono biꞌo igne au fati sulukhugna, eghuteuna krepagna na nanaba ngala ka brahugna na. Aonu engel na ne nanaba namono biꞌo na ne thokeni phei thogha fati gobi kilomita. Brahugna na nei krepagna na nei haghegna na eghu ne kaisei nanaba ngala. 17Engel na jaola ne nanaba gringni thinagna namono biꞌo na. Haghegna na thokeni tolufulu namno khangafa. Engel na ne nanaba leghuni unha te eni koba naikno na. 18U gringni thina na mare ne hohoro ka famane thina jaspa, eghuteuna namono na mare hohoro ka gol ne siasigla jateula thiro neu. 19Eghuteuna thina te babana gna mare gringni thina na thofno keli fara filogna na, naugna ne au famane thina tagna. Thina ulu lahu na jaspa, fapea thina na safae, fatilo thina na aghit, fafati thina na emaral. 20Falima thina na onikis, fafamno thina na konilian, fafitu thina na kuots, fahana thina na beril, faheva thina na tapas, fabotho thina na kalsedoni, fanabotho kaisei thina na tokuoes, fanabotho phei thina na amitis. 21Eghuteuna nabotho phei grengatha biꞌo igre mare hohoro ka nabotho phei buli. Kaisei grengatha na hohoro ka kaisei buli biꞌo. Eghuteuna nabrou biꞌo ke lamnagna namono biꞌo na mare hohoro ka gol ne klino fara jateula thiro neu.

22Iara theome filoni kaisei Sugablahi ke lamnagna namono biꞌo na. Naugna noda Lord God mae ihei te nolaghi na phiamare Lam au fabrahu baludi naiknore, eghuteuna naikno te gnafare pogho sorudi phiamare heva heva ke lamnagna namono tuana. 23Naprai ba glaba na theome phae soru ke kligna gna namono biꞌo tuana, naugna nogna nolaghi biꞌo God na siasigla mei fabrahu tagna. Eghuteuna Lam na u naphaegna namono tuana. 24-26Eghuteuna naiknodi namono te gnafa ka nauthoglu gne ginauna nonolo ka naphae te siasigla mei ka namono biꞌo igne. Eghuteuna hatimare mae king gna nauthoglu igne nei naiknodi namono te gnafare, ginauna hata mei nodi dedeire ke lamnagna namono igne mala tusu ranghini God. Naugna dedei igre thofno nogna God. Keha na, grengatha ka namono te gnafa ka nauthoglu igne bibilakhi koba kate plulugna naprai na. Nu ka namono igne grengatha ka gringni na ginauna theome tangomana te bibilakhi na. Naugna jare na theome bongi. 27Nu glepo te thona ba naikno te edi unha te diꞌa ba te chaichaghi koba re theome nabadi te mei ke lamnagna namono biꞌo igne. Nu naikno te rioriso nanghadire ka nogna buka Lam na igre ngala nate au fabrahu tifa tifa ke lamnagna namono biꞌo tuana.

22

1Mae engel na ne falalase ka iara u khoꞌu te tusu mei karha na. Kho’u igne siasigla jateula thiro eghu nei fura mei ka nogna sape nafnakno God na nei nogna Lam 2te loloro soru farihotei nabrou biꞌo ka namono na. Gaju te tusu meini u karha ka iheire te ima sisigna na kotu ka phei gerigna khoꞌu na. Gaju igne ure leuleghu nhigra nabotho phei fata ure ke lamnagna kaisei finogha. Eghuteuna khaklagnare, naiknodi namono te gnafa ka nauthoglu gne tangomana te hata mala faghaotadi naikno te fogra re. 3Eghuteuna gobigna lepo te diꞌare theome tangomana te au ke lamnagna namono biꞌo igne. Nu nogna sape nafnakno God nei nogna Lam eghu nate au ke lamnagna namono biꞌo igne. Eghuteuna nogna naikno gloku God re ginauna pogho soru ka mana. 4Mare ginauna filoni God fabrahu, eghuteuna rioriso nanghagna mana na ka greredire. 5Jare ginauna theome bongi. Tutuani, mare theome magnahaghei juta ba naprai, naugna noda Lord God ginauna tusu ranghidi u naphae. Mare ginauna funei fruni jateula king eghu fabrahu balugna God tifa tifa.

Meigna mae Jisas

6Mae engel na neke cheke eghu ka iara, “Cheke igre tutuani fara, eghume iagho tangomana te fatutuanidi. Lord God mae ihei teke tusu lao nogna cheke na mala rioriso soru hatimare mae profet. Mana jaola neke kuru mei nogna engel na mala falalase ka nogna mae glokure glepo na theome raugha te thakle mei ginauna.”

7Mae Jisas neke cheke eghu, “Iagho fanomho fakeli! Iara ginauna theome raugha ke pulo mei! Iheire te leghudi chekegna God te risodi ke lamnagna buka na igre, mare keli tadi fara.”

8Iara mae Jone, iara neke nomhidi nei filodi neku glepo teke falalase mae engel ka iara igre. Aonu kate nomhidi nei filodi teu te gnafa iara glepo igre, iara neke tuturupuku ke ulugna mana, ne pogho soru ka mana. 9Nu mana ne cheke eghu ka iara, “Ghema, theo, thosei pogho soru ka iara! Pogho soruni God kolho! Naugna iara kaisei mae gloku jateula iagho eghu kolho, nei mae thabusimu hatimare mae profet ra. Iara kaisei mae gloku jateula iheire te gnafa te leghudi u cheke te au ke lamnagna buka igne.”

10Mae engel na ne cheke eghu ka iara, “Thosei pophoru chekegna God te au ke lamnagna buka na igre, naugna ginauna glepo igre na theome raugha thakle mei. 11Eghume naikno te diꞌa puhidi gre, mare ginauna edi fabrahu glepo te diꞌa igre naugna narane te mala tughu nagnafa na la gnafahi. Jaola naikno te chara puhidire, mare ginauna jateula tuana eghu chara fabrahu. Nu naikno te doglo puhidire, mare ginauna au doglo fabrahu, eghuteuna naikno te au blahi puhidire, mare ginauna au blahi fabrahu.”

12Mae Jisas ne cheke eghu, “Iagho fanomho fakeli! Iara ginauna theome raugha nake pulo mei! Iara ginauna hata mei balugu taba te mala tabadi nogu naiknore. Tutuani, iara ginauna tabadi leghuni unha teke eni mare na.13Iara kulu au neke vuavuha nga gobigna lepore nei iara na au fabrahu kate ari te gnafadi gobigna lepore.

14“Naiknore te theo nakhibodi naugna Lam na neke thofa dadaragna na neke lehe, mare keli tadi tutuani fara. Naugna mare nabadi te ima sisigna gaju te tusu mei karha fei tifa na, eghuteuna mare naba dila te ruma ke lamnagna grengathagna namono biꞌo na mala au balugna God.15Nu keha naiknore theome nabadi te tei lamna na. Igre naikno te leghudi puhi te chara, nei iheire te au naitu khoraphaꞌu, nei iheire te gnognoro, nei iheire te falehe naikno, nei iheire te pogho soru ka mumuju, nei iheire te lase chaichaghi fara.

16“Iara mae Jisas, iara neke kuru ari ka ghotilo nogu engel na mala toutonudi glepo igre ka ghotilo te au ka khiloau are. Iara neke karha mei ka vikegna mae kuꞌeda Devet. Iara jateula nathunu rane te siasigla ia eghu.”

17Tharunga te Blahi ghe khetogna Lam na, repa ne cheke eghu, “Mei sagho!” Naikno te gnafa te nomhini cheke igne mala jaola cheke eghu, “Mei sagho!” Iheire te magnahaghei hatani u karha te theo ka gnafagna na, ghotilo mei mala koꞌu kolho ka khoꞌu te tusu mei karha igne.

Cheke leghu lahu eigna buka igne

18Iara mae Jone cheke faheta ka ghotilo te nomhidi chekegna God te au ke lamnagna buka igne. Tutuani jame ihei teke lisei lao keha cheke baludi cheke tela auhi ka buka na igre, God ginauna nake lisei lao keha papara ka mana tela kulu chekenihi ka buka igne. 19Eghuteuna jame ihei te hata fadelei keha chekegna God te au ke lamnagna buka na igre, God ginauna theome snakreni mana te mala hata fablahi te chekeni ka buka igne. Mae tuana ginauna theome au ka namono blahi na nei mana ginauna na theome tangomana te hata kaisei sisi ka gaju te tusu meini u karha te theo ka gnafagna na.

20Jisas mae ihei teke chekedi gobigna lepo te au ke lamnagna buka igne na ne cheke eghu, “Uve, tutuani fara. Iara ginauna theome raugha ke pulo mei.”

Amen. Lord Jisas, mei!

21Nogna khokofakasai noda Lord Jisas Kraes au balumi ghotilo tifa. Amen.