Profet Maeka

Nogna Buka Mae Profet Maeka

Thoutonu kmo’ei eigna buka igne

Profet Maeka jaola neke fufunu nogna gloku na ka narane Profet Isaia teke fufunu nogna gloku na, jame ka finogha 740 B.K. Eghuteuna mana jaola neke loku ka narane teke loku la keha phei profet igre, Emos ghe Hosia. Maeka kaisei maegna Juda, eghuteuna nogna namono na Moreset. Kate fufunu mana nogna gloku na, mana tugha tei Jerusalem. Eghuteuna mana ne toutonuni nogna cheke LORD theome raugha ke leghu. Nafnata puhi biꞌo Profet Emos teke faheta mana eidi ka naiknogna kantri Israel ke raru igne, ginauna jaola thokedi naiknodi Juda. LORD ginauna kurudi mei naoka mala uluni Juda, eghuteuna naoka igre ginauna huhurudi mare mala jifla ka nodi namonore mala tei au ka keha kantri delei. LORD paradi mare jateula nafnata puhi teke eni mana ka naiknodi Israel, ka nafnata puhi igne la: Mare figri tagruni LORD, eghuteuna mare theome magnahaghei te leghuni puhigna mana te doglo na. Nu Maeka jaola chekeni te neuba, LORD ginauna paradi nogna naiknore eigna nakhibodi re, nu ke leghu, mana ginauna nake namhadi nei keli ranghidi iheire te karha nga teu.

Ka buka igne au keha thofno cheke te ulu fara. Ka 4:1-4, God nhaꞌa cheke ranghidi mala au fakeli ka naikno te gnafa ka nauthoglu igne. Eghuteuna ka 5:2-5, profet chekeni te kaisei king ginauna mei ka tharaknagna King Devet, eghuteuna king igne ginauna tusu mei na au te keli ka nogna naiknore. Naikno Jiu ka narane Nonomho te keli na fatutuani ni igne gaoghatho gna na nogna Mesia God ginauna karha Betlehem. (Filoni Matiu 2:4-6 nei Jon 7:42.) Eghuteuna ka 6:8, profet neke farirhiudi nogna profet God igre, “Tahati mala leghuni puhi te doglo na. Tahati mala thofno namhani nei ghatho tahuni noda God te au baludi nogna naiknore, nei tahati mala theome leghudi noda puhi theda tahati re, nu thofno leghuni noda God.”

Keha vido ka buka igne

LORD ginauna paradi naiknodi Israel nei naiknodi Juda: 1:1–3:12

LORD ginauna edi nogna naiknore mala ke keli fapulo nei mala au fakeli: 4:1–5:15

LORD ne cheke faheta ka nogna naiknore, eghuteuna mana jaola farerheta gaoghathodire: 6:1–7:20

1

Cheke ululahu

1Igne nogna cheke LORD neke mei ka profet Maeka maegna ka namono Moreset. LORD ne falalase nogna cheke re ka mifi kate King Jotam, nei ka narane King Ehas, nei ka narane King Hesekaea, mae igre neke kafe king Juda. Mifi igre cheke eidi naikno gna namono Samaria, nodi namono biꞌo naiknodi Israel, nei naikno gna namono Jerusalem, nodi namono biꞌo naiknodi Juda.

Khoje mala diꞌanagnafa Samaria nei Jerusalem

(Nogna cheke profet)

2Ghotilo naikno te gnafa ka nauthoglu igne,

Fanomho mei ka nogu cheke iara gne!

LORD lase ghami ghotilo,

eghuteuna mana ginauna cheke fapari ghami ghotilo,

funu mei ka sugagna mana kligna na.

3Tore! LORD ginauna soru mei

mala nolo ke kligna thogele.

4Tutuani, thogele igre ginauna blalho,

jateula kadele te au rhegna khaꞌaghi eghu.

Mare ginauna thofa soru pari ke lamna glogu,

jateula khoꞌu te loloro soru funu ka thogele ro.

5Glepo igre ginauna thoke mei,

naugna ghotilo naiknomi Israel te gnafa igre tapla jafra fabrahu ka nakhibo,

nei figri tagruni God.

Ghotilo naiknomi Israel! Ghotilo figri tagruni fabrahuni mana,

nu ihei teke batu ghami ghotilo teke tei ka vido te diꞌa igne na?

Naiknodi Samaria kolho.

Eghuteuna ghotilo naiknomi Juda!

Ghotilo tarai koba ka mumuju god,

nu ihei teke batu ghami ghotilo te mala edi glepo te diꞌa igre?

Naiknodi Jerusalem kolho.

6Naugna igne, LORD ne cheke eghu,

“Iara ginauna goigoni fahui namono biꞌo Samaria igne.

Eghuteuna namono igne ginauna jateula tothoghei chara ka glalaba ra eghu filogna na,

eghuteuna ginauna jateula vido mala joꞌu gaju grep eghu kolho.

Thina gringni gna namono igne, iara ginauna pili tei ka glogu ro,

eghuteuna thina mala famamhaku gna namono igne ginauna fiti au kolho ka vido te krogha.

7Iara ginauna chekedi nomi naoka ghotilo are mala kina nguanguja mumuju god igre.

Mumuju god te pogho soru fabrahu ghotilo ka Sugablahi bongihehe igre,

iara ginauna chekedi nomi naoka ghotilo igre mala gnubra.

Uve, mumuju te gnafa igre ginauna na jateula chara eghu.

Ghotilo tapla jafra fabrahu baludi mae bongihehe mala tarai ka god chaichaghi.

Igne jateula kaisei mae ne thuru fodu balugna kaisei gaꞌase vine eghu.

Nu iara ginauna chekedi mae naoka mala atha gobigna lepo ghotilo Samaria te edi kate tarai na.

Gobigna lepo igre jateula kaisei mae te tusu lao sileni ka gaꞌase vine ra eghu!”

8Glepo te nomhidi iara igre,

ginauna fadiꞌa nagnafa ghau nei fatanhi ghau eghu iara.

Eghuteuna iara ginauna atha koko nogu pohe nei nogu sadol teu iara re,

eghuteuna nolo tafri jateula mae te diꞌanagnafa nei tanhi teu fabrahu eigna ihei te lehe.

Iara ginauna tanhi fabiꞌo jateula khuma mata,

eghuteuna tanhi fadiꞌa jateula nakrudu.

9Papara te thokedi naiknodi Samaria gre igne jateula thubu ka thini te theome tangomana nate ke mafo ra eghu.

Eghuteuna nafnata fogra igne la thoke ghita tahati hi Juda.

Uve, papara igne jaola thoke ka grengatha gna namono biꞌo Jerusalem,

namono biꞌo igne nodi nogu naikno iara gre.

Naoka igre mei namo Jerusalem

10Ghotilo naiknomi Juda! Ghotilo thosei tei cheke ka naiknodi Filistia ka namono Gat,

aheva tahati teke nigra ka magra.

Eghuteuna ghotilo mala thosei tanhi. Naiknodi ka namono Bet-Leafra!

Ghotilo mala pili tafri ka nakrofu fagaglana gna eigna ghotilo te thofno diꞌanagnafa fara.

11Ghotilo naiknomi ka namono Safia!

Mae naoka ginauna huhuru ghami ghotilo mala teu ka keha kantri delei,

eghuteuna mare ginauna koko nomi pohe ghotilo re mala thofno mamaja nomi fara ghotilo.

Naiknodi namono Sanan mhaghu nodi na theome jifla mei ke kosi gna nodi namono na.

Naiknodi Bet-Esel diꞌanagnafa nei tanhi fabrahu.

Eghuteuna ghotilo theome tangomana te tei poru ka nodi namono mare,

naugna mare theome nheta te mala togho ghami ghotilo na.

12Ghotilo naiknomi ka namono Marot nanga nomi fara,

eghuteuna mare magnahaghei fara mala ihei te mei te mala fakarhidi mare na.

Nu puhi biꞌo igne,

LORD neke kuru mei la auhi rhegna grengatha gna Jerusalem.

13Ghotilo iheire te au Lakis!

Ghotilo haru famaku nomi hose are tei ka chariot mala rikha.

Ghotilo kaisei namono biꞌo ululahu Juda,

ghotilo leghudi puhi te diꞌa te edi naiknodi Israel ke raru,

nei jaola batudi naiknodi Jerusalem ka nakhibo.

14Ghotilo naiknomi Juda!

Narane igne malada tahati gnafa mala kubae ka namono Moreset-Gat,

naugna naoka na mei atha namono igne.

Eghuteuna naikno gna namono Aksib ginauna chaghi ka nomi king ghotilo na,

naugna naiknodi Aksib rouronu ghami ghotilo te mala toghodi na,

nu mare theome togho ghami ghotilo kolho.

15Ghotilo naiknomi namono Maresa!

Na theome raugha LORD ginauna snakredi nomi naoka ghotilo ra mala mei atha nomi namono.

Eghuteuna lidadi Israel igre ginauna rikha tei poru lamna gluma rhegna namono Adulam jateula teke eni King Devet tifa ia eghu.

16Naiknomi Juda!

Ghotilo mala kuchi khaklami are fagaglana gna te diꞌanagnafa nei tanhi teu ghotilo na.

Ghotilo mala kuchi koko khakla re mala klaja,

naugna noda naoka tahati re ginauna mei huhurudi goro sua ke namhadi fara tahati gre mala tei au ka nodi namono re.

2

LORD ginauna paradi iheire te goigonidi naikno te kuma

1Kokhoni ghami fara ghotilo iheire te edi unha gaoghatho te diꞌa kate thuru teu ka sape na!

Eghuteuna hamerane na, ghotilo edi fabrahu nomi gaoghatho te diꞌa tuare,

theo kaisei naikno te lhoti ghami ghotilo na.

2Kate magnahagheni nogna glose keha mae na, ghotilo tei atha kolho.

Eghuteuna kate magnahagheni nogna suga keha mae na,

ghotilo jaola tei atha.

Ka puhi igne, ghotilo blaudi kolho nodi glepo naiknore,

eghuteuna keha fatare ghotilo jaola blaudi tharaknadi mare re.

3Nu igne unha te chekeni LORD na,

“Iara ghaoghatho mala eni puhi biꞌo mala thoke ghami ghotilo,

eghuteuna ghotilo ginauna theo kaisei nabrou te mala rikha na.

Nu puhi biꞌo igne theome mala tangomana ghotilo te

mala fahaehaghe ghami themi jateula te eni ghotilo gognaro na.

4Ke leghu gna narane tuana,

naiknore ginauna maꞌe ghami ghotilo fabrahu funu ka puhi biꞌo te thoke ghami ghotilo igne.

Eghuteuna mare ginauna eni kaisei khoje mala maꞌe ghami ghotilo ka puhi biꞌo igne.

Mare ginauna koje eghu,

‘Gognarona tahati kafe thofno goigoni ghita fara!

LORD snakredi naokare

mala atha noda glose tahati gne.’ ”

5Eghume, ke leghugna narane LORD na teke tusu fapulo glose igne ka nogna naiknore,

mare nake tufa glose igne.

Nu theo kaisei naikno ka tharaknami ghotilo re nate atha kaisei glose.

6Ghotilo cheke faheta eghu ka iara,

“Ei! Iagho thosei cheke eghu ghami ghehati!

Theome keli te cheke faheta fabrahu iagho eidi glepo igre.

God theome tangomana te famamaja ghami ghehati na.”

7Ghotilo naiknomi Israel! Ghotilo thosei mala cheke eghu.

Jame LORD theome diꞌatagna, mana theome edi glepo teu la tuana eghu.

Jame te leghudi ghotilo puhigna mana te doglore,

ghotilo ginauna magnahaghei te nomhidi nogu cheke iara re.

8Nu LORD ne cheke tughu eghu ka ghotilo,

“Leuleghu fata ghotilo jateula naoka eghu fabrahu ka nogu naikno iara gre.

Kate pulo mei mare funu ka kaisei magra na,

mare gaoghathodi na keliu kolho,

na theo kaisei glepo nate goigonidi mare.

Nu ghotilo ofodi mare kolho mala salo fahui gobigna lepore ka mare mala ghotilo themi.

9Ghotilo ngolhi fajifladi glehe kokoi nogu naikno iara re ka nodi namonore.

Eghuteuna leuleghu fata na ghotilo jaola blau glepo teke magnahaghei tusu lao iara LORD ka thudi mare.

10Eghume ghotilo jifla tei! Funu gognaro gne,

glose igne theome nomi namono ghotilo.

Naugna ghotilo la fatothona nihi glose igne.

Puhimi ghotilo te tapla jafra fabrahu ka nakhibo igne la goigonihi glose igne,

eghuteuna theome tangomana teke keli fapulo na.

11Jame kaisei mae chaichaghi mei ka ghotilo ne cheke eghu,

‘Iara cheke fadoglo ka ghotilo!

Na theome raugha, nomi namono ghotilo igne ginauna fodu fara ka waen nei beer,’

igne nafnata mae te kelitami fara ghotilo na.”

LORD nhaꞌa cheke eigna nogna naiknore ginauna neke snagla

12LORD ne cheke eghu,

“Ghotilo naiknomi Israel.

Kaisei narane iara ginauna atha gnafa iheire teke karha mei ke leghumi ghotilo nei ka iheire te karha nga teu,

mala kafe mei.

Eghuteuna iara ginauna reireghi fakelidi jateula mae mala greireghi sipu atha teke pulo mei nogna sipu re ka baradi re.

Nomi namono ghotilore ginauna fodu ka naikno,

jateula kaisei vido te au famane buburu aheva kmana sipu te au tagna.

13Ka narane tuana, LORD ginauna ei nabrou maladi nogna naiknore,

aheva mana ginauna atha fajifladi mare ka kantri te khaba aheva mare teke huhurudi mare mala au tagna.

Mare ginauna jifla ka namono te khaba igre,

eghuteuna mare ginauna snagla.

LORD kolho ginauna nodi king mare,

eghuteuna mana thegna ginauna batudi mare mala kafe jifla ka namono tuana

mala ke pulo ka nodi thofno namono na.”

3

Profet Maeka cheke paridi lida di Israel

1“Fanomho mei, ghotilo lidami Israel!

Nomi gloku ghotilo na mala funei frunidi nogu naikno gre ka puhi te doglo.

2Nu ghotilo thofno tiromini puhi te doglo igne,

eghuteuna ghotilo thofno magnahaghei te leghuni kolho puhi te diꞌa na.

Ghotilo theome gnafa te chaghidi nogu naikno iara,

ghotilo jateula te reku koko gulidi nogu naikno te karha teu igre,

eghuteuna kina sasaka nafnahi ka nhubradi re.

3Uve, ghotilo jateula te ghamudi nei lolhopa nhubradi nei rioridodi ka vido ikodi,

jateula mae te riorido nafnahi te mala kuki ka suspen eghu.”

4Eghuteuna ghotilo mae lidami Israel ginauna tanhi ka LORD mala togho ghami,

nu mana theome cheke tughu ghami ghotilo.

Eghuteuna mana ginauna theome nomhidi nomi tharai ghotilo re,

naugna ghotilo ne leghudi kolho puhi te diꞌa re!

5Igne unha te chekeni LORD:

“Ghotilo profet chaichaghi ra!

Ghotilo chaghidi nogu naikno iara re,

eghuteuna batudi tei ka puhi te jafra.

Jame kaisei mae foli ghami ghotilo,

ghotilo nhaꞌa cheke mala au fakeli ginauna.

Nu jame kaisei mae theome foli ghami ghotilo,

ghotilo ginauna na theome raugha naoka na mei mala magri ghami ghotilo.

Eigna glepo igne,

LORD na cheke eghu ka ghotilo,

6Ghotilo profet chaichaghi!

Naugna ghotilo ne batu nogu naikno iara re ne tei jafra,

nomi narane ghotilo na la namo gnafahi gognarona.

Ghotilo ginauna theome tangomana nate filoni kaisei mifi na,

eghuteuna ghotilo ginauna theome tangomana nate toutonu eidi glepo nate thoke mei ka narane te theome mei nga teu.

Uve, naprai na ginau plulu ka ghotilo mala romno soru,

eghuteuna ghotilo ginauna theome tangomana nate filoni kaisei glepo.

7Eghuteuna jame te theome filodi naiknore glepo teke toutonudi ghotilo ra,

ghotilo ginauna thofno mamaja fara.

Naugna theo kaisei cheke tughu te mei funu ka God.”

8Nu ka iara na, LORD tusu mei nolaghi nei Tharunga gna na ka iara.

Eghuteuna mana togho ghau iara mala thofno lasedi iara puhi te doglo te mala fatedi naiknore.

Eghuteuna farerheta gaoghathogu iara na mala tangomana iara te cheke fajifladi nakhibodi nogna naikno mana re.

9Ghotilo mae mala baubatu ka naiknodi Israel,

fanomho mei ka nogu cheke iara igre!

Ghotilo tiromi ni puhi te doglo te mala fate naikno na.

Eghuteuna ghotilo ke tughu kolho puhi te doglo igne ka puhi te diꞌa.

10Namono biꞌo Jerusalem, nogna namono LORD.

Nu ghotilo mala atha sileni kate falehe naikno,

nei kate eni puhi te diꞌa na mae mala fate igne.

Eghuteuna ghotilo babana haghe namono tuana ka sileni igne.

11Ghotilo mae mala fate gre snakredi naiknore mala famaemahe ghami ghotilo ka sileni.

Ghotilo mae pris gre jaola farirhiudi kolho nogna vetula God mala taba.

Eghuteuna profet ra jaola rurutha gaoghathodi mifi igre, nu mala sileni kolho.

Nu leuleghu fata na, ghotilo gaoghathomi na LORD ginauna reireghi ghami ghotilo fabrahu.

Eghuteuna ghotilo cheke eghu,

“LORD na au baluda. Eghume ginauna na theo kaisei puhi biꞌo nate thoke ghita.”

12Naugna puhimi ghotilo te diꞌa igre,

LORD ginauna atha mei nomi naoka ghotilo ra mala goigoni namono biꞌo Jerusalem.

Mare ginauna eni namono biꞌo tuana mala jateula tothoghei thina gna suga eghu.

Ka Thogele blahi Saion aheva te au nogna Sugablahi LORD,

mare ginauna eni vido tuana mala jateula vido mala nagare eghu kolho.

Eghuteuna thogele igne ginauna thafru ka namhata biꞌo.

4

LORD ginauna eni nauthoglu igne mala au fakeli

1Ka narane nate mei mana na, thogele te kegra nogna Sugablahi LORD igne, ginauna ulu salaꞌudi gnafa keha thogele are. Eghuteuna naikno te gnafa ka keha kantri are ginauna tangomana te salo fodu mei tagna.

2Kmana naikno ginauna mei cheke eghu,

“Mei, tahati na kafe haghe ka nogna thogele LORD,

nogna God mae Jekop.

Uve, tahati na ari mala pogho soruni mana ka Sugablahi na.

Eghuteuna LORD ginauna farirhiu ghita mala leghuni tahati puhigna mana na.”

Uve, mana ginauna eni igne, naugna chekegna LORD na ginauna jifla mei Jerusalem,

eghuteuna mana ginauna farirhiudi naiknore puhigna mana heva heva.

3Eghuteuna ka narane igne,

LORD ginauna fadoglidi puhi fapholai fari hoteidi keha kantri te khaba fara are.

Aonu mare ginauna nake kuri naflahi mala magra ra nei nodi goru teura mala ke vuhai khodo mala dokha glose nei naflahi pekora mala kato grep.

Aonu naiknogna kaisei kantri na ginauna na theome magra ka keha kantri na, ba farirhiudi mae majaghani re mala magra.

4Naikno te gnafa igre ginauna au fakeli, nei au muana fabrahu.

Mare ginauna tangomana te au fakeli ka nodi nagare grep,

eghuteuna mare tangomana te gnokro ke paridi nodi gaju fig.

Eghuteuna na theo kaisei naikno nate famamhagudi.

Igne nogna cheke LORD mae ihei te au nolaghi fateote’o.

5Naiknodi kantri falithui ghita igre theome gnafa te tarai nei leghudi nodi god.

Nu neubane eghu, LORD noda God,

tahati na theome gnafa te tarai nei leghuni mana fabrahu.

LORD ginauna atha fapulo nogna naiknore

6LORD ne cheke eghu,

“Kaisei narane ginauna mei, iara ginauna nake salo fodu mei ghami ghotilo iheire teke para ghami iara ra.

Ghotilo teke huhuru ghami iara teke tei kokodi nomi namono ra,

7ghotilo neke tei au ka kaisei kantri te khaba fara neke glaꞌe jateula ihei te lehe ghahemi gnara neku.

Nu iara ginauna togho ghami ghotilo iheire te karha teura mala kaisei naikno rheta.

Eghuteuna iara ginauna funei fruni ghami ghotilo fabrahu tifa tifa ke kligna Thogele blahi Saion.

8Jerusalem ginauna na jateula kaisei suga mala toetoe eghu mala au iara tagna mala reireghi ghami ghotilo jateula mae ihei te reireghidi nogna sipu ra eghu.

Eghuteuna Jerusalem ginauna na mala namono biꞌo ka nomi kantri ghotilo aheva king nate funei frunidi nogna naiknore jateula tifa ra eghu.”

9Ghotilo naiknomi Jerusalem!

Naugna unha si ghotilo te tanhi fabiꞌo jateula gaꞌase te karha sua ra teu gnea?

Ba? Ghotilo theo nomi king te mala batu ghami na?

Ba, nomi mae biꞌo ghotilo ra la lehehi?

10Tore! Ghotilo thofno nabami kolho te mala diꞌanagnafa te eha fabiꞌo jateula gaꞌase te karha sua ra teuna.

Naugna na theome raugha, naoka ginauna huhuru ghami mala jifla kokodi ghotilo nomi namono re,

mala tei au tafri kolho ghotilo fari hotei sare.

Mae naoka igre ginauna huhuru ghami ghotilo mala tei Babilonia.

Nu ke leghu, LORD ginauna fakarhidi iheire nate karha mei ke leghumi ghotilo ka nodi nolaghi mae naoka.

Naoka falithuni Jerusalem

11Gognarona, kmana naikno ka keha kantri igre khapru mei mala magri nigho.

Mare cheke eghu,

“Tahati mala goigonini Jerusalem, mala filo nodani!

Tahati ginauna keli tada fara kate filoni namono biꞌo igne nate thofno diꞌa fara na!”

12Nu mae igre theome laseni gaoghathogna LORD.

Tutuani, naiknodi kantri igre theome laseni LORD te kilodi mare te mala khapru mei ka vido igne,

eghuteuna LORD ginauna thofno goigonidi fara mare.

LORD ginauna na jateula mae te bubukrei sisi wit te

mala mei buluka te tapla ke kligna te mala fagagae khune ra eghu.

13LORD ne cheke eghu, “Ghotilo naiknomi Jerusalem!

Ghotilo tei goigoni di mae naoka!

Iara ginauna farheta ghami jateula buluka nalhaꞌugna honagna na jateula aean,

eghuteuna ghahegna pari na jateula bras.

Eghuteuna ghotilo ginauna tapla ke klignadi ka naikno ka kantri te kmana te jateula buluka te tapla ka wit te khoko guligna na ra eghu.

Eghuteuna gobigna lepo te uludi ghotilo ka magra, ghotilo ginauna tusu mei ka iara LORD,

nodi Funei naikno te gnafa ka nauthoglu igne.”

5

1Ghotilo naiknomi Jerusalem!

Tahati mala kilo fodu meidi noda soldia tahati ra!

Gognarona naoka igre falithui ghitahi!

Mare thofno parani nei famamajani eghu fara noda king tahati gne!

LORD nhaꞌa cheke kaisei mae mala funei ginauna jifla mei funu Betlehem

2LORD ne cheke eghu,

“Ghotilo naiknomi ka namono ikoi Betlehem, ka nohi Efrata.

Nomi namono ghotilo igne kaisei namono ikoi kolho ka namono te gnafa te au falithui ghami ghotilo.

Nu neuba, iara ginauna vahini kaisei mae ka vikemi ghotilo agne Juda,

mala funei fruni ni Israel.

Tharakna gna mae igne kaisei tharakna thofno ulu fara neke mei funu tifa.”

3Nu ulu lahu na, LORD neke lisei ghita hi.

Mana neke snakredi mae naoka mala funei fruni ghita ghilei thokeni narane kaisei gaꞌase ginauna karha thugna nalhaꞌu.

Ka narane tuana, kheragna king teke tei sosolo ka keha kantri delei igre,

ginauna nake pulo mei Israel ka nodi kantri na.

4Kate biꞌo haghe mae sua igne, mana ginauna reireghi fakelidi nogna naiknore.

Mana ginauna funei frunidi ka nogna nolaghi LORD teke tusu ranghini mana,

eghuteuna mana ginauna funei ka nanghagna LORD mae ihei te King.

Ka narane tuana, nogna naikno mana re ginauna au fakeli,

naugna naikno te gnafa ka nauthoglu igne ginauna filo glani mana te au nolaghi biꞌo.

5-6Igne puhi nate fakarhi ghita king ka khamedi naiknodi Asiria,

mala ke pulo mei tahati ka namono na au te keli.

Kate jajagha te mei armi gna Asiria ka noda kantri tahati gne te funu atha noda vido keli aheva te mala poru tahati igre,

tahati ginauna kuru tei noda kmana famane lida tahati igre baludi noda soldia te gnafa tahati igre mala magra ka mare.

Eghuteuna naugna te nheta fara noda soldia ka magra,

mare ginauna uluni Asiria ka nogna glose Nimrod.

LORD ginauna fakarhi ghita, nu mana ginauna jaola paradi maedi Asiria.

7Naoka re neke uludi naiknodi Israel neke hatadi neke tei ka keha kantri te khaba fara igre,

naikno igre ginauna te au ka kmana kantri.

Tutuani, mare ginauna tei au heva heva jateula nabubla bongiro,

ba nakhete ikoi teke kuru mei LORD mala famane kotu gano.

Eghuteuna naiknore ginauna rouronu kolho ka God theome ka kaisei naikno, theo!

8Naikno teke au faleghu Israel igre ginauna kate au rheta farihoteidi naikno te jateula lion te tei hiro glepo tautagu mata ba sipu ka sare mala ghamu.

Kate dedi sipu igre, naꞌa gasa kolho tei kathu sasakadi,

eghuteuna theo kaisei naikno tangomana te fakarhidi re.

9Tutuani fara, naiknodi Israel ginauna uludi

nei kafe goigonidi eghu naoka te gnafa re.

10LORD ne cheke eghu,

“Ka narane tuana, iara ginauna roꞌedi nomi hose ghotilo are,

eghuteuna iara ginauna goigoni nomi chariot mala magra ghotilo are.

11Iara ginauna goigoni namono biꞌo ka nomi kantri ghotilo na igre,

eghuteuna iara ginauna paꞌe soru nomi vido rheta mala poru ghotilo igre.

12Iara ginauna atha koko nomi thina blahi te fatutuanidi ghotilo igre,

eghuteuna iara ginauna aknu falehe naikno te au naitu nhaghe te mala chekedi gobigna lepo nate thoke mei.

13Iara ginauna goigoni nomi mumuju nei nomi khegra blahi teu ghotilo are,

mala theome tangomana ghotilo teke tarai ka glepo teke edi kolho ghotilo themi igre.

14Iara ginauna paꞌe soru nomi mumuju god gaꞌase Asera te au tafri ka nomi kantri ghotilo igne,

eghuteuna iara ginauna goigoni nomi namono ghotilo igre.

15Iara diꞌatagu fara ka naiknodi kantri te gnafa te au falithui ghami ghotilo naugna mare ne theome leghu ghau iara LORD.

Eghume iara ginauna thofno paradi mare.”

6

LORD atha naiknodi Israel ka kot

1Ghotilo mei ka nogna kot LORD igne mala fanomho fakeli ka cheke nate chekedi LORD ka ghotilo igre!

“LORD, mei mala chekedi iagho nou cheke re ka naiknore.

Iagho cheke faheta, eghuteuna thogele nei gukhu teu igre tangomana te nomhidi nou cheke iagho re.

2“Ghotilo thogele biꞌo ra, famane fanomho mei!

Ghotilo thina mala famamhaku gna nauthoglu igne,

neke kegra mei funu tifa, fanomho mei ghotilo!

Ghotilo fanomho mei ka cheke te chekedi LORD ka nogna naikno Israel.”

3LORD ne cheke eghu,

“Ghotilo nogu naikno iara! Unha nafnata glepo te diꞌa teke edi iara teke goigonidi gaoghathomi ghotilo re?

Unha nafnata puhi biꞌo teke edi iara te thofno ninhigrana fara ka nakarhami ghotilo re?

Te keli na ghotilo cheke tughu ka iara!

4Kani teke loku jateula naikno sneka teku kuꞌemi ghotilo Ijep tifa ra,

iara neke atha fajifladi ka kantri tuana mala snagla mare.

Iara neke kuru teidi Moses, Eron,

nei greghadi Miriam mala batudi mare mala ke pulo mei.

5Ghotilo nogu naikno iara ra!

Ghotilo ke ghatho fapulodi gobigna lepo King Balak gna Moab teke magnahaghei fariuriu tibridi kuꞌemi ghotilo ra,

eghuteuna ghathoni cheke tughu Balam, thugna Beo, teke tusu lao ka mana.

Ghatho fapulodi ka glepo teke edi ka nabrou,

kani teke kafe jifla mare teke kasa ka Khoꞌu biꞌo Jordan mala tei ka namono Akesia mala tei ka namono Gilgal.

Te keli na ghotilo mala ghatho fapulodi gobigna lepo te keli igre,

eghuteuna ghotilo lasedi gobigna lepo teke edi iara teke fakarhidi kuꞌemi ghotilore ka narane tura.”

Famane puhi te magnahagheni LORD

6Unha nafnata glepo nate atha te mei tahati te mala fafara ka LORD mae ihei te God gna kligna na?

Ba? Tahati ginauna atha mei famane buluka majaghani mala gahu jateula fafara eghu ka mana?

7Jame tusu lao kmana thogha sipu tahati ka mana.

Ba? Mana ginauna tangomana te glealeꞌa na?

Ba jame atha mei kmana oliv oel tahati ka mana.

Ba? Mana ginauna tangomana te glealeꞌa na?

Jame aknu falehe tahati thuda teke kulu karha re mala tusu lao ka mana.

Ba? Fafara tuana tangomana te folidi nakhiboda tahati re? Thono theo fara!

8LORD la chekehi ka tahati unha te keli te magnahaghedi fara mana te mala edi tahati:

Tahati mala leghuni puhi te doglo na.

Tahati mala thofno namhani nei ghatho tahuni noda God te au baludi nogna naiknore,

nei tahati mala theome leghudi noda puhi theda tahati re,

nu thofno leghuni noda God.

LORD ginauna fatedi naikno iheire chaghidi keha naiknore

9Ihei te lalase na mala thofno ghatho tahuni LORD,

mana eha eghu mei ka tahati naiknoda Jerusalem,

“Famane fanomho mei ghotilo naikno te kafe salo fodu mei ka namono igne!

10Ka sugadi te gnafa naikno te diꞌa igre,

mare au famane glepo te keli te athadi mare ka puhi te theome doglo.

Eghuteuna nodi stoa te gnafa,

mae igre au skel chaichaghi nei kapu mala fananaba glepo ka puhi te theome tutuani.

Puhi igne thono diꞌa fara,

iara thono tiroguni fara.

11Iara theome tangomana te atha koko nakhibodi naikno te atha skel chaichaghi

nei kapu teu tuara.

12Leuleghu fata na naikno te dedei fara ka kantri igne theome gnafa te thofno chaghidi tafri fabrahu naikno te kuma.

Naikno te gnafa igre theome cheke kate tutuani nu mare chaghi kolho.

13Eghuteuna naugna te tapla jafra fabrahu ghotilo gne,

iara na goigoni fahui ghami ghotilo.

14Neuba ghotilo ne ghamu fabrahu,

nu ghotilo rofo fabrahu kolho.

Neuba ghotilo ne fariuriu tathaji kmana famane glepo,

nu ghotilo theome tangomana,

naugna gobigna lepo te fariuriu tathaji ghotilo are iara ginauna goigonidi ka narane magra.

15Neuba ghotilo ne joꞌu nagare,

nu ghotilo theome tangomana te tathaji kaisei gano tagna.

Neuba ghotilo edi kmana oliv oel,

nu ghotilo theome tangomana te atha naba oel malami themi.

Eghuteuna neuba ghotilo ne poji kmana grep mala ei kmana waen,

nu ghotilo theome tangomana te koꞌu na.

16Glepo igre ginau thoke ghami ghotilo,

naugna ghotilo ne leghudi fabrahu puhidi phei king te diꞌa igre,

King Omri ghe thugna mana King Ehab.

Eghume iara ginauna goigoni namono igne,

eghuteuna naikno te gnafa ka kantri gne mare ginauna ghatho fapari ghami ghotilo nei cheke fadiꞌa ghami ghotilo.”

7

Naiknodi Israel leghuni kolho puhi te diꞌa na

1Iara kokhoni ghau fara! Iara diꞌa nagnafagu fara!

Iara jateula mae te rofo fara te tei tafri mala hiro sisi mala ghamu teura eghu kolho.

Nu theo kaisei sisi te au ka gaju fig nei gaju grep.

Mare la atha fateohi sisi te gnafa re.

2Uve, jateula nafnata puhi tuana eghu mana theome tangomana te filoni kaisei gano na,

ka kantri igne, theo kaisei naikno te leghuni puhigna God te doglo na.

Theo kaisei naikno te ghatho tahuni God.

Naikno te gnafa gre ofou kolho te mala aknu faleheni keha mae na.

Mare jateula mae ihei te horo phighoro te

mala fakhale nanghaji ra eghu chaghidi kheradi thedi re.

3Naiknore kafe laseni fara te mala edi glepo te diꞌa re.

Mae biꞌore loku fodu mala edi gaoghatho te diꞌa.

Leuleghu fata na mae mala baubatu nei mae mala fate teu igre mare famaemahedi naiknore mala chaghidi keha naiknore ka sileni.

Mae biꞌo igre huhurudi naiknore mala edi kolho unha te magnahaghedi thedi re.

4Neuba keha ka mae igre ne doglo katha kolho salaꞌudi keha mae re,

are jaola theome doglo ka tathagna God.

Mare jateula phono nei buburu fachuchuru eghu theo nafudi kolho.

Nu la thokeni hi nogna narane God te mala paradi mare na.

Mana neke kurudi profet jateula mae greireghi eghu mala kulu cheke faheta ka mare.

Gognarona, puhi biꞌo teke chekedi mae profet ra thokedi naiknore,

eghuteuna mare theome tangomana te laseni unha nate eni na.

5Ghotilo mala thosei rouronuni kaisei naikno neubane thofno kheramu ba khetomu.

Ghotilo mala faghuai eghu ka cheke te chekedi ghotilo ka khetomi gaꞌase ba khetomi nalhaꞌu te thofno namhadi fara,

naugna ghotilo jaola theome rouronudi nafnata naikno igre.

6Gognarona mae sua nalhaꞌu na theome ghatho tahuni kmagna na,

eghuteuna sua gaꞌase na faparini idogna na.

Gaꞌase majaghani na fapholai balugna nanghogna na,

eghuteuna tharakna thongana naoka fari thedi kolho.

7Nu, iara ginauna ofoni LORD kolho,

naugna iara thofno laseni te mana ginauna mei mala fakarhi ghau iara.

LORD ihei te nogu God iara igne ginauna nomhi meini nogu tharai iara na.

LORD ginauna fakarhidi nogna naiknore

8Neuba tahati ne uka pari, nu noda naoka tahati gre theome tangomana te glealeꞌa kolho ka puhi biꞌo igne.

Tahati uka pari, nu tahati ginauna nake kegra haghe.

Neuba tahati ne gnokro kate romno,

nu LORD thegna ginauna noda naphae tahati.

9Tahati tapla jafra neke figri tagruni LORD.

Naugna igne mana diꞌatagna ka tahati.

Nu ke leghu, mana ginauna phile ka tahati,

eghuteuna mana ginauna fadoglidi glepo te diꞌa teke edi noda naoka ka tahati.

Mana ginauna atha fajifla ghita ka naphae funu kate romno.

Eghuteuna tahati ginauna filoni LORD te doglo fabrahu.

10Ka narane tuana, naokare ginauna filodi glepo igre,

eghuteuna mare ginauna mamaja fara.

Mare mamaja naugna tifa na, mare neke maꞌe eghu ghita,

“Ahevau LORD na, nomi God ghotilo ia?”

Ghotilo ginauna filoni LORD na uludi nei tapla ka mare,

jateula mae ihei te nolo ka nabrou ke lamna chopu ra eghu.

11Ka narane tuana, ghotilo naiknomi Jerusalem mala ke babana fapulo gringni gna namono igne.

Eghuteuna nomi nohi ghotilo gne ginauna nake biꞌo.

12Ka narane tuana kherada tahati teke tei au ka keha kantri ra ginauna nake pulo mei ka namono igne.

Iheire te au ke raru Asiria, nei ke mata Ijep,

eghuteuna funu jare tei posa ke maghati Khoꞌu biꞌo Iufretis,

neuba mare ne au namo ka thongna ba ke kligna thogele,

mare te gnafa na ginauna nake pulo mei ka namono igne.

13Nu keha vido te gnafa ka nauthoglu igne aheva te au teu nogna naoka LORD,

ginauna vuhai namono nagou,

naugna naikno gnare te leghudi fabrahu puhi te diꞌa re.

Profet Maeka ne tarai ka LORD ne cheke fakelini mana

14LORD, ghehati nou naikno iagho eigna iagho neke vahi ghami.

Iagho reireghi fakeli ghami jateula nou sipu iagho eghu.

Neuba ghehati ne nou sipu iagho ne au mata,

nu glose te au famane buburu au faligoho ghami ghehati.

Eghume, ghehati tore nigho iagho te mala snakre ghami ghehati nou sipu te gnafa gre mala ghamu ka famane buburu Besan nei Gilead,

jateula nou sipu iagho teke ghamu tagna tifa ra eghu.

15LORD cheke tughu ghita ne cheke eghu,

“Uve, iara ginauna edi kofubobhoi fari hoteimi ghotilo,

jateula teke edi iara tifa ka narane teke atha iara kuꞌemi ghotilo teke jifla Ijep.”

16Naiknodi keha kantri gre ginauna filodi kofubobhoi igre.

Eghuteuna neuba mare ne rheta gognarogne,

nu mare ginauna mamaja.

Mare ginauna rhana nodi fara,

eghuteuna mare ginauna fofotho foflodi nei khulidi teure naugna mare ne jaglo nodi fara ka nogna nolaghi LORD.

17Mare ginauna agra pari jateula mogo eghu.

Eghuteuna kate jifla mei mare ka nodi vido mala poru na,

mare ginauna mhaghu fififri fara.

Eghuteuna naugna te mhaghu fara mare na,

mare ginauna tughu gaoghathodi re mala ghatho tahuni LORD nomi God ghehati.

18LORD, theo kaisei God jateula iagho teuna.

Iagho paradi nou naiknore, nu iagho atha fadelei nakhibodi iheire te karha teu eghuteuna iagho theome tangomana te goigonidi mare na.

Iagho ginauna na theome diꞌa tamu fabrahu,

naugna leuleghu fata na iagho glealeꞌa kolho fagaglana gna iagho te ghatho tahu ghami ghehati.

19LORD, ghehati lase nigho iagho te kokhoni ghami ghehati,

eghuteuna iagho ginauna atha fadelei nakhibomi ghehati gre mala koko tei fari hotei nhorora.

20Ghehati tharakna gna Jekop rouronu nigho fabrahu.

Uve, ghehati lase nigho iagho ginauna ghatho tahu ghami ghehati fabrahu nei namha ghami ghehati tharakna gna Ebraham.

Ghehati thofno laseni igne,

naugna iagho neke nhaꞌa cheke ka kuꞌemi ghehati tifa ra.